
ĮŽANGA 
Ar gali krikščioniška meilė išlikti gyva Mirties stovykloje 


Pradėsiu nuo išpažinties. Kas man įkvėpė mintį parašyti šią kny- 
gą? Kodėl ją parašiau? 

"Tėvas Maksimilijonas Kolbė nedavė ramybės nuo tos dienos, kai, 
karui einant į pabaigą, apsigyvenau Montserato vienuolyne Ispanijo- 
je. Kaip daugybė kitų, besislapstančių nuo slaptosios policijos, buvau 
priversta perkirsti Pirėnus. Savo korespondencijoje iš Jeruzalės radau 
trumpą pranešimą apie jo mirtį. Žinojau iš patirties, kas yra koncentra- 
cijos stovykla - priverstinis darbas, alkis. Aš taip pat žinojau, kaip tam 
tikri nepriimti kentėjimai gniuždo. Mirtis neimprovizuoja. Mirtis — 
paskutinė gyvenimo temos nata. Taigi aš uždaviau sau klausimą: koks 
buvo to tikinčio žmogaus giluminis gyvenimas, jei jis pasirinko šitokią 
mirtį? 

"Tėvą Maksimilijoną esu mačiusi truputį daugiau nei prabėgomis. 
Jis neatrodė įspūdingai: nestiprus, kiek palenkta galva. Žmonės man jį 
buvo apibūdinę kaip galingą veiklos žmogų, kupiną entuziazmo, ener- 
gingą. Mane stulbino skvarbus ir vaiskus jo akių žvilgsnis. Truputį ži- 
nojau apie Nepokalianovą, „Nekaltosios miestą“, kurį Maksimilijonas 
Kolbė įkūrė dykumoje. Prisipažinsiu, jis mane glumino, bet akademi- 
nis darbas vargu ar galėjo atvesti prie jo rašinių. 

Prasidėjo karas. Persekiojama vokiečių, turėjau slapta bėgti iš Len- 
kijos. Tėvas Maksimilijonas atsekė paskui mane į Ispaniją per Jeruzalę. 
Pradėjau nuo straipsnio ispaniškai, kurį Barselonoje išspausdino Cris- 
tiandad. Prancūzijoje parašiau trumpą biografinį esė La Vie Spirituelle 
leidiniui. Tada pamaniau, kad su tėvu Maksimilijonu išsiskirsime. Bet 

ne! Šventasis taip lengvai nepaleido. Jis ir toliau persekiojo mane kaip 
knygos herojus. 

Aš vis dvejojau. Nelengva priversti šventąjį vėl atgyti, ir dar kalba, 
kuri nėra tavo gimtoji. Jei galėčiau rašyti lenkiškai, įprastais, sklandžiais 
žodžiais... Bet prancūzų kalba svetimose rankose dažnai spyriojasi kaip 
gražus prunkščiantis žirgas atviroje lygumoje, paklūstantis tik savo šei- 
mininkui. Norėčiau to išvengti. 

Štai tas incidentas, kuris po daugybės svyravimų privertė pasi- 
duoti. Jei ne pokalbis su Pjeru, kalėjusiu toje pačioje koncentracijos 
stovykloje kaip ir aš, — jo vardas pakeistas, bet tai nesvarbu, - ši knyga 
nebūtų buvusi parašyta. Vieną pavasario dieną mudu su Pjeru susitiko- 
me Paryžiaus bulvare. Lynojo, žydėjo medžiai. Mūsų karšta diskusija 
privedė prie to, kad turėjau pasiduoti, priimti iššūkį ir pradėti rašyti. 
Pjeras buvo praleidęs keturis metus koncentracijos stovykloje Dachau. 
Jis sugrįžo piktas, susenęs, neatpažįstamas, paliegęs kūnu, o dar labiau 
siela. Kiekvieną kartą mums susitikus, jis vis kartodavo tą patį: „Nebe- 
tikiu žmogumi. Koks jis purvinas ir savanaudiškas žvėris!“ 

Pjerą persekiojo prisiminimai. Nuolat galvojant apie patirtus var- 
gus, jo siela prisipildydavo vis didesnio siaubo ir kartėlio. Jis baigdavo 
pro dantis iškošdamas siaubingus Sartro žodžius: „Žmogiška bendrys- 
tė — tai pragaras“ 

Į tiesų klausimą Pjeras atsakė: „Taip, aš tikiu, kad Dievas yra, bet 
Jis nepasiekiamose dangaus aukštybėse, o tuo tarpu mes, vargšai žmo- 
nės, šliaužiojame purve. Malonė? Na taip, gal ji ir yra, bet kas iš jos, jei 
ji negali pakeisti žmogaus? Esama tokio vargo, kur malonė nepasiekia, 
kur netgi Dievas slepia Savo veidą. Jeigu jūs žinotumėte!“ 

„Pasakyk man, Pjerai, — tariau, - ką manai apie šventuosius?“ 

Jis ėmė juoktis, tas juokas žeidė. „Na taip, aš tikiu šventaisiais. Tikiu, 
kad jų yra. Bet jie yra šiltnamių augalai. Jiems būtinas ypatingas klima- 
tas, tinkamas sieloms pašventinti. Šventieji neauga nežmoniškoje dirvo- 
je. Parodyk man šventąjį koncentracijos stovykloje. Nors vieną šventąjį. 
Tokį, kuris labiau rūpintųsi savo artimu nei savimi. Aš reikalauju!“ 


Akimirką nuščiuvau. Tada tariau: „Pjerai, tarkime, kad aš priimu 
iššūkį. Jei parodysiu tau šventąjį tikroje koncentracijos stovykloje, tokį, 
kuris pasisiūlė numirti vietoje savo kaimyno kalinio. 

Jis pažvelgė į mane gailiomis primušto šuns akimis. Mudu stovė- 
jome tarpduryje, lietus pylė kaip iš kibiro, skubius retų praeivių žings- 
nius slopino lietaus gūsiai. „Tada, ir tik tada pripažinsiu, kad tu teisi: 

Pakeitėme temą, bet smūgis buvo taiklus. Iš nutrūkusio pokalbio 
gimė planas parašyti šią knygą. Ji nėra skiriama tik religingiesiems, vie- 
nuolynams ar labdaringų draugijų ponioms. Aš ją paskyriau savo pa- 
smerktajam broliui, visiems, praradusiems tikėjimą žmogumi ir per tai 
tikėjimą Dievu! 

Kiekvienas žmogus yra gyvojo Dievo atvaizdas, bet tik šventasis 
nustato Jo vertę, kaip juvelyras įvertina perlą. Mes turime baisią galią 
spjauti į šį dievinamą Veidą, smogti Jam, paversti Jį karikatūra. Šven- 
tasis neša Jį kaip gyvą monstranciją. Ir gali ateiti laikas, kai Jo visa ap- 
imantis buvimas blykstelės kaip liepsna sumuštame kūne ir šventosios 
žaizdos pražys. Ne kiekvienas šventasis nešioja stigmas; bet nėra šven- 
tojo, kuris nemirtų ant Kryžiaus. Meilė turi būti stipresnė už mirtį. O 
šventumas yra tiesiog meilės nuotykis, labiausiai jaudinantis ir visiems 
prieinamas. Tai nepailsdamas skelbė tėvas Maksimilijonas Kolbė, apie 
kurio gyvenimą čia papasakosiu. 

Kur visa tai prasidėjo: dvi karūnos 


Raimondo Kolbės tėvai buvo paprasti žmonės, neturtingi audėjai, 
kurie sunkiai dirbo pragyvenimui. Tuo metu Lenkijoje buvo dešimties 
valandų darbo diena. Menki atlyginimai priklausė nuo komisionierių, 
pelningai perpardavinėjančių audinius, rūpestingai ir su meile išaustus 
daugybėje mažų dirbtuvėlių. Stambioji pramonė Lodzėje tik pradėjo 
kurtis. Darbininkai dirbo namuose ir buvo visiškai priklausomi nuo 


šių išnaudotojų. Dirbdami kartu po dešimt valandų kasdien, vyras ir 
žmona uždirbdavo tik šeimos išlaikymui. 

Julius Kolbė buvo aukštas šviesiaplaukis, labai malonus ir nekalbus; 
jis negėrė, nerūkė ir dažnai lankė bažnyčią. Dėl šių savybių laimėjo savo 
žmonos Marijos (mergautinė pavardė Dabrovska) širdį ir ranką. Iš jos 
pasakojimų mes susidarome aiškesnį vaizdą. Ji paliko keletą neįgudusia 
ranka parašytų pompastiško stiliaus laiškų, kupinų jaudinančių detalių. 

Marija, būdama dar vaikas, turėjo pašaukimą į vienuolystę. Bet tuo 
laiku, 1875 metais, rusų okupantai uždarė vienuolynus; vienuolės buvo 
išblaškytos ir nenešiojo abitų. Marija nepažinojo nė vienos iš jų, bet su 
pasitikėjimu meldėsi, kad galėtų numirti iki tol, kol bus verčiama tekėti. 
Tačiau neatrodo, kad kai ištekėjo, jai tai buvo didelė auka. Ji džiaugė- 
si matydama, kad vyras toks doras ir romus, nes (tegu Dievas man at- 
leidžia), man atrodo, kad būtent Marija energingai vadovavo vargingų 
namų verslui. Energinga, pamaldi, truputį plepi, darbšti, greitai išsisu- 
kanti iš bėdos, ji meistriškai valdė mažąjį pasaulėlį ir negalėjo pakęsti ne- 
klusnumo. Man ji atrodo griežtoka, bet malonė sušvelnina tokias ydas. 

Akivaizdu, kad berniukams - šeimoje buvo vieni berniukai - rei- 
kėjo tvirtos rankos. Du mirė labai jauni, liko dar trys: Eransis, Raimon- 
das, šios knygos herojus (gimęs 1894 m. sausio 8 d.), ir Jozefas, jau- 
niausias. Gal ji buvo truputį per daug kieta. Tikėdamasis bausmės už 
išdykavimą, Raimondas, labai sąžiningas vaikas, būdavo, atsiguls ant 
suolo ir išties rimbą motinai. Jis ramiai priimdavo tai, ką buvo nusipel- 
nęs, po to vėl ir vėl išdykaudavo. Laimei, jis buvo vaikas kaip ir visi, ir, 
kaip sako daugelis, labai žavus mažas berniukas. 


Raimondas mylėjo gamtą, jam patiko sodinti medelius. Vieną die- 
ną, po savo įšventinimo, jis net ruošėsi grįžti į Pabianicą apžiūrėti savo 
medžių, kurie vis dar tebestovi... 

O štai pirmas blogiausias jo darbas. Kartą už savo pinigus vaikas 
nusipirko kiaušinį ir padėjo po višta, kad ši išperėtų. Jis taip norėjo tu- 
tėti mažą viščiuką! Deja, motina supyko ir mažasis Raimondas buvo 


smarkiai priluptas. Ar jis pamiršo gauti leidimą? Turbūt asmuo, patei- 
kęs mums šį incidentą, užmiršo pacituoti sunkinančias aplinkybes, nes 
Raimondas dar nebuvo šventasis. Jis net nebuvo lengvo būdo vaikas, 
jei galima tikėti kai kuriomis padrikomis pastabomis. Gyvybingas, la- 
bai savarankiškas, sumanus ir užsispyręs, judrus ir impulsyvus iš pri- 
gimcies, jis bandė motinos kantrybę, kol ši vieną dieną įpykusi sušuko: 
„Mano vargšas vaike, kas iš tavęs išeis?“ 

Jos veido išraiška buvo iškalbingesnė už žodžius, kuriuos ištarė 
grąžydama rankas ir pakėlusi akis į dangų, nes šis papeikimas sukėlė 
mažojo sieloje tikrą krizę. Jo mama sakė, kad nuo to laiko sūnus visiš- 
kai pasikeitė: pasidarė labai geras ir paklusnus. Nustebinta šio staigaus 
pasikeitimo, ji ėmė stebėti vaiką ir pamatė, kad jis vis dažniau ir daž- 
niau dingsta už bufeto, kur buvo įrengtas altorėlis mūsų Čenstochovos 
Poniai ir kiekvieną trečiadienį, šeštadienį ir sskmadienį uždegama alie- 
jinė lempelė. Susigūžęs kampelyje, vaikas ilgai melsdavosi ir išeidavo 
nuo ašarų paraudusiomis akimis. Labai sumišusi, motina vieną dieną 
ėmė klausinėti: „Kas tau nutiko, Raimondai, kodėl verki kaip mergai- 
tė?“ Ji pamanė, kad vaikas serga. Raimondas nuleido galvą ir nenorėjo 
atsakyti. Bet ji buvo atkakli ir sugebėjo įsiskverbti į tą smarkią, drovią 
mažytę sielą. Motina ėmėsi veiksmingiausio būdo: „Klausyk, mažyti, 
tu turi viską pasakyti mamai, nebūk neklusnus!“ 

„O ne, - pagalvojo Raimondas, — nė už ką pasaulyje neišsižadėsiu 
paklusnumo dabar, kai Ją pamačiau“ 

Verkdamas ir drebėdamas jis prabilo: „Mama, kai tu pasakei: 
„Raimondai, kas iš tavęs išeis“, man pasidarė labai liūdna ir aš nuėjau 
pas Švenčiausiąją Mergelę ir paklausiau Ją, kas iš manęs išeis. Po to baž- 
nyčioje aš Ją dar kartą paklausiau. Tada Švenčiausioji Mergelė pasirodė 
man, laikydama rankose dvi karūnas: vieną baltą, kitą raudoną. Mei- 
liai pažvelgusi į mane, Ji paklausė, kurią aš pasirinkčiau. Baltoji reiškė, 
kad visada būsiu skaistus, o raudonoji, kad mirsiu kaip kankinys. Tada 
Švenčiausiajai Mergelei atsakiau, kad renkuosi abi. Ji nusišypsojo ir 
dingo: Akimirką parylėjęs, jis tęsė: „Nuo tada, kai einu į bažnyčią, man 


atrodo, kad einu ne su tėčiu ir tavimi, bet su Švenčiausiąja Mergele ir 
šventuoju Juozapu“ 

Kaip gera psichologė motina paaiškino: „Jo radikalus pasikeitimas 
įrodo, kad vaikas sakė tiesą. Nuo tos dienos jis tapo kitoks. Švytinčiu 
veidu dažnai kalbėdavo man apie kankinystę, savo didžiąją svajonę“ 

Ar tai buvo nekaltų vaikų gyvenime sutinkama mistinė patirtis, 
kurios suaugusieji nepajėgia suvokti, ar didžiulė malonė ir pranašiška 
vizija? Ne mums spręsti. Bet neužmirškime vieno dalyko: šis mažas ber- 
niukas nebuvo svajotojas. Jis buvo tikslus, konkretus, giliai realistiškas 
ir taip aistringai domėjosi moderniosios technikos išradimais, kad net 
pasižymėjo šioje srityje. 

Krizei sieloje praėjus, jis niekada nebeminėjo paslaptingojo susiti- 
kimo. Ilgus metus ligi pat mirties Raimondas pavydžiai saugojo paslap- 
tį. Visas jo gyvenimas rėmėsi ja ir buvo jos apšviestas, bet jis niekam jos 
nepatikėjo. Motina turėjo duoti ypatingą įsakymą, kad sūnus prabiltų. 
Po to - visiška tyla. Tik kartą prieš mirtį paslaptis norėjo atverti tėvo 
Maksimilijono lūpas, bet sutrukdė nenugalimas santūrumas. Netgi 
tada jis priekaištavo sau, kad „per daug kalbėjo“. Nepaisant atviros pri- 
gimties, džiugios ir nuoširdžios, jis niekam jos nepatikėjo. Dešimties 
metų berniuko širdis buvo amžiams pavergta. Tai buvo Ji. Jos pakako. 
Jo patikėtinės, jo Karalienės, jo Ponios. 


II 
Kaip pasiekti neįgyvendinamą svajonę 


"Tuo tarpu Raimondas augo kaip jo pasodinti medeliai. Visi liu- 
dijimai, kuriuos mums pavyko surinkti, patvirtina, kad jis buvo žavus. 
Po didžiosios sielos krizės vaikas pradėjo puikiai elgtis ir labai stengėsi 
atsikratyti savo nedidelių vaikiškų ydų. Jis buvo ir labai protingas, bet 
niekas to dar nežinojo. 


Kaip dauguma vargšų, jo tėvai neturėjo lėšų sumokėti už mokslą. 


Jie mokė savo vaikus skaityti ir rašyti tiek, kiek patys mokėjo. Reikėjo 
didelių pastangų, kad vyriausias ir mylimiausias sūnus Fransis galėtų 
pradėti mokytis verslo mokykloje Pabianice. Raimondas turėjo likti 
namie ir padėti šeimai. 

Jo mama kiek galėdama stengėsi pridurti prie menko vyro atlygini- 
mo. Ji atidarė krautuvėlę, kurioje prekiavo silkėmis, raugintais kopūstais, 
česnakais, žvakėmis, batų raišteliais ir visokiais mažmožiais, reikalingais 
vargingoje aplinkoje. Jaunasis Raimondas buvo gabus skaičiavimui ir ne- 
trukus galėjo mamą pakeisti. Ji dirbo dar ir pribuvėja. Dažnai ją iškvies- 
davo beruošiančią valgį. Motinai išvykus, Raimondas gamindavo valgį 
visai šeimai ir gerai tvarkėsi namuose. Mama mums pasakoja, kad jis su- 
galvodavo skaniausių patiekalų ir namuose dažnai jos laukdavo siurpri- 
zas. Būdama jau senutė, ji kalbėjo apie tai su ašaromis akyse. 

Esant tokioms aplinkybėms atrodė, kad mažojo Raimondo svajo- 
nės niekada neišsipildys. Jis buvo tarsi sukurtas sverti prekėms ir stovė- 
ti už prekystalio. 

Reikšminga tai, kad jis niekada nekalbėjo apie savo didijį troškimą, 
tiesiog buvo klusnus. Nuo to laiko ir tikriausiai nuo apsireiškimo mes 
matome Raimondą ramų ir dažnai herojiškai paklusnų paslaptingam 
Apvaizdos vedimui. Tai buvo visą jo gyvenimą lydėjęs įspūdingas fak- 
tas, priskiriamas ypatingai malonei, sutapusiai su nuostabiu susitikimu 
su mūsų Ponia. Visi Švenčiausiosios Mergelės numylėtiniai yra paklus- 
numo didvyriai, kurie savo gyvenime taria Jos atperkantį „tebūnie“ iki 
didžiausios aukos. Tai yra jų išrinkimo ženklas. Akivaizdu, kad jaunasis 
Raimondas viso to nežinojo. Švenčiausioji Mergelė nedėstė jam teolo- 
gijos kurso, bet galime įsivaizduoti Ją palinkusią prie mažo berniuko ir 
sakančią: „Daryk viską, ką jie tau įsakys, o visa kita aš padarysiu“ 

Apvaizda netikėtai pasireiškė per vaistininką Kotovskį. Vieną 
dieną ponia Kolbė pasiuntė mažąjį berniuką parnešti vaistų jos slau- 
gomam ligoniui. Raimondas, turįs puikią atmintį, vienu atsikvėpimu 
išpyškino lotynišką formulę. Vaistininkas pažvelgė kiek sutrikęs ir pa- 
klausė: „Iš kur tu žinai, kaip tai vadinasi?“ 

Būtų pakakę atsakyti, kad jis pakartojo pažodžiui, ką pasakė 
mama, bet vaikas, didžiuodamasis padarytu įspūdžiu, tęsė: „Tėvas Ja- 
kovskis mus moko lotynų kalbos: Jis dar nebuvo šventasis, todėl balse 
pasigirdo išdidumo gaidelė. 

Vaistininkas, susižavėjęs tokiu vaikišku ryžtingumu, klausinėjo to- 
liau: „Su lotynų kalba viskas gerai, bet ar tu lankai mokyklą?“ 

"Tada berniukas be gudravimo prisipažino: „Tai mano vyresnysis 
brolis eina į verslo mokyklą. Jis ruošiasi tapti kunigu, o aš turiu likti 
namuose ir padėti tėvams. Mums abiems lankyti mokyklai neužtenka 
pinigų“ 

Vaistininkas susimąstė. Jam patiko vaikinukas ir jis greitai nu- 
sprendė: „Mano berniuk, gėda palikti tave tokioje padėtyje. Ateik pas 
mane į namus, aš tave mokysiu. Metų gale galėsi laikyti egzaminus kar- 
tu su savo broliu“ 

Ačiū ponui Kotovskiui, vienu žodžiu nulėmusiam Raimondo Kol- 
bės ateitį! Ar jis buvo vienas iš daugelio nežinomų patriotų, atidavusių 
visą savo laisvalaikį ir jėgas vargšų vaikams mokyti? Rusų okupacijos 
metu mokslas buvo mokamas. Mes nieko nežinome apie jį, tik šį faktą, 
kuris vieną dieną atneš jam garbę. 

Raimondo susižavėjimas parodo, kaip jis kentėjo, negalėdamas 
lankyti mokyklos. „Jis sugrįžo į namus lyg ant sparnų, - rašė mama, — 
ir iš karto apsakė man, kokia laimė jį ištiko“ 

Ponas Kotovskis buvo įžvalgus. Vaikinukas mokėsi taip uoliai, jog 
moksle pasivijo savo brolį ir sėkmingai išlaikė egzaminus. Tada tėvai 
nusprendė dar labiau pasistengti, kad galėtų ir jį leisti į mokyklą. 

Kaip liudija klasės draugas, Raimondas buvo gabiausias klasėje. Jis 
visus pralenkė matematikoje, sprendė uždavinius lyg žaisdamas ir buvo 
talentingas visame kame. 

Ponia Kolbė ir toliau valdė berniukus geležine ranka. Jokių pamo- 
kų praleidinėjimų! Plepėti su mergaitėmis buvo uždrausta. Mes suži- 
nojome, kad vyriausias sūnus Fransis buvo per daug linkęs į šį lengva- 


būdiškumą. Berniukai, paruošę pamokas, turėjo padėti namuose, kad 
nė viena minutė nepracitų veltui. 

Po keturių metų į Pabianicą skleisti tikėjimo ir kartu ieškoti pa- 
šaukimų atvyko broliai pranciškonai. Sukaupę visą drąsą, Fransis ir 
Raimondas nuėjo pas kunigus ir pasiprašė priimami į Lvovo Žemes- 
niąją seminariją. Mes nežinome detalių, bet aišku viena: jų tėvai mielai 
tam pritarė. Tėvas palydėjo sūnus į Krokuvą, buvusią austrų zonoje. 
Norint ją pasiekti, reikėjo slapta pereiti sieną; po tėvynės padalijimo šis 
manevras lenkams buvo gerai žinomas. Iš Krokuvos traukiniu Kolbės 
išvyko į Lvovą. Pirmą kartą gyvenime broliai keliavo vieni, širdys smar- 
kiai plakė! Buvo 1907 metai. Raimondui buvo trylika. 


III 


Ar gali karys vilkėti vienuolio abitą 
Apvaizda ir toliau vadovauja 


Tuo laiku Lvovas buvo Galicijos, į kurią įėjo Austrijos aneksuotos 
Lenkijos provincijos, sostinė. Taikydami gudrią pažangaus asimiliavi- 
mosi sistemą, imperatoriai, kurių dauguma buvo katalikai, gerbė savo 
valdinių religinius įsitikinimus. Ilgai gniuždyti vienuolynai vėl pradėjo 
veikti su nauja jėga. Čia buvę novicijatai ruošdavo misionierius, kurie 
vieną dieną slapta pereidavo sieną, kad galėtų apaštalauti rusų ar vokie- 
čių zonoje. Pranciškonų vienuolija (arba konventualai, kuriuos tiesiogiai 
įsteigė šventasis Pranciškus Asyžietis) po ilgai trukusio sunykimo pama- 
žu atgijo. Pašaukimų paieška vyko sėkmingai ir misionieriai vis grįždavo 
iš „karalystės“, kaip jie vadino rusų zoną, su naujais kandidatais. 

Raimondas tęsė studijas. Jis giliai susidomėjo matematika ir kitais 
tiksliaisiais mokslais. Jaunuolis buvo draugų pasididžiavimas ir kėlė 
siaubą profesoriams, kuriems jo išradingumas iškeliant problemas ne 
iš piktos valios, bet iš smalsumo, buvo tikras išbandymas. Labai greitai 
atsiskleidė tikras jo, kaip išradėjo, genialumas. Pasivaikščiojimų metu 

Raimondui parikdavo atlikti sudėtingus skaičiavimus, planuoti tarp- 
planetinius skrydžius ir pasakoti nustebusiems moksleiviams, kaip jis 
vieną dieną sukurs kosminį laivą skrydžiui į Mėnulį. 

Jis mėgo kurti strateginius planus. Vieną dieną miesto parke Rai- 
mondas nubraižė įtvirtinimų sistemą, galinčią padaryti Lvovą neįvei- 
kiamą. Jis sugalvojo žaidimą, kurio niekas nesugebėjo su juo žaisti. Iš 
medžio gabaliukų padaręs pėstininkų eilę - savo strateginius dalinius — 
vaikinas valandų valandas stumdydavo juos sudėtinga šachmatų lenta, 
vieną armiją priešais kitą. Kartą ypač subtilaus maneyro metu pro šalį 
pracidamas kompanionas šiurkščiai užkliudė mūšio lauką. Raimondas 
nuraudo iš pykčio, akyse pasirodė ašaros, bet jis mokėjo susivaldyti ir 
nieko nepasakė. Koks stiprus penkiolikmečio berniuko charakteris! 
Vaikiškas savo žaidimais, jis stulbino išskirtine branda. Jis ir toliau ne- 
siliaus mus stebinęs. 

Raimondo, kaip ir daugelio lenkų, gyslomis neabejotinai tekėjo 
kario kraujas, ir jis turėjo akivaizdų polinkį į kariškio gyvenimą. „Jei 
nebūtų įstojęs į vienuolyną, - pareiškė vienas mokyklos draugas, - jis 
tikrai būtų tapęs didžiu strategu ar genialiu išradėju“ 

Kai jam buvo šešiolika, įvyko antroji sielos krizė. Atėjo laikas nu- 
spręsti, ar stoti į novicijatą. Raimondas delsė. Jis nuoširdžiai tikėjo, kad 
sugebės harmoningai suderinti kario ir riterio, visiškai pasišventusio 
savo širdies Karalienei, gyvenimus. 

Reikia suprasti, kad sielos krizė neturėjo nieko bendra su jausmų 
krize. Savo vaikiškoje širdyje jis jau svajojo apie didžius užkariavimus. 
Ber ar užkariautojai nėra kariai? Ar būdamas vienuolis, jis turės tiek 
narsos? Jis nusprendė nueiti pas tėvą provincijolą ir pasakyti jam, kad 
nepasiliks, nes nejaučia dvasinio pašaukimo. 

Dar kartą įsikišo Apvaizda. Tuo metu, kai Raimondas jau buvo 
beeinąs pas tėvą provincijolą, jį pakvietė į svečių kambarį. Ten buvo 
mama, švytinti iš susijaudinimo dėl žinios, kurią atėjo pranešti. Sekda- 
mas dviejų vyresniųjų pavyzdžiu, trečiasis brolis Jozefas irgi nusprendė 
tapti dvasininku. Be to, ji ir ponas Kolbė taip pat pasiryžo pasišvęs- 

ti Dievo tarnybai, kuri juos traukė visą gyvenimą. Tėvas jau nuvyko 
į Krokuvą pas brolius pranciškonus, o ji važiavo į Lvovą stoti į seserų 
benediktinių ordiną. Dabar visa šeima priklausys Dievui! 

Raimondui ši žinia buvo tarsi perkūnas iš giedro dangaus. 

Kaip jis šitokią akimirką būtų galėjęs prisipažinti turįs kitokių 
ketinimų? Ar ko jis norėjo tikrai buvo Dievo valia? Ar jis nebuvo be- 
pasiduodąs pagundai? Staiga atsivėrė akys: jis pasijuto stovįs prie be- 
dugnės krašto. Vos tik mama išėjo, Raimondas kaip strėlė nulėkė pas 
tėvą provincijolą ir uždusęs paprašė pranciškonų vienuolio abito. Visą 
gyvenimą jis prisimins šį nepamirštamą įvykį, nulėmusį pašaukimą. Po 
devynių metų jis vėl prabils apie tai savo motinai laiške iš Romos. 

Mes matysime, kad malonė kaip patyręs sodininkas apgenės tuos 
troškimus ir talentus tik tam, kad jie dar gražiau sužydėtų. Daugiau 
negu kartą per savo nuostabų gyvenimą Raimondas turės progą pabūti 
kariu, riteriu ir vadu. Jis mirs kaip kankinys, karo kankinys. Tuo metu 
jo ateitis skendėjo rūke. Jo buvo prašoma tik vieno — paaukoti viską. 
Raimondas tai padarė visa širdimi, bet kraujuojančia širdimi. 

Įstojus į novicijarą, prasidėjo labai skausmingas išbandymas. Ke- 
letą mėnesių jis kentėjo sąžinės skrupulų ataką, baisią sielos neviltį, 
kuri padėjo išsiugdyti dar didesnį paklusnumą, vienintelę priemonę 
nuo šios ligos. Jo kompanionas ir kambario draugas novicijate brolis 
Bronislovas naujokų mokytojo buvo priskirtas jam padėti. Šimtą kartų 
per dieną vargšas novicijus ateidavo pasisakyti apie savo sielos būklę ir 
aklai paklusti. Šis didvyriškas nuolankumas jį išgelbėjo. Audra praėjo, 
ramybė sugrįžo į sielą. Bet jis įgijo parirties, kuri vėliau išugdė angelišką 
kantrybę su skrupulingais penitentais. 

Novicijatas pasitarnavo tam, kad pamažu senasis žmogus taptų 
nauju žmogumi. Obžit Rayzundus, natus est Maximilianus. Raimon- 
das mirė, užgimė Maksimilijonas. Mes nežinome, kam Raimondas tu- 
rėtų būti dėkingas už vienuolio vardą. Veikiausiai pats jo nepasirinko, 
bet būtent Maksimilijono vardu jis įeis į istoriją. 

Iš pavyzdžių šventumo išmokstama lengviau negu iš knygų. Bro- 

liui Maksimilijonui teko laimė sutikti tėvą Venansą Kataržyniecą, jau- 
ną dvasininką, pagarsėjusį didvyriškomis dorybėmis ir anksti mirusį 
šventume. Jie buvo kartu tik trumpą laiką, per 1912 metų atostogas, 
bet jaunasis novicijus jį įdėmiai stebėjo ir vėliau parašė jaudinančius 
puslapius. Po atostogų tėvas Venansas išvyko į Krokuvą, bet jo trumpa 
viešnagė Lvovo novicijate paskleidė šventumo aromatą. Maksimilijo- 
nui paliko įspūdį du dalykai: griežtas jau mirtinai sergančio, tokio tra- 
paus brolio paklusnumas regulai ir ypatingas nusižeminimas, prilygs- 
tantis jo nuostabiems talentams. Aštuoniolikmečiui novicijui tai buvo 
didelė pamoka, kurią jis išmoko. 

1911 m. jis davė laikinuosius įžadus. 1912 m. rudenį vyresnieji, 
pripažindami jaunuolio išskirtinius gabumus, nutarė pasiųsti jį į Romą, 
į Grigaliaus universitetą. Maksimilijonas būtų galėjęs džiaugtis, tačiau 
nesidžiaugė. Su ašaromis akyse jis paprašė tėvą provincijolą pašalinti jo 
pavardę iš sąrašo. Nustebęs provincijolas sutiko. Tačiau, užmigęs ant 
sąrašo ir nubudęs, brolis Maksimilijonas skausmingai klausė savęs, ar 
neišreiškė savo valios vietoje Dievo valios, pasireiškiančios per jo vyres- 
niųjų troškimus? Ar ne geriau aklai pasiduoti Jo valiai tiesiog paklūs- 
tant? Jis sugrįžo atgal pas provincijolą ir pareiškė esąs pasiryžęs vykti ir 
vėl buvo įtrauktas į sąrašą. 

Buvau suglumusi, skaitydama šį epizodą, ir ilgai nesupratau, kodėl 
brolis Maksimilijonas atsisakė laikino išvykimo, turėjusio jį sužavėti, ir 
taip bjaurėjosi juo. Pagaliau radau atsakymą viename iš motinai rašytų 
laiškų. 

Ar jo galva nebuvo pilna fantastinių istorijų, kurios vertė tikėti, 
kad Romoje moterys užkalbina vienuolius vidury gatvės ir nuolat ne- 
duoda jiems ramybės? 

Būdamas aštuoniolikmetis, brolis Maksimilijonas buvo gražus jau- 
nas vyras. Jis žinojo, kad vienintelė priemonė pagundoms išvengti yra 
bėgimas nuo jų. Jis norėtų nesusidurti su tomis baisiomis moterimis, bet 
kadangi paklusnumas įsakė... Prieš išvykdamas į Romą, paskutiniame laiš- 
ke motinai Maksimilijonas ryškiai pabraukė savo prašymą: „Prašau tave, 

mama, už mane ypač melstis, nes man labai to reikia. Ten, Romoje, yra 
pavojų, labai rimtų pavojų. Aš suprantu, kad kai kurios moterys užkalbi- 
na net vienuolius, ir vis tiek reikės išeiti iš vienuolyno lankyti kursus: 

Laiškas parašytas 1912 m. spalio 8 dieną. Jis atvyko į Romą spalio 
30 dieną. Mintis apie pavojingas moteris turbūc labai persekiojo, nes 
pirmame laiške motinai, parašytame lapkričio 21 d., skaitome: „Reika- 
lai nėra tokie blogi, kaip maniau, kai tau rašiau. Ar italų moterys neturi 
ką veikti, kad užkabinėtų mus? Be to, mes visada išeiname grupėmis“ 

Mintis juokinga, tačiau svarbi. Šis italų moterų šmeižtas atsklei- 
džia jaunojo brolio tyrumą. Norėdamas išvengti pavojaus skaistumui, 
kurį seniai paaukojo savo „Damai“, jis verčiau sutiktų atsisakyti galimy- 
bės studijuoti Romoje. Bet tikras paklusnumas nieko sau nepasilieka. 
Apvaizda jau laukė Romoje. 


IV 


Romos pavedimas 
Šventuoju netampama per vieną dieną 
Nekaltosios vaidmuo 


Romos patirtis buvo sunki ir lemiama. Būdama laiko ir amžinybės 
kryžkelėje, Roma žvelgia iš aukštai ir mato toli. Kas prie jos prisiartina 
sąžiningai, pamažu sumažinamas iki teisingo dydžio kaip medis, kuris 
kantriai ir išmintingai apgenėjamas. Roma eina tiesiai prie žmogiškų 
dalykų esmės, pajuokia nesaikingumą ir siekia tik to, kas svarbiausia. 
Arji nėra paveldėjusi auksinės nendrės, tiesos standarto, minimo Apo- 
kalipsėje? Kad galėtum susitikti su Roma akis į akį, turi būti „tas, kas 
esi“, kaip sako žymusis Pindaras, kurio žodžius mums primena nepa- 
mirštamas Šarlis Diubosas. 

Tik atvykusi jaunų lenkų vienuolių grupelė neperskaitė ant sienų 
nebylių klausimų, skirtų kiekvienam iš jų. Jie nemokėjo įžvelgti kvietimo 
į didingumą, kurį siūlė prieš jų langus išdidžiai stovintis Palatinas. Jie gy- 

veno prie ordino tarptautinės kolegijos San Teodoro gatvėje, kuri juosė 
šventąją kalvą. Prieš atvykstant, niekas jiems nepasakojo apie miestą. Jie 
žinojo tik viena: Romoje, pačioje krikščionijos širdyje, yra popiežius. Ar 
ne tai svarbiausia? Roma, kantri mokytoja, padarys visa kita. 

Brolio Maksimilijono laiškai motinai, vieninteliai asmeniniai do- 
kumentai, išlikę iš tų laikų, tiesą sakant, banalūs. Jaunasis brolis aštriu 
žvilgsniu žiūri, stebi ir, kaip visada, tiksliai, su visomis smulkmenomis 
aprašinėja tai, ką maro. Mes nejaučiame, kad jį supantis didingumas 
darytų jam įspūdį. Kaip jaunas medis pavasarį jis kaupia jėgas. Įsisavi- 
nimas ateis vėliau, palengva. Būdamas aštuoniolikos, paprastai netu- 
ri istorijos pojūčio. Tačiau pamažu stilius keičiasi. Emocijas gniuždo 
sunkūs, gremėzdiški žodžiai. Kiekvienas, skaitantis tarp eilučių, aiškiai 
jaučia, kad vyksta gilinimo procesas. Malonė nesiilsi. Šiame jauname 
brolyje ji rado ypač imlią prigimtį ir galėjo augti. 

Prabėgomis paryškinsime keletą detalių. Didžioji savaitė Šv. Petro 
Bazilikoje ir iškilmingas palaiminimas Veronikos skara. „Aš paprašiau 
draugą paskolinti man savo akinius. Pažvelgus pasirodė Jėzaus veidas, 
tikrai, stebuklingai atsispaudęs skaroje“ Apsilankymas Koliziejuje. Ar 
stovėdamas ant šios kankinių krauju persunktos žemės, jis neprisimi- 
nė pažado siekti dviejų karūnų? Jaudinantis iškilmingo pranciškonų 
ordino paaukojimo Švenčiausiajai Jėzaus Širdžiai aprašymas. Šventojo 
Tėvo palaiminimas pasauliui ir miestui. Apie save jis nieko nepasako- 
jo, nė vieno asmeninio atsivėrimo, — o juk rašė motinai, kurią švelniai 
mylėjo! Ar jis norėjo ką nors suklaidinti? Gal nemokėjo išreikšti savo 
minčių? Turbūt jam, kaip ir visiems mūsų šalies vaikams, buvo būdinga 
aprašyti tik tai, ką matė, ir niekada nekalbėti apie dalykus, kurie labiau- 
siai sujaudino. Aš tikiu, kad jo pasakojimai buvo įdomūs, bet ypatingas 
gilios, uždaros sielos kuklumas trukdė atsiverti kitiems. Tuometinių 
bendramokslių liudijimai atskleidžia mums visiškai kitokį brolį Mak- 
similijoną. Jie visi sutaria vienu klausimu: jis buvo šventasis. 

Aš dar kartą imsiuosi velnio advokato vaidmens. Liudijimai apie se- 
niai praėjusį laikotarpį yra nušviesti vėlesnių darbų šviesos, taip kad jam 

priskiriamos dorybės atsiduria naujoje šviesoje ir suteikia nereikšmin- 
goms detalėms naujos reikšmės. Šventumo siekimas yra kruopštus dar- 
bas, šventumas nepasiekiamas per dieną. Bet leiskime įvykiams tekėti savo 
vaga. 1913 m. brolis Maksimilijonas dar nebuvo šventas, nors aistringai 
siekiąs šventumo. Nesistenkime nustatyti pabaigos datos, tai Šventosios 
Dvasios paslaptis. Pasitenkinkime žinodami vieną dalyką: malonė turi 
savo metodus ir gerbia augimo dėsnius. Pamenu, žymus teologas kartą 
man pasakė: „Seminarijoje mes turėjome įprotį sakyti: „Jis meluoja kaip 
antrasis noktiurnas:! Kodėl? Nes ankstyvoji hagiografija mums parodo 
šventuosius, jau pasiekusius šventumą, bet ne siekiančius“ 

Tačiau brolis Maksimilijonas buvo pakeliui į šventumą ir su labai 
gera pradžia. Vienintelis to laikotarpio laiškas, vertas mūsų dėmesio, 
parašytas 1914 m. balandžio 6 dieną. Jį sudaro dvi dalys. Pirmoji man 
atrodo labai svarbi, nes atskleidžia kai kuriuos jo asmeninio gyvenimo 
faktus ir, drįstu sakyti, jo dvasingumą. 

Velykoms sūnus pasiuntė motinai tokį sveikinimą: „Aš nelinkė- 
siu tau, Mama, nei sveikatos, nei gerovės. Kodėl? Nes noriu palinkėti 
didesnio gėrio, tokio didžiulio, kad pats Dievas tau geriau nepalinkės: 
kad visuose dalykuose tavyje įvyktų šio labai gero Tėvo valia, kad vi- 
same kame žinotum, kaip įvykdyti Dievo valią. Tai visų geriausia, ko 
galiu tau palinkėti. Pats Dievas nepalinkėtų daugiau“ 

Čia siūloma visa dvasinio gyvenimo programa, kurią jis pats, pa- 
sitelkęs geležinę valią, pradėjo vykdyti savo gyvenime. Šis apskrito ir 
atviro veido, veriančių, gerų akių jaunas pranciškonas buvo per daug 
atsidavęs tiksliesiems mokslams, kad žaistų žodžiais. Viską, o pirmiau- 
sia Evangeliją, jis suprato paraidžiui, ir žodžius vartojo paprastai, tie- 
siogine prasme, suprasdamas, ką kalba. 

Atėjo metas papasakoti stulbinančią istoriją. Cituojame praneši- 
mą iš vieno jo laiško, nes vėlesni liudijimai, tarp jų ir motinos, truputį 
perdeda įvykį. Tai, ką pasakoja jaunasis brolis, jaudina. 

„Aš buvau beprarandąs dešinės rankos nykštį, kuris užsikrėtė nuo 


' Brevijoriaus dalis, kur kalbama apie šventųjų gyvenimą. 


19 


pūlinio. Nors mūsų gydytojas manimi rūpinosi, nykštys vis pūliavo. 
Galiausiai gydytojas pranešė, kad kaulas genda ir nykštį reikės ampu- 
tuoti. Ber aš pasakiau, kad turiu geresnę priemonę. Tėvas rektorius buvo 
mą. Kai jam buvo dvylika metų, pradėjo pūti kojos kaulas. Jis negalėjo 
miegoti ir dažnai rėkdavo iš skausmo. Pagaliau gydytojai nusprendė 
koją amputuoti. Tą parį vakarą jie turėjo susirinkti konsultacijai. Ma- 
tydama kas darosi, motina nutarė panaudoti kitą priemonę. Ji nuėmė 
visus tvarsčius, nuplovė nesveiką koją muilu ir uždėjo Lurdo vandens 
kompresą. Pirmą kartą po ilgo laiko tėvas rektorius galėjo miegoti. Po 
ketvirčio valandos jis pabudo išgijęs. Stebuklas buvo akivaizdus. Gy- 
dytojas, kuris buvo netikintis, mėgino viską aiškinti savaip. Tačiau kai 
po kelių dienų sugedusio kaulo gabalėlis atplyšo ir išėjo per padą, jis 
turėjo pripažinti, kad šis kaulas gedo ir kad pagijimas yra stebuklingas. 
Gydytojas atsivertė ir savo lėšomis pastatė bažnyčią. 

Dabar, kai gydytojas sužinojo, kad turiu vandens iš Lurdo, mielai 
sutiko, kad jį panaudočiau. Ir kas nutiko? Kitą dieną ligoninėje chirur- 
gas man pasakė, kad operacija nebūtina. Po kelių perrišimų pasveikau. 
Garbė Dievui ir ačiū Nekaltajai!“ 

Pagijimas buvo stebuklingas. Visi liudytojai su tuo sutinka. Bet ar 
tai buvo atsitiktinumas, kad jo dvasinio gyvenimo programa, jau meis- 
triškai apibrėžta, sutapo su šio pagijimo paskelbimu? Lurdo lankytojai 
labai gerai pažįsta Švenčiausiosios Mergelės metodus. Fiziniai išgijimai 
yra skirti viešumai, jei taip galima pasakyti. Bet dažnai juos begaliniai 
pranoksta juos lydinčios dvasinės malonės, kurios nepasiduoda mūsų 
ribotam pažinimui. 

Laiškas motinai yra pirmasis brolio Maksimilijono rašinys, kuria- 
me pavartotas terminas „Nekaltoji“. Lenkijoje nuo amžių buvo varto- 
jamas terminas „Dievo Motina“. Norint į dabartinę kalbą įvesti titulą, 
pagarbinantį Jos unikalią privilegiją, Nekaltąjį Prasidėjimą, reikėjo 
daugiau nei nedidelės lingvistinės revoliucijos ir Maksimilijonas tapo 
jos aistringas vykdytojas. Jis atrado Nekaltąją Romoje! 

1914-ieji jam buvo malonių metai. Lapkričio 1-ąją, Visų Šventųjų 
dieną, Maksimilijonas davė iškilmingus įžadus, atliko tą didingą atsi- 
davusios sielos aktą, kuris kviečia drąsiai kopti aukštyn į šventumą. Jau- 
nasis brolis, turintis tikslų protą, labai logiškai mąstantis ir nuoseklus, 
savo profesijos dėka atsidūrė kelyje, vedančiame į tobulumą. Galingos 
malonės jam padėjo. Tuo metu prasidėjo lėtas brolio Maksimilijono 
keitimasis. Tarsi lėliukė palengva jis išaugino drugelio sparnus. Dabar 
niekas nebegalėjo sulaikyti kilimo aukštyn. 

Netrukus prasidėjo karas, kuris sužadino vienuoliams didžiulį 
gailestį sieloms. Tiesa yra tokia, kad Dievą mylintiems viskas išeina į 
gera — netgi karas. Pirmasis pasaulinis karas jį subrandino, Antrasis su- 
teikė garbę! Nuostabi jo gyvenimo istorija vystėsi tarp dviejų karų. 


V 
Naujoji kovojančios Karalienės Riterija 


Visi jo draugai lenkai, būdami Austrijos pavaldiniai, privalėjo palikti 
Italiją. Turėdamas rusišką pasą, brolis Maksimilijonas kelioms savaitėms 
buvo internuotas į San Mariną ir po to gavo leidimą įvažiuoti į Romą. San 
Teodore kasdien buvo skaitomi oficialūs pranešimai. Kolegijos rektorius 
tėvas Stefanas Ignudis, popiežiaus draugas ir patikėtinis, po kiekvieno 
apsilankymo Vatikane nepraleisdavo progos papasakoti apie didelį po- 
piežiaus liūdesį. Tautų krikščioniška šeima buvo išdraskyta brolžudiško 
karo. Ar begali būti didesnis skausmas "Tėvo širdžiai? San Teodoro tarp- 
tautinėje kolegijoje ir jauni, ir seni įsijungė į šį neapsakomą gedėjimą. 

Broliui Maksimilijonui nepatiko tuščios idėjos. Jis nesitenkindavo 
žodžiais. Bažnyčia kentėjo. Popiežius kentėjo. Blogio jėgos buvo išlais- 
vintos ir pragariškas puolimas vyko pozicijose, kurios atrodė nenugali- 
mos. Krikščioniškas gailestingumas staiga liovėsi egzistuoti ir nutilo už 
spygliuotų vielų. Net kunigai nebedrįso kalbėti apie meilę priešams. Ar 
tuo metu buvo galima likti nuošalyje nieko neveikiant ir būti pasyviam? 

Ar nereikėjo verčiau ruoštis kontratakai, gerai pasverti būdus ir pasirink 
ti veiksmingus ginklus ir neįveikiamas pozicijas? Čia, broli Maksimili- 
jonai, tavo galimybė sukurti protingą strategiją! Parengti planą ir stoti į 
mūšį! Stoti į mūšį ir nugalėti! Nes tas, kuris sustoja pusiaukelėje — žuvęs; 
programa kruopščiai suplanuota ir turi būti įvykdyta iki galo. 

Brolis Maksimilijonas apie tai mąstė ir meldėsi. Būdamas vaikas, 
jis linksmai leido laiką stiprindamas Lvovo, „ereliukų miesto“, strategi- 
nę gynybą. Uždavinys, kurį jis dabar sau iškėlė, buvo nepaprastas. Visa 
krikščionija atsidūrė pavojuje. Sielos buvo vedamos klaidingu keliu. Jas 
būtinai reikėjo išgelbėti! Širdyje jis buvo karys, o jo širdies dama buvo 
kovojanti Mergelė. Lenkijoje pamaldumas Mergelei Marijai užgimė 
trimitams aidint. Cwnctas baereses sola interemisti“. Išvada, padaryta 
vadovaujantis tradicine gera logika, yra ši: su Ja, kaip su sąjungininke, 
pergalė garantuota. 

Aš neketinu pavaizduoti, kaip brendo ši aistringa mintis dvidešim- 
tmečio vienuolio galvoje. Tiesiog nurodau pagrindinius etapus. Brolis 
Maksimilijonas jau buvo tas, kas jis visada bus - geležinės logikos žmo- 
gus. Vargu ar rastume mažiau svajingą dvasią negu jo. Jeigu jis matė, ką 
galima padaryti, jei buvo įsitikinęs, kad tai Dievo valia, niekas pasauly- 
je negalėjo jo sustabdyti. Ant tokios ištikimybės ramsčio malonė galėjo 
statyti. Kovojanti Karalienė išmintingai pasirinko riterį. 

Mariologinė tarptautinės kolegijos aplinka, didžioji pranciškonų 
tradicija, rimtos teologinės studijos atskleidė tai, kas buvo nuo pradžių 
slaptas jo sielos potraukis, ir į tai vedė. Šioje aplinkoje jis tiesiog va- 
dovavosi fundamentaliaisiais principais ir visomis iš jų logiškai išplau- 
kiančiomis išvadomis. 

Marija yra Nekaltasis Prasidėjimas. Šios dogmos išplatinimas tei- 
kė garbę pranciškonų ordinui, per amžius gynusiam šią tiesą. Ar mes 
neturime iš šios dogmos padaryti visas praktines išvadas, gyventi jomis 
ir prisidėti prie dogmos išplatinimo? Ir ar šios unikalios privilegijos 


* Viena sunaikinai visas erezijas. 

skelbimas nereikalauja nuolat pripažinti Mariją esant visų malonių 
tarpininkę?? 

Per Ją iš Kristaus mums ateina visos malonės. Būdama atsidavusi 
vien Dievui, Ji gyvena tik per Jį, tarnauja tik Jam, trokšta tik Jo. Bū- 
dama begalinio gailestingumo įgaliotinė, Ji yra indas, kuriame visi 
mūsų menkaverčiai dalykai sudega pasiaukojančios meilės liepsnoje, 
kuri, kad padarytų tai verta auka, priima tik gryniausią auksą. Kaip 
Kristaus Motina Ji išlies mums savo didžiausią malonę ne kitaip, kaip 
tik formuodama Kristų mumyse. Galvos Motina, todėl mistinio Kūno 
Motina ir viso Kristaus Motina, Ji gauna tik tam, kad atiduotų ir pa- 
ima tik tam, kad pakeistų. Yra tik viena kliūtis, kurios negali įveikti 
Jos atperkantis veikimas — mūsų valingas atsisakymas. Bet, priešingai, 
besąlygiškas /a£, absoliutus kaip ir Jos, suteikia mums teisę naudotis 
Jos galingu užtarimu. Būdama visų malonių Motina, Ji nieko negalėtų 
atsakyti tam, kuris būtų Jai viskas: Jos sūnus, riteris, tarnas. Svarbiau- 
sia yra atsiduoti Jos pašventinančiam veikimui, būti paruoštu instru- 
mentu Jos spinduliuojančiose rankose. Ji, Nekaltoji, yra tiesus kelias 
pas Kristų, pergalės ginklas, reikalingas Kristaus viešpatavimui įsteigti, 
tobulas būdas duoti Kristų. 

Brolis Maksimilijonas niekada nepavargdavo kartoti visų šių min- 
čių, leistis į jas su vis didesne paguoda, pasinerti vis giliau. Jis negalėjo 
jų iš karto išsakyti tiksliai, atrado jas palengva, melsdamasis atsiklau- 
pęs ant kelių. Vėliau jis dažnai sakydavo savo sūnums, kad mes daugiau 
sužinome apie Švenčiausiąją Mergelę melsdamiesi, negu skaitydami, 
daugiau išmokstame klūpėdami prieš Ją, negu palinkę prie knygų. 

Metai, praleisti Romoje, buvo sėjos laikas ir suteikė broliui Mak- 
similijonui neįkainojamos patirties. Kaip anksčiau Žanai d'Ark, jam 


Marijos Nekaltasis Prasidėjimas sukėlė nenugalimą priešiškumą tarp Jos ir seniausio žmo- 
gaus priešininko - velnio ir taip įtvirtino Ją kaip moterį, Tėvo pažadėtą rojuje (Gen 3, 15). 
Taip Marija galėjo įsijungti į savo Sūnaus mirtiną kovą su šėtonu, nuodėme ir mirtimi ir to- 
dėl dalytis su Sūnumi pergale ir karališkąja valdžia, iškovota šiame kare. Būdama kariaujanti 
Karalienė ir Karaliaus Motina, Ji turi teisę dalyti karalystės lobius (plg. Pijus XII, 44 Coelli 
Reginam, nr. 38-42). 

reikėjo tarybos, į kurią įeitų ne tik vyriausieji vadai, bet visas šventųjų 
štabas, ypač tie, kurie labai atsidavę Marijai. Jis sudarė paktą su Terese 
iš Lizjė prieš jos bearifikaciją, pažadėdamas jai: „Aš melsiu, kad tu bū- 
tum iškelta į altorių garbę, jeigu pasirūpinsi visomis mano būsimomis 
pergalėmis“ Pergalių tada dar nebuvo, bet ar generolas, prieš eidamas į 
mūšį, pirmiau nesustiprina savo pajėgų? 

Brolio Maksimilijono konfratrai dažnai jį rasdavo kolegijos koply- 
čioje pasinėrusį į maldą. „Pagalvodavai, kad koplyčioje nieko nėra, bet 
po kurio laiko pasigirsdavo nedidelis triukšmas. Tai būdavo jis, pasislė- 
pęs už didžiojo altoriaus... Man darė įspūdį jo kontempliatyvi ramybė 
rytinės meditacijos metu“ Tas pats liudytojas priduria: „Visas jo nusi- 
teikimas išdavė galingą vidinį darbą“ 

Šiuos žodžius perduodu ne be reikalo; jie puikiai atskleidžia drau- 
gams daromą įspūdį. Visi brolį Maksimilijoną laikė kontempliatyviu, 
toks jis ir buvo. Bet jo sugebėjimas melstis buvo suderintas su nuosta- 
biausiomis veiklos žmogaus savybėmis. Jo kontempliacija išsiliedavo į 
didžiausios techninės kompetencijos darbus. Retai tokios prieštarin- 
gos savybės sudaro tokią harmoningą pusiausvyrą. Aš netgi sakyčiau, 
kad harmonija buvo jo stulbinanti savybė. Kad surastume kitą pavyz- 
dį, turime grįžti prie Poverello“, t. y. šventojo Pranciškaus, ar šventojo 
Bernardo. Bet neužbėkime įvykiams už akių. Klūpodamas už didžiojo 
altoriaus, jaunasis studentas buvo pakeliui į mokslus, daug sunkesnius 
negu Grigaliaus universitete, kur jis puikiai išlaikė egzaminus. Švento- 
sios Dvasios mokykloje pereiti į aukštesnį kursą buvo tolygu gyventi 
palaiminimais. 

Brolis Maksimilijonas labai greitai mokėsi šventųjų mokslo abėcė- 
lės, kurią Raimondas Lulis apibendrina posakiu: „Mylėti — tai kentė- 
ti: Vos spėjo sumanyti grandiozinį pasaulio išgelbėjimo planą, kaip jį 
patį išbandymas prislėgė visu svoriu. Pradžioje prasidėjo spjaudymasis 
krauju, paskui — stiprūs kraujavimai. Jo sveikata niekada nebuvo stipri, 
o čia buvo liga, negailestinga jo amžiuje. Galimas dalykas, kad Maksi- 


* Vargšelis. 

milijono būklė buvo pavojinga, galbūt net beviltiška. Bet jis nesikrimto 
dėl savo sveikatos, draugai taipogi. Buvo suteiktos tam tikros lengva- 
tos, keliais pasivaikščiojimais daugiau — ir tai viskas! Atsiminimuose 
ir liudijimuose neradau nė menkiausios užuominos apie gydymą. Ser- 
gantiems džiova Roma yra pražūtinga; bet jis pasiliko Romoje, išsky- 
rus vasaros atostogas. Maksimilijono liga prasidėjo 1917 metų vasarą. 
Keista, kad kolegos, netgi tie, kurie jį geriausiai pažinojo, apie ligą net 
neužsimena. Vienas iš jų, atidžiai stebėjęs draugą, netgi bandė mane 
įtikinti, kad Romoje jis nesirgo! 

Susilaikykime nuo vyresniųjų teisimo. Jie tikrai būtų jį rūpestin- 
gai prižiūrėję, jei būtų žinoję apie ligos sunkumą. Aš manau, kad vie- 
nintelis kaltininkas yra pats brolis Maksimilijonas. Jis nekalbėjo apie 
savo ligą, nesirūpino sveikata, jį netgi džiugino mintis galbūt greitai 
nueiti į dangų. Tuo metu jis ruošė užkariavimo planą, o tai buvo viso 
gyvenimo darbas. Didžiausias nesuderinamumas! Norint sužinoti, kas 
iš tikrųjų dėjosi jo širdyje, reikėtų slapta pasiklausyti tylios maldos už 
didžiojo altoriaus. 

Štai ką jis pats pasakoja nespausdintame ir atvirame paliudijime, 
užrašytame 1935 m. tėvo Florijono Koziuros, vyresniojo, įsakymu. Šis 
dokumentas turi didelę vertę, nes yra vienintelis, kuriame brolis Mak- 
similijonas atvirai kalba apie save. 

„Kaip atsirado Nekaltosios riterių judėjimas? Daug laiko praėjo 
nuo tada, beveik aštuoniolika metų. Aš jau užmiršau daug detalių.“ 

Broli Maksimilijonai, leisk tave truputį paerzinti. Tu turi puikią 
atmintį, bet gal nenori pasakyti per daug? 

„Vis dėlto, kadangi tėvas Vyresnysis įsakė man aprašyti Nekalto- 
sios Riterijos pradžią, parašysiu, ką prisimenu. Aš, pamenu, dažnai kal- 
bėdavau savo konfratrams apie kai kurių ordino narių entuziazmo trūku- 
mą, apie ordino ateitį. Būtent tada mano atmintyje įstrigo tokie žodžiai: 
„Atsisakykime kompromisų, kitaip mes sužlugdysime ordiną!“ 

Mes pabrėžiame, kad jis nesako kieno tie žodžiai. Kai kurie tėvai 
priskiria juos tėvui Ignudžiui, kolegijos rektoriui, įžymiam vienuo- 

liui, didžiam asketui ir karštam primityvaus paklusnumo regulai ša- 
lininkui. 

„Mane labai paveikė tie jauni vyrai, kurie ateina pas mus su aukš- 
Čiausiais idealais ir kartais, būdami vienuolyne, praranda savo šventumo 
idealus. Taigi aš galvojau, ką galima padaryti“ Atsigręžkime dar toliau į 
praeitį. „Prisimenu, kad būdamas labai jaunas už kelis pensus nusipir- 
kau Švenčiausiosios Mergelės statulėlę. Lvovo mokykloje-internate per 
šv. Mišias puoliau veidu ant žemės ir pažadėjau Švenčiausiajai Mergelei, 
kuri sėdėjo soste kaip Karalienė virš altoriaus, kad eisiu dėl Jos į mūšį. 
Tada nežinojau, kaip tai padarysiu, bet įsivaizdavau kovą naudojant ma- 
terialius ginklus. Kai atėjo novicijato, o gal profesijos laikas, patikėjau šį 
sunkumą prefektui, tėvui Denisui Soviakui, kuris mano pažadą pakeitė 
įsipareigojimu kasdien kalbėti „Tavo apgynimo šaukiamės“?. Aš tebekal- 
bu šią maldą iki šiol, nors dabar žinau, kokį mūšį Nekaltoji planuoja: 

Broli Maksimilijonai, ar supranti, kad net ir nenorėdamas, vis dėlto 
pasakei per daug? Vadinasi, Nekaltoji paprašė tave kovoti Jos pusėje? Tai 
Jos paliepimu tapai Jos riteris? Kas įvyko tarp jūsų tą atmintiną valan- 
dą, kuri nulėmė visą tavo gyvenimą? Būtum labai naivus, jei nežinotum, 
„kokį mūšį Nekaltoji planuoja“! Asyžiaus Vargšelis irgi iki galo nesupra- 
to paliepimo, raginančio atstatyti bažnyčią, nes „Mano namai baigia su- 
griūti“. Pranciškus Asyžietis tiesiog pradėjo rinkti akmenis Šv. Damijono 
bažnyčiai atstatyti. Tu irgi pažodžiui supratai gražiosios Mergelės įsaky- 
mą. „Kadangi Ji prašo mane kariauti, aš tapsiu riteriu“ Klausydamasi tavo 
sielos, Ji tikriausiai šypsojosi. Tavęs laukė kitos kovos, daug sunkesnės! 

"Tęsdamas savo liudijimą, tėvas Maksimilijonas paprastai atsklei- 
džia dar daugiau intymių savo širdies paslapčių. „Nors buvau linkęs į 
išdidumą, potraukis prie Nekaltosios buvo daug stipresnis. Savo celėje 
virš klaupto aš visada laikiau kurio nors šventojo, kuriam Švenčiausioji 
Mergelė buvo pasirodžiusi, paveikslą. (Kaip jis išsiduoda!) Dažnai šauk- 
davausi šių šventųjų užtarimo. Matydamas vieną iš tų paveikslų, vienas 
brolis pastebėjo, kad aš turbūt turiu didelį pamaldumą tam šventajam..? 


Malda Marijai, prasidedanti žodžiais „Tavo apgynimo šaukiamės..! 

Žavingas išsisukinėjimas. Tėvo Maksimilijono plunksna kupina 
meilės drovumo. Jis nebūtų išlaikęs atmintyje šios nesvarbios smul- 
kmenos, jei ji nebūtų reikšminga. Ar nereikėjo nuslėpti nuo smalsių 
akių tai, ko nuolatinis prisiminimas teikė laimės jo širdžiai? Da mibi 
amantem et sentit guod dico!* 

Jis pasakoja toliau: „Masonai pradėjo vis įžūliau rengti demons- 
tracijas, net po Vatikano langais kelti savo vėliavas, juodame fone 
vaizduojančias Liuciferį, trypiantį kojomis arkangelą Mykolą. Kai jie 
pradėjo dalyti piktus traktatus, nukreiptus prieš Šventąjį Tėvą, gimė 
mintis pradėti kampaniją prieš masonus ir kitus Liuciferio agentus“ 

Tėvas Maksimilijonas kalbėjo ne apie dalykus, kuriuos buvo per- 
skaitęs knygose; jis buvo jų liudininkas. 1917 m., minint antrą maso- 
nerijos šimtmetį, Roma buvo išrinkta jų šventvagiškų parodijų teatru. 
Šventojo Petro aikštėje ir prieš didingojo kalinio langus grupės fana- 
tikų mosavo velniška vėliava su šūkiu: „Šėtonas turi valdyti Vatikane; 
popiežius bus jo vergas“ 

Kiekvieną rytą tėvas rektorius pasakodavo jauniesiems vienuo- 
liams incidentus, kurie atrodytų kvaili ir groteskiški, jei nebūtų kilę iš 
velniškos neapykantos. Jei Dievas yra Meilė, mes žinome maištingojo 
angelo vardą! 

Būdami pačioje krikščionijos širdyje, jaunieji Palatino vienuoliai 
blogio paslapties mokėsi jau nebe iš knygų, bet iš pavyzdžių. Brolio 
Maksimilijono atmintyje šie įspūdžiai išliko visą gyvenimą. Nelabai 
svarbu, kad tuo metu priešas tapo masonų vadu, kuris po dvidešimties 
metų rėmė kitas baisias erezijas. Jo vardas — Legionas, ir jis mėgsta keisti 
etiketę ir veidą, bet jo neišdildomas ženklas visada yra tas pats - neapy- 
kanta teisiesiems, Bažnyčiai, „mielam žemės Kristui“. Būtent „priešui“, 
koks bebūtų jo chameleoniškas aspektas, mūsų dvidešimtmetis brolis 
paskelbė karą. 


Beje, negalima nekreipti dėmesio į beasmenę kuklaus teiginio 


„Parodyk man mylimąjį ir jis supras mano žodžius“ (šv. Augustinas. Homilija apie šv. Jo- 
ną). 

„gimė mintis“ formą. Kam gimė, broli Maksimilijonai? Kadangi rašai 
vardan švento paklusnumo, ar neturėtum mums visko papasakoti? 


„Norėdamas įsitikinti, jog tai Nekaltosios įkvėpta mintis, papra- 
šiau mūsų direktorių tėvą Aleksandrą Basilį, jėzuitą, nuolatinį kolegi- 
jos studentų konfesarijų, patarimo. Jam pritarus, iš švento klusnumo 
nusprendžiau tuoj pradėti dirbti: 

Kiekvienas šio paprasto teksto žodis yra prasmingas. Būtent šis 
garstyčios grūdelis vieną dieną išaugs į didelį galingos veiklos medį. 

Viską, ką bedarytų, Švenčiausioji Mergelė atlieka tik Jai vienai bū- 
dingu stiliumi. Ji, kuri per paklusnumą nusprendė dirbti Išganymo dar- 
bą, reikalauja iš visų savo išrinktųjų absoliutaus sutikimo, visiško, netgi 
herojiško paklusnumo. Nėra reikalo, broli Maksimilijonai, prisipažinti 
mums, kad Nekaltoji įkvepia ir veda tave. Mums įtikinti pakanka šio 
nedidelio teksto: tu nieko nenori imtis pats. Viskas daroma iš švento 
paklusnumo. Aš tikslingai išskiriu šią savybę, nes tai yra esminis brolio 
Maksimilijono dvasingumo bruožas. Kai Bažnyčia vieną dieną jį ka- 
nonizuos — mes nuoširdžiai tuo tikime — jis galės būti pelnytai vadi- 
namas švento klusnumo šventuoju. Čia vėl kovojanti Karalienė duoda 
jam nenugalimą ginklą: tik absoliutus /7a£, besąlygiškas ir visiškas, gali 
numalšinti tą, kurio nuodėmę galima apibendrinti šiais žodžiais - Non 
serviamY" Nekaltosios riteriai yra didvyriai ir jeigu reikės, bus paklus- 
numo kankiniai. Čia kunigas Maksimilijonas kelia pačius griežčiausius 
reikalavimus. Tas, kuris nemoka paklusti, nevertas stoti į tarnystę Tai, 
kurios aukščiausias titulas yra „Viešpaties tarnaitė“. 

Taigi jis buvo ginkluotas riteris, kurio vardas reiškė „šventą paklus- 
numą“. Koks bus jo pirmasis žygdarbis, pirmoji pergalė? Iš tiesų dieviš- 
koji strategija labai skiriasi nuo žmogiškosios, ir kadangi Dievas įsteigė 
savo viešpatavimą nuo kryžiaus aukštumos, - Regva/ a cruce Deus“, — 


Netarnausiu. 


* Dievas viešpatauja nuo Kryžiaus. 

kaip Jo mokiniai galėtų išdrįsti tikėtis, kad su jais bus elgiamasi kitaip, 
negu su jų Mokytoju? 

Šio jauno lenkų vienuolio antroji išrinkimo žymė buvo kentėji- 
mas. „Mes išvykome atostogų į mūsų kaimo namus „La Vigna“, kurie 
buvo pusvalandis kelio nuo kolegijos?. Vieną dieną, bežaidžiant futbo- 
lą, pajutau kraują, kylantį iš gerklės. Išsitiesiau ant žolės. Tėvas Bijazy 
manimi pasirūpino. Ilgą laiką spjaudžiau kraują. Buvau laimingas nuo 
minties, kad gal jau galas! Po kurio laiko nuėjau pasirodyti gydytojui. 
Jis parsiuntė mane atgal ekipažu ir liepė tuoj pat gultis. Priemonės ne- 
padėjo sustabdyti besitęsiančių kraujavimų. Tomis dienomis tėvas Žė- 
romas Bijazy dažnai mane lankė“ 

Romoje kalbėjausi su tėvu Čikitu, tėvo Maksimilijono prefektu 
nuo 1912 iki 1914 metų. Jis man pasakė, kad, kai jaunasis brolis atvyko 
iš Lenkijos, jis buvo raudonskruostis, visada šaltomis rankomis. Žiemą 
nuo šalčio ant rankų išsikeldavo skausmingos votys - kraujo apytakos 
sutrikimo arba širdies ydos požymiai - ir labai jį vargindavo. Tėvas Či- 
kitas nuvedė Maksimilijoną pas specialistus, kurie nustatė skirtingas 
diagnozes; bet niekas iki pat karo pradžios nė neįtarė tuberkuliozės. 
Aš klausinėjau apie maitinimą karo metais, ir man pasakė, kad broliai 
per daug nebadavo. Be to, Kolbės šeimoje šia liga niekas nesirgo. Perša- 
si išvada, kad jis susirgo tuberkulioze Romoje po 1914 metų. 

Keista, kad kolegijoje jį pažinojusiųjų parodymuose net neužsime- 
nama apie tokią sunkią ligą, kuri buvo benusinešanti jo gyvybę. Jei mes 
neturėtume šito Maksimilijono ranka rašyto dokumento su jo parašu, 
iškiltų pagunda suabejoti, ar jis iš viso sirgo. Visi draugai tvirtina, kad 
jis niekada nesiskundė. Vienas mokyklos draugas, tėvas Albertas Arzi- 
lis, pasakoja mums apie tėvą Maksimilijoną dažnai varginusius stiprius 
galvos skausmus, apie kuriuos niekas, išskyrus tėvą rektorių ir dar kelis 
brolius, net neįtarė. „Aš sužinodavau, kad jis kenčia didžiausius skaus- 
mus tik iš jo veido spazmų“ 


e kaime, bet ant miesto kalvos, nuo kurios matėsi senovės Karakulos 
maudyklių griuvėsiai; šioje vietovėje buvo ir tebėra daug atvirų vietų. 


*  „Vigna“ iš tiesų buvo 

Jo draugas tėvas Palas savo liudijime net nemini jį ištikusios ligos. 
Apie tai nekalba ir tėvas Pignalberis, vienas iš septynių įkūrėjų, o jie gy- 
veno kartu. Pareigingasis tėvas Bijazy, kuris buvo jo patikėtinis skaus- 
mo valandomis, nusinešė į kapą tėvo Maksimilijono sielos atsivėrimus, 
jo džiaugsmą nuo minties, kad galbūc jau arti diena, kai „jis Ją išvys“. 
Ši frazė turbūt buvo paimta iš jo mėgstamo prancūzų himno mūsų Po- 
niai su mielu priedainiu „Vieną dieną aš Ją išvysiu“. 

Slėpti nuo artimiausių draugų savo kančias yra berojiškumas. Tai 
būtina, norint visiškai paneigti svarbiausią žmogaus savisaugos instink- 
tą. Ar taip elgdamasis, jis tiesiog pakluso Nekaltajai? Ar tai nebuvo pa- 
matų dėjimas darbui, kuris, kad būtų dieviškas, turi būti paženklintas 
kryžiumi? Mes čia susiduriame su „šventųjų mokslu“, kuris taip skiriasi 
nuo mūsų riboto žmogiško supratimo! 

„Po dviejų savaičių, — ramiai pasakoja toliau brolis Maksimilijo- 
nas, - gydytojas pirmą kartą leido išeiti į lauką. Lydimas klieriko brolio 
Osanos, aš sunkokai vykau į mūsų namus kaime. Pamatę mane, broliai 
sušuko iš džiaugsmo ir atnešė man šviežių figų, duonos ir vyno. Nesijau- 
čiau sergąs, skausmai ir kraujavimai jau buvo liovęsi. Tą dieną broliui Žė- 
romui Bijazy ir tėvui Jozefui Palui, kuris buvo įšventintas prieš mane, bet 
lankė tą patį teologijos kursą, aš pirmiausia patikėjau savo planą įkurti 
draugiją. Tačiau iškėliau sąlygą, kad jie pirmiau paprašytų savo dvasinių 
vadovų leidimo, kad mes būtume tikri, jog tai Dievo valia“ 

Mums reikia tik truputį išmanyti psichologiją, kad suprastume, 
kaip stipriai jauną sergantį brolį buvo pavergusi mintis, kurią galiu pa- 
vadinti „įkyria“. Ar ne visi šventieji yra apsėsti Dievo? Ar šventumas 
nepriklauso nuo ištikimo „taip“, kuris kiekviename išbandyme patvir- 
tina Mokytojo nukryžiuojančius įsakymus? Jaunuolis, kupinas prigim- 
tinės išminties, būtų pasakęs malonei: „Palauk truputį, kol pasveiksiu“ 
Brolis Maksimilijonas pasinaudojo šiuo pirmu atokvėpiu ir atskleidė 
broliams savo grandiozinius planus. 

Aš sąmoningai pasirinkau žodį „grandioziniai“. Liudijimai per ma- 
žai pabrėžia tėvo Maksimilijono šventą tikslą. Jis matė plačiai. Jis norė- 


jo VISKO. Jis kūrė didelio užkariavimo planus. Vieną dieną jis pasakė 
savo draugui: „Jėzuitai sako: Ad majorem Dei gloriam!“, o aš sakau: Ad 
maximam Dei gloriam"'. Nepakako sakyti „didesnei“, jis turėjo pavartoti 
aukščiausią laipsnį, nes, pasak jo, tik jis vienas vertas Dievo. 

Bet Maksimilijonas dar nieko neįrodė. Ugningi žodžiai galėjo būti 
tik tuščias gyrimasis. Mes žinome, kad ne visi mokslo draugai buvo ku- 
pini entuziazmo. Kai kurie šyptelėdavo, išgirdę jo karinius terminus. 
Pavyzdžiui, Maksimilijonas sakydavo: „Mes priversime judėti sunkiąją 
artileriją; šitas ar anas bus mūsų 420. Švenčiausiosios Mergelės šauki- 
masis privers priešą bėgti.“ Bet ne visi draugai turėjo kareiviško kraujo. 
Iki pat mirties jis mėgo kalbėti apie karo variklius ir nešiotis kišenėse 
garsiąsias „bombas“, turėjusias sutriuškinti priešą, — gausias Stebuklin- 
gųjų medalikėlių atsargas. 

Palaiminti tyraširdžiai! Juos pirmiausiai reikia užkariauti. Paklau- 
sykite toliau: „Kai pasijutau kiek geriau, buvau pasiųstas į Viterbą ilsė- 
tis su draugu broliu Antonijumi Glovinskiu. Kaip tik tada tėvas Glo- 
vinskis ir įstojo į M. I". Netrukus prie jo prisijungė brolis Antonijus 
Mansis, greitai miręs, ir brolis Henris Granata iš Neapolio provincijos. 
Išskyrus šiuos narius, niekas kolegijoje net neįtarė M. I. egzistavimo. 
Tik rektorius tėvas Stefanas Ignudis buvo su viskuo susipažinęs. M. I. 
nieko nedarė be jo sutikimo, nes Švenčiausiosios Mergelės Marijos va- 
lia vykdoma per paklusnumą“ 

Štai jo įkyrioji mintis: paklusnumas, paklusnumas! — jo nekinta- 
ma idėja ir nenugalimas ginklas. 

"Tėvas Maksimilijonas turbūt nesuvokė, kad savo vyresniesiems jis 
kėlė nemažai sunkumų. Įsivaizduokite save nors trumpam jų vietoje. 
Štai jis žvelgia tiesiai tau į akis savo atviru ir skvarbiu žvilgsniu ir sako: 


Dievo garbei“ - jėzuitų šūkis. 

Didžiausiai Dievo garbei. 

Immacularae — palaimintojo Maksimilijono įkurto Nekaltosios riterių judėjimo 
y pavadinimas. Literatūrinis vertimas - Nekaltosios riterija, kareivija. JAV vartoja- 
mas pavadinimas: Nekaltosios riteriai. 

„Įsakinėk! Visame kame, ką tu įsakysi, aš matysiu labai malonią Dievo 
valią. Aš aklai paklusiu“ 

O kad jis būtų norėjęs diskutuoti! Bet ne, jis viską priėmė parai- 
džiui. Laimingas šventųjų gudrumas. Esu įsitikinusi, kad savo vyres- 
niesiems tėvas Maksimilijonas ne kartą sukėlė nemigą; nelengva būti 
laikomam Dievo valios atstovu. Todėl žinodami, koks jis nuolankus, 
greitas paklusti, jaudinančiai nuoširdus, visi gerai pagalvodavo, ar verta 
prieštarauti. Ar žinai, tėve Maksimilijonai, kad esi, pats to nežinoda- 
mas, didis diplomatas? Mes vėliau pamatysime, kad antgamtinis pa- 
klusnumas buvo nenugalimas jo argumentas. 

„Taigi, - jis pasakoja toliau, — tėvui rektoriui leidus, 1917 m. spalio 
17 d. išvakarėse mes sušaukėme pirmąjį susirinkimą, kuriame dalyvavo 
pirmieji septyni nariai: tėvas Jozefas Palas, Rumunijos provincijos ku- 
nigas, tėvas Antonijus Glovinskis, Rumunijos provincijos dekanas, mi- 
ręs 1918 m., brolis Žėromas Bijazy iš Paduvos provincijos, miręs 1929 
m., tėvas Kvirikas Pignalberis iš Romos provincijos, brolis Antonijus 
Mansis ir brolis Henris Granata, abu iš Neapolio provincijos, ir aš!?. 

Šis susirinkimas vyko vakare slapta vidinėje celėje, už uždarytų 
durų. Prieš mus buvo Nekaltosios statulėlė, pastatyta tarp dviejų pa- 
šventintų žvakių. Brolis Žėromas Bijazy buvo sekretorius. Padrąsinti 
tėvo Aleksandro Basilio, kuris taip pat buvo Šventojo Tėvo nuodėm- 
klausys, pažado, kad jis paprašys Jo Šventenybę palaiminti M. I., keti- 
nome sukurti jos programą. 

Tačiau tėvas Aleksandras neištesėjo pažado, ir mes gavome Šven- 
tojo Tėvo žodinį palaiminimą per mūsų ordino vyskupą Dominyką 
Žakė, tuometinį kolegijos bažnyčios istorijos profesorių. Daugiau nei 
metus po pirmojo susirinkimo M. I. nejudėjo į priekį ir iškilo tiek daug 
kliūčių, kad patys nariai nebedrįso apie tai kalbėti. Vienas iš jų netgi 
mėgino įtikinti kitus, kad viskas buvo veltui. Būtent tada tėvas Anto- 


5 


Nors pirmasis susirinkimas įvyko spalio 16 d., spalio 17 d. liturgija prasidėdavo Šv. Mar- 
garitos Marijos Alakok šventės „pirmaisiais Mišparais“. Todėl spalio 17 d. visada laikoma 
judėjimo įkūrimo diena. 

nijus Glovinskis ir po trijų dienų brolis Antonijus Mansis užsikrėtė is- 
panišku gripu, mirė ir iškeliavo į namus pas Nekaltąją. Na o aš patyriau 
sunkų atkritimą; smarkiai kosėjau ir spjaudžiau kraują. Atleistas nuo 
kursų, išnaudojau laiką perrašydamas M. I. programą, kad galėčiau ją 
pateikti vienuolyno tėvui generolui Dominykui Tavaniui gauti raš- 
tiškam palaiminimui. Tėvas generolas parašė palaiminimą ir pareiškė 
norą išplatinti M. L. tarp katalikiško jaunimo. Jis pridūrė: „Jei jūsų būtų 
dvylika!“ Nuo tos dienos prasidėjo naujų narių antplūdis. Pirmajame 
etape M. I. veikla susidėjo iš meldimosi ir Stebuklingųjų medalikėlių 
dalijimo. Tėvas generolas net davė mums pinigų jiems nupirkti“ 

"Tebus man atleista, kad taip intensyviai cituoju šį vertingą tekstą, ku- 
ris vieną dieną tikrai taps dar didesnių studijų objektu. Prieš aprašinėjant 
tėvo Maksimilijono darbą, naudinga pamatyti jo kuklią pradžią. Dievas 
naudoja tam tikrus metodus, kurie labai panašūs. Kiekvieno įsteigimo 
pamatai - visada daug kančios, daug priešingumų ir daug vienišumo. 


„Buvo septyni šventi įsteigėjai“, - sakys juokaudamas tėvas Maksi- 
milijonas. Bet ne visi septyni vienodai tikėjo būsimuoju darbu. Vienas 
iš jų, kurio vardą tėvas Maksimilijonas gailestingai nutyli, netgi sten- 
gėsi atkalbėti kitus sakydamas, kad „nė vienas iš jų nebuvo protingas“. 
Jaunasis vienuolis neturėjo teisės ginti savo darbo, nes tėvas generolas 
uždraudė jam tuo rūpintis. 

„Daugiau kaip metus, — rašo tėvas Palas savo liudijime, — net su 
mumis, pirmaisiais judėjimo nariais, jis nekalbėjo apie savo darbą“ 
Akivaizdu, kad minimi metai buvo apatijos metai. Kiti kalbėjo apie 
darbą, norėdami jam pakenkti, bet jis pats nieko negalėjo sakyti. Mes 
galime tik spėlioti, kiek jam tai kainavo! 

Reikšminga tai, kad savo pareiškime tėvas Maksimilijonas teigia, 
kad jo darbo varomąja jėga tampa dviejų riterių mirtis. „Jie nuėjo namo 
pas Nekaltąją melstis už riterių reikalą, skirtą Jos tarnystei“ 

"Tėvas Maksimilijonas niekada nesiliovė teikti didelę reikšmę savo 
dangiškiems pastiprinimams. Vieną dieną jis pasakys: „Kiekvieną kar- 
tą, kai reikalai prastai klostosi, Nekaltoji pasišaukia vieną iš mūsų į 

dangų, kad jis galėtų veiksmingiau padėti. Čia, žemai, mes galime 
dirbti tik viena ranka, nes kita turime už ko nors laikytis, kad patys ne- 
pargriūtume; bet danguje turėsime laisvas abi rankas ir Švenčiausioji 
Mergelė bus mūsų globėja: 

Ar šiuose žodžiuose nejaučiamas „Žiedelių“ gaivumas? 

Aš manau, kad netgi šiandien nepakankamai vertinamas tėvo 
Maksimilijono žavus paprastumas. Vaiko paprastumas! Jis buvo ste- 
buklingai apsaugotas nuo suaugusiojo amžiaus blogybių - liūdesio ir 
nusiminimo — gyvenimo nepasisekimų karčių vaisių, todėl įsidėmėki- 
me, kad tėvas Maksimilijonas niekada nepatyrė nė menkiausio pralai- 
mėjimo. Viskas, kas jam nutiko, absoliučiai viskas, atėjo iš labai švelnių 
mylimos Karalienės rankų, kuri, natūralu, davė jam viską, kas geriausia 
pasaulyje. Jeigu jis nematė to, nesuprato — na, tada tuo geriau! Taip 
tikėjimas turėjo lemiamą žodį. 

Iki šventosios Kūdikėlio Jėzaus Teresės niekas nėra daugiau nuvei- 
kęs puoselėjant tą vaikišką dvasią, kurią ji padėjo mums atgauti ir kuri 
yra Evangelijos abėcėlė. Nisi efficiamini sicut parvuli'. Galima parašy- 
ti gražią knygą apie žavų atvirumą šio barzdoto misionieriaus, dažnai 
nuviliančio mus savo tiesiais žodžiais, aiškiais kaip dvasios kalavijas ir 
paprastais kaip dangiška logika. Tik šventieji iš tiesų stengiasi padaryti 
visas išvadas iš permatomos prielaidos: „Dievas yra meilė“ Tėvas Mak- 
similijonas turėjo nuostabiai sveiką nuovoką ir buvo logiškas iki galo. 


VI 
Kaip laimėti šiuolaikinį pasaulį Kristui 


Kaipjis galėjo tiek daug dirbti, būdamas tokios pašlijusios sveikatos, 
nuolat kęsdamas galvos skausmus? Kažkaip jis išlaikė visus egzaminus, 
jeigu ne puikiai, tai bent jau gana gerai. 1915 m. Maksimilijonas Kolbė 
jau buvo filosofijos daktaras, nors turėjo tik dvidešimt vienerius metus. 


V „Jei nepasidarysite kaip vaikai“ (Mc 18, 13). 


Su užsidegimu jis rengėsi šventosios teologijos doktorantūros egzami- 
nams, kuriuos taip pat sėkmingai išlaikė po ketverių metų. Aš manau, 
kad tai yra viena iš priežasčių, dėl ko vyresnieji neįtarė, kokia sunki jo 
liga. Sergantis žmogus paprastai taip lengvai nebaigia studijų. 

Visi profesoriai ir studijų draugai vieningai priskiria Maksimilijo- 
nui ypatingus gabumus, net genialumą mokslui. Nuostabus visur, jis vi- 
sus pranoko matematiniais gebėjimais, kuriais nuolat stebino žymiausius 
profesorius. 

„Šis berniukas, — sakė kolegijos rektorius tėvas Bondinis, — užda- 
vinėja man klausimus, į kuriuos aš nežinau atsakymų“ 

Tėvas Čikitas pasakojo, kad entuziazmo pagauto brolio Maksi- 
milijono nebuvo įmanoma sustabdyti; kupinas prieštaravimų, jis ėjo 
nuo vienos problemos prie kitos subrilia argumentų seka. Po kiekvieno 
sprendimo šokdavo atgal, iškeldamas naują „kodėl“. 

„Vaikštinėdamas su manimi, jis neduodavo ramybės, vis iš naujo 
keldamas nesibaigiančius klausimus. Tikras nuobodybė“, - kalbėjo tė- 
vas juokaudamas. Bet toliau jis tęsė labai rimtai: „Jis buvo talentingiau- 
sias jaunuolis iš visų, su kuriais esu bendravęs per visus tuos metus, kol 
dirbau rektoriumi. Jis buvo reto natūralaus genialumo“ 

Brolio Maksimilijono protas buvo ypač linkęs į mokslinius išradi- 
mus. Jis atidžiai sekė technikos progresą ir buvo gerai informuotas apie 
visas naujoves. 

„Vieną dieną, - pasakoja Paduvos provincijolas tėvas Echeris, - jis 
nubraižė didelį greitį galinčio išvystyti aparato schemą. Jis nupiešė dia- 
gramą kaip specialistas, detaliai ją išaiškino, pasiremdamas visais mecha- 
nikos dėsniais, ir pavedė man pateikti ją tėvui Džianfrančeskiui, mano 
profesoriui Grigaliaus universitete. Tėvas Džianfrančeskis, labai atidžiai 
ją išnagrinėjęs pareiškė, kad iš principo šią teoriją galima įgyvendinti 
praktikoje“ 

Nėra abejonių, kad šis nepaprastas jaunuolis buvo atsidavęs studi- 
joms visa siela ir kūnu. Gal jis manė, kad talentai padės siekti moksli- 
ninko karjeros? Ne, jo tikslai buvo praktiniai. Šiuo klausimu visų liudi- 


jimai sutampa. Studijų draugas tėvas Palas teigia: „Jis mokėsi tam, kad 
sugriautų netikinčiųjų teorijas“ 

Nuo tada tėvas Maksimilijonas ėmė noriai susitikinėti su netikin- 
čiaisiais ir kartais išprovokuodavo viešas diskusijas. Jis mėgo „sugauti 
žuvį“ traukinyje ar gatvėje. Vieną dieną Romoje jis sutiko vieną iš tų 
„didelių žuvų“, kuri neigė popiežiaus ir Bažnyčios būtinumą. Išsamios 
diskusijos metu nepažįstamas oponentas sušuko: „Aš viską apie tai ži- 
nau, jaunuoli! Aš esu filosofijos daktaras: 

„Aš taip pat“, — atsakė dvidešimt vienerių metų vienuolis, atro- 
dantis kaip šešiolikos. 

Džentelmenas žiūrėjo į jį su nuostaba ir netrukus pakeitė toną. 
(Na, reikia padoriai elgtis su kolegomis!) Jaunasis daktaras kantriai, 
nenumaldomai vertė jį trauktis, kol prirėmė prie sienos. „Diskusijos 
pabaigoje, — pareiškia tėvas Palas, iš kurio mes išgirdome šį žavingą epi- 
zodą, - netikintysis nutilo ir atrodė giliai susimąstęs“ 

"Tai buvo tėvo Maksimilijono dažnai ir gana sėkmingai naudojamas 
metodas, paimtas iš bokso: jis neduoda priešininkui nė valandėlės ato- 
kvėpio, puola atkakliais klausimais ir sutriuškina jį jo paties argumentais. 
"Tėvas Maksimilijonas savo aštriu protu suvokė, kad „norėdamas tai pa- 
daryti, turi būti pasiruošęs“. Jei tai priklausytų tik nuo jo, katalikai visada 
ir visur būtų pirmieji. Kai Dievas leis iškelti jį į altoriaus garbę, Maksi- 
milijonas turės būti laikomas technikos specialistų, kovojančių pirmose 
gretose, kad atneštų Kristų į fabrikus ir laboratorijas, globėju. 

Kas įkvėpė šią modernią dvasią tam, kuris, būdamas studentas, toli 
pralenkė savo amžininkus? Aš veltui bandžiau atsekti kokį nors ryšį. 
Kursuose, kuriuos jis lankė, buvo ištikimai ir vergiškai laikomasi pase- 
nusių teorijų. Vienas iš jo profesorių netgi gynė Ptolemėjaus mokymą, 
pasiremdamas šventojo Tomo autoritetu. Šioje aplinkoje brolio Maksi- 
milijono dvasia mums atrodo dvigubai gaivesnė ir originalesnė, panašiai 
kaip antgamtinis įžūlumas, kuris savo laiku tiksliai charakterizavo An- 
geliškąjį Daktarą. Kas būtų likę iš viduramžių filosofijos, jei šv. Tomas ir 
kiti didieji scholastai būtų atmetę Aristotelį, kaip kai kurie siaurapročiai 

katalikai, kurie, besipiktindami moderniąja mintimi, visiškai ją atmeta ir 
pasmerkia? „Reikia, - mąstė tėvas Maksimilijonas, — priversti progresą 
tarnauti Dievo garbei, paversti jį užkariavimo ginklu? 

Savo iškilmingame kreipimesi, kuriame aukštinamos šv. Žoanos de 
Lestonak dorybės, popiežius Pijus XII liaupsina nepaprastus šventųjų, 
kuriuos Dievas iškelia į altoriaus garbę, gyvenimiškus interesus. Jie atren- 
kami iš didžiulės minios, /urba magna, nes tenkina specialius mūsų laikų 
poreikius ir šiandien tarnauja mums kaip vadovai ir mokytojai. Bet yra 
šventųjų, kurie tarsi nusigręžia nuo savo amžiaus. Šios išrinktosios sielos 
yra nutolusios nuo savo laikmečio. Nors jie yra dorybių didvyriai, jie bijo 
progreso. Brolis Maksimilijonas nebuvo vienas iš jų. Džiugiai optimis- 
tiškas, jis karštai tikėjo, kad progresas yra gėris, jeigu tarnauja didžiausiai 
Dievo garbei. Reikia užvaldyti progresą ir jį įprasminti. 

Mums pavyko užrašyti keletą epizodų, atskleidžiančių jo požiūrį, 
su kuriuo bendramoksliai ne visada sutikdavo. 

1917 m. pradėjo rastis kinas. Jis kėlė mąstančios visuomenės ne- 
pasitikėjimą, o tuo metu sužavėtos minios plūdo į jį. Daugelis filmų 
buvo labai abejotinos moralės ir tenkino žemąsias aistras. Režisieriai 
norėjo tik vieno — pelno. Buvo karas, liūdnas laikotarpis, kai menas ir 
dorybė miega. 

Akivaizdu, kad San Teodore kinas dažnai būdavo aptarinėjamas. 
Kai kurie profesoriai aiškiai smerkė šį pražūties įrankį. Romoje de- 
monstruojami filmai toli gražu nebuvo dorybės mokykla. Brolis Mak- 
similijonas klausydavosi, o jo budri ir nepriklausoma dvasia ieškojo 
sprendimo. 

Uždrausti filmus? Pirmiausia tai neįmanoma. Be to, ar tai praktiš- 
ka? Ar nebūtų paprasčiau užvaldyti juos, perkeisti ir priversti tarnauti 
gėriui, užuot leidus skleisti blogį. 

Vieną dieną jis papiktino konservatyvų bendramokslį, kai pasi- 
vaikščiojimo metu iškilo šis klausimas. Brolis Maksimilijonas nenuslė- 
pė savo minties: „Ekranas turi tarnauti žmonių gerovei. Tai priklauso 
nuo mūsų, mes turime jį teisingai naudoti“ 


„Argi tu nematai, - sušuko bendramokslis, - kad šėtonas ir jo tar- 
nai perima visus išradimus, progreso pasiekimus ir paverčia juos blo- 
giu?“ 

„Tai dar svarbesnė priežastis pagaliau atsibusti ir pradėti dirbti, 
kad atkariautume priešo užimtas pozicijas“ 

Laikas įrodė, kad šis nuolankus pranciškonas neklydo. Jis galėjo 
prisiminti šį pokalbį, kai popiežius Pijus XI oficialiai įteisino kiną kaip 
apaštalavimo priemonę ir Katalikų veikimo įrankį. Taigi net kino en- 
tuziastai gali laikyti jį savo globėju! 

Ber yra kitas, dar veiksmingesnis ginklas, kuriuo katalikai turi 
išmokti tinkamai naudotis: tai spauda, kurios įraka šiame amžiuje 
smarkiai išaugo. Kaip liudija jo draugai iš studijų laikų Romoje, brolis 
Maksimilijonas dažnai kalbėdavo apie ją poilsio ir įprastinių pasivaikš- 
čiojimų metu. Nuo to laiko jis svajojo apie Nekaltosios globai pavestą 
žurnalą, kuris mokytų visas tautas Evangelijos. Jaunieji vienuoliai nu- 
stebę klausydavosi, po to, pamiršę tas svajones, grįždavo prie kasdienių 
pareigų. Bet broliui Maksimilijonui tai nebuvo tik svajonės! Tai buvo 
planas, mūšio planas. 

Tarp savo tikėjimo brolių kartais jis pasijusdavo labai vienišas. 
Niekas jo nesuprato. Ar tai buvo jų kaltė? Tikrai ne! Kaip jie galėjo 
lygintis su šia karšta siela, kurios savastimi tapo šventosios Kotrynos 
Sienietės maksima „mano prigimtis — ugnis“. Jis buvo labai didelių 
troškimų žmogus, aistringai pamilęs visuotinį užkariavimą, savo pa- 
šaukimu paskirtas padaryti „visada daugiau, visada geriau“. Būtent tai 
trikdydavo jo konfratrus ir pavertė jo gyvenimą lėta kankinyste. Ką da- 
tyti su žmogumi, kuris nemato jokių ribų savo norams ir užkariavimo 
planams? Neturėdamas tokio įkvėpimo ir tokios deginančios meilės, 
kaip gali sekti juo nepritrūkdamas kvapo? Ne jo kaltė, kad buvo šven- 
tasis! Šventoji Dvasia teikė jam sparnus, kurie visada keldavo aukštyn. 

Buvę tėvo Maksimilijono bendramoksliai mėgsta vis iš naujo išskai- 
čiuoti jo intelektualius žygdarbius, mėgaudamiesi jo dorybių tema. Aš 
atidžiai peržiūrėjau šiuos liudijimus, bet neradau stereotipiškų pasisaky- 

mų. Visi šie tekstai, parašyti nedrąsiai, turi gryno autentiškumo skambe- 
sį. Būdvardžiai liejasi laisvai, - įprasta profesinių sluoksnių liga, - bet šie 
įvertinimai tarnauja tik įtvirtinti vieningai ir nesikeičiančiai nuomonei. 

Visi nepaliauja kartoti, kad brolis Maksimilijonas neturėjo jokio 
trūkumo. Jie remiasi kai kuriais ankstesniais liudijimais, bylojančiais, 
kad daugelis laikė jį šventu. Kai kurie brolio bruožai daug pasakantys. 
Jis punktualiai laikėsi regulos: išgirdęs varpą, sugebėdavo nurilti kalbė- 
damasis net su įžymiausiu lankytoju; rytą pašokdavo iš lovos vos išgirdęs 
pirmąjį signalą, nors buvo silpnos sveikatos. Jis visada buvo vienodai gy- 
vai nusiteikęs ir turėjo daug broliško gailestingumo. Tėvas Maksimilijo- 
nas praleisdavo ilgas valandas padėdamas silpnesniems studentams, ku- 
rie prašydavo pagalbos, nes niekas nemokėdavo taip paprastai išaiškinti, 
kaip jis. Jis atspėdavo menkiausią vyresniųjų pageidavimą ir jį paklusniai 
įvykdydavo. Šiuos bruožus visi pabrėžia su pasigėrėjimu. 

„Vieną dieną, - pasakoja brolis Albertas Arzilis, kolega iš San Teo- 
doro, - ketindamas tik paerzinti, sukėliau jam skausmą. Gavęs leidimą, 
pakviečiau pasivaikščioti, norėdamas parodyti stebuklingą krucifiksą 
vienoje iš Romos bažnyčių. Kelyje brolis Maksimilijonas paklausė ma- 
nęs, ar turiu leidimą. Apsimečiau, kad man tai nelabai rūpi; tada jis nu- 
liūdo ir atrodė toks įskaudintas, jog aš greitai prisipažinau, kad tik jį nu- 
raminčiau. Tada Maksimilijonas papurtė savo gražią galvą jam būdingu 
judesiu ir nusišypsojo ta savo nekalta šypsena, kuri buvo tokia miela“ 

To laikotarpio liudijimuose jis vieningai giriamas už užsidegimą 
apaštalauti, norą kuo greičiau atversti visus nusidėjėlius ir visą pasaulį. 
Nuodėmė jam nebuvo abstrakti sąvoka, mintis apie ją giliai žeidė sielą. 

Tėvas Palas pasakoja mums tokį atsitikimą: „Vieną dieną, grįžda- 
mi iš Dvylikos Apaštalų Bazilikos į kolegiją, sutikome triukšmadarius, 
kurie piktžodžiavo prieš Madoną. Brolis Maksimilijonas tuojau atsi- 
rado tarp jų ir su ašaromis akyse ėmė klausinėti, kodėl jie taip skaudi- 
na Švenčiausiąją Mergelę. Sumišę jie murmėjo, kad jiems patinka taip 
elgtis. Srovėdamas atokiau, aš veltui stengiausi pasišaukti savo draugą. 
Su visu jam būdingu atkaklumu brolis Maksimilijonas stengėsi įtikinti 

nedorėlius, kad jie blogai elgiasi ir turi pažadėti daugiau nebepiktžo- 
džiauti. Chuliganai, paprastai neieškantys žodžio kišenėje, stovėjo ty- 
lūs ir pasiskubino kuo greičiau dingti“ 

Kita proga brolis Maksimilijonas įkalbėjo tą patį draugą palydėti 
jį į Palazzo Verde, masonų įstaigas, ketindamas atversti net patį Didįjį 
Meistrą. 

Padrąsintas draugo sutikimo, jis tuojau nuėjo pas rektorių prašyti 
leidimo. Įsivaizduokite, kokia buvo rektoriaus veido išraiška! Gal jis 
prisiminė šventąjį Pranciškų, vykstantį į netikėlių kraštus atversti aukš- 
čiausiąjį sultoną? Nei Poverello, nei Maksimilijonas nepatyrė jokių 
nuogąstavimų. Rektorius tėviškai pritarė jauniesiems vienuoliams, kad 
ir jis to trokštų, bet šiuo metu to neįmanoma tikėtis — geriau pradėti 
melstis už masonų atsivertimą. Brolis Maksimilijonas, kiek nuliūdęs 
ir sumišęs, atsigręžė į savo draugą. Jis pakartojo vyresniojo atsakymą ir 
pasiūlė: „Gerai, tada pradėkime melstis dabar“ Tai buvo tikras brolis 
Maksimilijonas! Ne rytoj, ne šį vakarą, bet tuojau pat. Ne viena šalis, 
bet visas pasaulis! 

Ši visus apimanti meilė nebuvo lenkams būdingas bruožas. Brolis 
Maksimilijonas labai mylėjo savo tėvynę. Mes žinome, kiek jis kentėjo, 
kai vieną dieną kolegijoje buvo palaikytas vokiečiu. Būtų galima teigti, 
kad šis lojalumas buvo viena iš galimų jo mirties priežasčių. Ar prieš 
įkalinimą jam nebuvo pasiūlyta apsimesti vokiečių kilmės lenku? Dau- 
gelis kitų taip elgėsi ir nebuvo laikomi išdavikais, nes jie dažnai nau- 
dojo savo leidimus padėti tautiečiams. Tėvas Maksimilijonas ryžtingai 
atsisakė eiti į kompromisą. Jis norėjo gyventi ir numirti lenku. 

Bet tai netaikoma Kristaus Bažnyčiai, kurioje nėra nei graiko, nei 
žydo. Šio užkariavimo plano negalėjo sustabdyti jokios fronto linijos, jo- 
kie barjerai. Jis, kaip ir Bažnyčia, apėmė visus. Tėvo Maksimilijono tėvy- 
nainiai nesuprato, kaip jis gali taip atvirai skelbti, kad myli net vokiečius? 
Ir visgi tai buvo tiesa. Jis mylėjo juos Kristuje, kaip Nekaltai Pradėtosios 
vaikus - nors kartais nedėkingus vaikus. Tai yra gailestingumas, kuris ne- 
daro išimčių ir yra mūsų Krikščionybės tikrumo ženklas. 

Tai buvo jis, nusižeminęs pranciškonų vienuolis, kurio vizija buvo 
iš tiesų teisinga, netgi jo kaip lenko požiūriu. Nes tikras patriotizmas, 
kuris yra priešingame poliuje nei perdėtas nacionalizmas, nepriešta- 
rauja Kristaus įstatymui. Jis dažnai yra tarp tų dalykų, kurie dosniai 
pridedami tiems, kurie lojaliai ieško pirmiausia Dievo karalystės. Lai- 
kinos karalystės, garbindamos savo šventuosius, kurių karalikiškos šir- 
dys trokšta visų širdžių, neturi ko prarasti. 

1918 metų balandį karas artėjo į pabaigą. 28 dieną, pačiame Ro- 
mos pavasario žydėjime, brolis Maksimilijonas buvo įšventintas ku- 
nigu. Kitą dieną jis aukojo savo pirmąsias šv. Mišias prie Sant Anfrea 
delle Fratte altoriaus, kurio atminimo lentoje įrašyta: „1842 metais 
Švenčiausioji Mergelė pasirodė žydui Ratisbonui, kad paverstų šį plėš- 
rų vilką švelniu avinėliu“ Neišreiškiamo džiaugsmo kupina siela vienu- 
moje jis pirmą kartą ištarė konsekracijos žodžius. Čia jis buvo, tam ti- 
kra prasme, Švenčiausiojo Kūno ir Brangiausiojo Kraujo šeimininkas, 
Dievo gailestingumo dalytojas, pagaliau apginkluotas beribiam užka- 
riavimui! Virš altoriaus stovinti kovojančiųjų Karalienė žvelgė žemyn 
į jį tarsi šypsodamasi; jis suklupo ir uždarė savo meilės perpildytoje šir- 
dyje visą pasaulį. Jis buvo pasiruošęs. 

Po merų karas baigėsi ir jo vyresnieji Lenkijoje jį atšaukė. Jis išvyko 
su dviem doktoratais, bet širdis buvo kupina dar didesnių lobių. „Prie- 
šas slepia žinias, kurios nevirsta meile“, - sako Bosiuč atmintiname pa- 
moksle. Tėvas Maksimilijonas daug ko išmoko Romoje, bet šventųjų 
moksle gavo garbingiausius diplomus. Jis jautėsi visiškai apimtas gyvos 
meilės liepsnos, kurios šlove ir grobiu noriai tapo. 

Viename iš paskutiniųjų laiškų motinai skaitome: „Melskis už 
mane, mama, kad mano meilė vis greičiau augtų. Ypač melski, kad ji 
būtų beribė“ Šį paskutinį sakinį jis pabraukia. 

Didysis jaunojo vienuolio troškimas išsipildys. Jis visada bus — 
netgi savo mirtyje - žmogus „be ribų“. 

„Joks pranašas nepriimamas savo tėviškėje“ 


„Jis grįžo į Lenkiją 1919 metų liepą išsekintas tuberkuliozės, pa- 
liegęs, nusilpęs, netinkamas darbui“, — liudija tėvas Kubitas, Nepoka- 
lianovo vyresnysis. 

Liga buvo aiški. Tačiau tėvas Maksimilijonas paskiriamas į pran- 
ciškonų vienuoliją Krokuvoje, kur klimatas itin kenksmingas sergan- 
tiems tuberkulioze. Ką daryti su šiuo vyru, kuris toks ligotas? Labai 
paprasta: jį padarė profesoriumi. 

Būtų galima pasipiktinti, netgi apkaltinti vyresniuosius neįtikėtinu 
nesupratingumu. Labai lengva teisti žiūrint iš aukštai ir iš toli. Bet buvo 
1919-ieji, kai po ketverių karo metų Lenkija, pagaliau tapusi laisva, buvo 
labai nualinta. Ekonominė situacija buvo pražūtinga, iždas tuščias. Pri- 
vačios aukos, šeimų suvenyrai ir gausūs aljansai papildė valstybės iždo 
fondus šaliai atgaivinti. Bet šios herojiškos aukos neužkirto kelio katas- 
trofai. Drastiškas pinigų nuvertėjimas buvo šalies nuosmukio ženklas. 
1914 metais buvo galima nusipirkti dviejų aukštų namą už dviejų svarų 
kiaulienos kainą. Ir tada nauja audra pradėjo artėti iš Rytų. 

Raudonoji armija ėmėsi užkariauti Europą. Ar pasaulis neprisi- 
mena, kad Lenkija vien savo jėgomis dvidešimt metų trukdė Maskvai 
pasiekti imperinius tikslus? 

„Vyslos stebuklas“ nulėmė Europos likimą. Bet šalis, nors išgelbė- 
ta paskutinę akimirką, buvo nuniokota, neapsakomai kenčianti. Rytų 
provincijose plito naikinančios epidemijos; tai buvo tikra nelaimė. 
Kunigai ir vienuoliai dirbo iki visiško išsekimo. Ar buvo laikas galvo- 
ti apie save? Reikia ištverti iki galo ir, jeigu reikės, pulti į kovą kaip 
geram kareiviui. Ne, nereikėtų smerkti tėvo Maksimilijono vyresniųjų 
dėl to, kad nesigailėjo jo šiuo ypatingo sunkmečio laikotarpiu; jei jie 
būtų žinoję, būtų tai padarę. Pagaliau argi jis nebuvo toks ligonis, kuris 
niekada nesiskundė? Be to, jiems buvo reikalingi profesoriai. Per tuos 

ketverius karo metus Lenkijoje profesorių gretos išretėjo, o šis entu- 
ziastingas jaunas vienuolis, krečiamas karščio, kuris nurausvindavo jo 
skruostus, buvo per daug „prieinamas“. 

Ne tik jo kūnas buvo išsekintas darbo, bet ir siela nukamuota pa- 
juokų. Grįžęs tėvas Maksimilijonas tikėjosi visus Krokuvos vienuolijos 
brolius sudominti savo darbu - iš tiesų ne savo, bet Nekaltosios. Bet kai 
kurie tik gūžčiojo pečiais. Jie klausėsi gailiai šypsodamiesi, po to juokda- 
vosi vadindami jį nuoboda ir svajotoju: „Žiūrėkit! Svajotojas ateina!“ 

Vienas brolis rado netgi geresnę pravardę, kurį laiką žavėjusią 
niekintojus: „marmeladas“. Kai pamatydavo jį besiartinantį, jie šnabž- 
dėdavosi tarpusavyje: „Žiūrėkite, marmeladas atvyksta!“ Jaunasis ku- 
nigas, norėdamas išvengti staigių judesių, galinčių sukelti kraujavimą, 
vaikščiojo labai lėtai, sunkiai kvėpuodamas. Tas, kuris iš prigimties 
buvo gyvo temperamento, tapo labai kantrus ir romus. Iš to kilo pra- 
vardė. Liudytojas pasaulietis prisimena atvejį, kai vienas iš bendruo- 
menės narių išjuokė tėvą Maksimilijoną jo paties akivaizdoje rodyda- 
mas, kaip lėtai jis juda prie altoriaus per Mišias. Pamėgdžiodamas tėvo 
Maksimilijono judesius, jis komentavo: „Toks marmeladas!“ 

Nors vargšas kunigas nieko nesakė, jis labai kentėjo. Ši karti pa- 
tirtis neliko bevaisė, nes vėliau jis rodė beribį švelnumą sergantiems ir 
buvo jiems labai malonus. Šia tema užrašiau ne vieną jaudinantį liudiji- 
mą. Netgi kai vienuolijos iždas buvo pustuštis, jo mylimiems ligoniams 
nieko netrūko. Jis begaliniai nuolaidžiavo tenkindamas visus sergan- 
čiųjų įgeidžius. „Geresnis už motiną“, - pasakojo vienas brolis su aša- 
romis akyse. „Jūs turite įsivaizduoti save jų vietoje, - sakydavo kunigas 
ligoninės personalui. — Jūs turite juos suprasti!“ Ir jis pats laikydavo 
juos savo geriausiais bendradarbiais. 

Ne tik atsargūs judesiai kėlė juoką ir kritiką; juo buvo piktinamasi 
dar ir dėl to, kad jis buvo kitoks negu visi. Visi šventieji yra tokio pasi- 
piktinimo aukos. Jie įsiveržia į mūsų ramius gyvenimėlius tarsi lazda, 
įmesta į skruzdėlyną. To visai nenorėdami, dažnai net nežinodami, jie 
verčia mus atlikti tam tikrus labai nemalonius sąžinės perkratymus. 

Mes išmokstame pakoreguoti neturto įžadą: „kam reikalingos tos 
proto išlygos?“ Tada ateina šis „marmeladas“ su savo pasenusių taisy- 
klių laikymusi, kad sutrikdytų tave. Tu rūkai. Ar nuodėmė rūkyti? Ko- 
dėl? Ne! Tu netgi turi vyresniųjų leidimą. Bet akimirksniu jis priverčia 
tave apskaičiuoti, kiek pinigų kasmet paleidi dūmais ir kiek būtum ga- 
lėjęs nuveikti su tais pinigais. Nors jis nieko nesako, bet moka pažvelg- 
ti į tave ypatingai, tiesiu ir skvarbiu žvilgsniu, kuris priverčia pasijusti 
nejaukiai. Vaikščiojantis priekaištas! Kuo mums belieka gintis, jei ne 
baisiu pajuokos ginklu. 

Iš tiesų buvo taip, kad kai kurie vienuoliai Krokuvoje savo kritika 
ir nekompetencija apsunkino tėvo Maksimilijono gyvenimą. Gyvenant 
Grodne, kai darbas buvo didžiausiame pakilime, vieną dieną apsižvalgy- 
ti atėjo konfratras. Nepajėgdamas suvaldyti savo nustebimo, jis grubiai 
leptelėjo broliams: „Kai pagalvoji, kad būdamas studentas jis buvo toks 
siauraprotis, toks nepraktiškas!“ Tėvas Maksimilijonas paraudo, bet su- 
sivaldė ir nieko neatsakė. Gal jis tuomet prisiminė šv. Pauliaus žodžius: 
„Mes kvaili dėl Kristaus“? Jis vertino savo akademinius titulus ir savo 
protą tik tiek, kiek jie galėjo padėti laimėti sielas, nesiekdamas sublizgėti 
prieš kitus. Jis leido žmonėms sakyti ir daryti viską, ką tik jie nori. Daug 
brolių juo tikėjo, ypač jaunesnieji, bet daug kas ir netikėjo. 

Kaip ir buvo tikimasi, apie 1919 metų pabaigą tėvas Maksimilijo- 
nas patyrė rimtą atkrytį. Karštis pakilo iki 40 laipsnių. Šio laikotarpio 
liudytojas yra brolis Bombrysas, gyvenęs tame pačiame vienuolyne. Jis 
sako, kad mažai kas eidavo lankyti brolio Maksimilijono, nes bijojo už- 
sikrėsti. Mes šiam liudytojui dėkingi už jo skurdžios celės aprašymą. 

„Joje buvo bufetas ir sena žema lovelė su ratukais, o šiaudinis čiu- 
žinys toks susidėvėjęs, jog įdubdavo lyg lopšys. Ant bufeto, kojūgalyje, 
stovėjo Nekaltosios statulėlė, o kampe, ant seno rašomojo stalo, neseniai 
bearifikuotos Gemos Galgani ir Kūdikėlio Jėzaus Teresės atvaizdai: 

Jis taip nusilpo, kad pagaliau buvo išsiųstas į sanatoriją Zakopa- 
nėje, kur gydėsi nuo 1920 m. rugpjūčio 11 iki 1921 m. balandžio 28 

dienos. Iš Zakopanės tėvas Maksimilijonas išvyko į sanatoriją Niesza- 
ve, kur išbuvo nuo 1921 m. gegužės 4 iki lapkričio 3 dienos. Tai buvo 
laikas, kada apaštalavo kentėdamas, bet taip pat ir veikdamas. Jis greitai 
įvertino situaciją. Kai kurie Zakopanės sanatorijos skyriai negaudavo 
religinės pagalbos, jiems vadovavo priešiški religijai žmonės. Poilsio 
namai, rezervuoti universiteto žmonėms, pasirodė besantys tikras 
netikėjimo bastionas. Vieną dieną tėvas Maksimilijonas įsidėjo saują 
„bombų“ į kišenę, pažvelgė su begaline meilę į Nekaltosios statulėlę ir 
išėjęs pasivaikščioti, pradėjo puolimą. 

Šioje pilnoje intelektualų sanatorijoje buvo tik viena praktikuo- 
janti katalikė. Iš jos mes sužinojome apie kiekvieną šios „kampanijos“ 
etapą. Vieną jo savybę pastebėsime ne kartą. Jaunasis kunigas turėjo 
patrauklaus žavesio; jo žvilgsnis, šypsena galėjo visiškai pavergti širdį. 
Jam taip gerai sekėsi, jog nuobodulio kankinami studentai pasikvietė 
skaityti paskaitų. Na, jis šito tik ir laukė. 

Vienintelė studentė katalikė susirgo ir nebegalėjo lankyti paskai- 
tų. Jos draugai turėjo perduoti jai visą informaciją. Visi pripažino, kad 
jaunasis kunigas ypač protingas ir pasižymi didžiule erudicija. Jis suge- 
bėdavo įtikinti net tuos, kurie nenorėjo būti įtikinti ir dėl to nedrįsda- 
vo jam pasirodyti. 

„Jis žinojo, kaip kiekvienam tinkamai atsakyti, turėjo didelį talen- 
tą pasiekti netikinčiuosius“ 

Vos tik atvykęs, sukėlė didelį sujudimą, atversdamas keturis pa- 
garsėjusius laisvamanius. Labai daug kitų ėjo išpažinties. Tarp pačių 
uoliausių jo konferencijų klausytojų buvo žydas, jaunas medicinos stu- 
dentas iš Tarnovo. Jis sirgo vis sunkiau ir vieną dieną tėvui Maksimi- 
lijonui pasakė, kad neabejoja atėjęs į paskutinę konferenciją. Kunigas 
paguodė jį ir pažadėjo netrukus aplankyti. Nors lankyti kritiškos bū- 
klės ligonius buvo draudžiama, tačiau šis neįmanomų dalykų specia- 
listas gavo leidimą. Laiku informuotas, tėvas Maksimilijonas atėjo pas 
mirštantį jaunuolį, kuris paprašė krikšto ir paskutinių patarnavimų. 
"Tada kunigas jam ant kaklo užkabino Stebuklingąjį medalikėlį. Mirš- 

tantysis džiūgavo, tik viena mintis temdė laimę: jis bijojo atvykstančios 
motinos, baisios moters, nuožmiai užkietėjusios savo religijoje. 

„Nusiramink, mano sūnau, iki to laiko tu jau būsi danguje“ 

Jis labai ramiai užgeso vienuoliktą valandą, o motina atvyko dvy- 
liktą. Klykdama ji nutraukė Stebuklingąjį medalikėlį nuo sūnaus kak- 
lo. Sanatorija aidėjo nuo jos riksmų: „Tu nužudei mano sūnų! Tu iš 
manęs pavogei mano sūnų!“ 

Kilo didelis skandalas. Sanatorijos direktorius labai sutriko ir lie- 
pė tėvui Maksimilijonui išeiti ir nebegrįžti. Kaip menkai jis pažino šį 
kunigą! 

„Nekaltoji davė man jėgų pasipriešinti, — rašė tėvas Maksimilijo- 
nas broliui, — ir aš atsakiau, kad lankymo valandomis galiu ateiti kaip 
ir visi kiti“ 

Jam sugrįžus taip gerai sekėsi, jog pokalbiai atsinaujino. Vyko vi- 
sas ciklas apologetinių pokalbių, pradedant Dievo buvimu, baigiant 
Kristaus dieviškumu. Švelnūs kaip avinėliai, vakarykščiai netikincieji 
įsigijo Naująjį Testamentą ir kitas pagrindines knygas, rekomenduotas 
tėvo Maksimilijono, ir pradėjo sąžiningai studijuoti. Šis stiprios dva- 
sios žmogus nesustojo pusiaukelėje. Daug kartų išmėgintas tvirtumas 
buvo ryškiausias jo būdo bruožas. Kai būdavo įsitikinęs savo tiesa, nie- 
kada nenusileisdavo. Išvytas pro duris, jis per langą sugrįždavo kovoti 
toliau. Galėtume papasakoti ne vieną žavingą incidentą. Vieną dieną 
jis pasirinko Nieszavos protestantų pastorių. Tėvas Maksimilijonas 
taip negailestingai jį užspeitė į kampą, kad šis išsigandęs uždarė prieš jį 
duris. Koks buvo siurprizas, pamačius tėvą Maksimilijoną vėl įeinantį 
per slaptą įėjimą ir ramiai pareiškiantį: „Aš vėl norėčiau imtis jūsų va- 
karykščių prieštaravimų. Kadangi šventojo Mato tekstas nėra interpo- 
liacija..“ 

„Koks nuobodybė!“ - pasakė tėvas Čikitas, kai su šypsena prisimi- 
nėamžiną jaunojo studento „kodėl“. „Kaip nepasisekė!“ - neabejotinai 
pamanė protestantų pastorius. Tėvas Maksimilijonas buvo pavojingas 
priešininkas, kuris nepaleisdavo savo grobio, ir galite būti tikri, kad ap- 

tikęs sielą, galų gale parvesdavo ją pas Gerąjį Ganytoją kaip aviganis 
šuo, kuris ieško miškuose pasiklydusių ėriukų. 

Zakopanėje jis dirbo tik tiek, kiek leido šventas paklusnumas griež- 
tiems gydytojo nurodymams, todėl ilgas valandas praleisdamas lovoje, 
turėjo daug laiko maldai. Tėvas Maksimilijonas pavertė kentėjimą savo 
darbu ir tą darbą atliko gerai! 

Laiškuose broliui, kurie yra tikri brangakmeniai, jo karšta siela aiš- 
kiai trokšta vis daugiau. 

„Mane sužavėjo tai, ką parašei, ir jei įvykdysi visus savo pasiryži- 
mus, greitai būsi šventas. Bet tai yra kelias be pabaigos. Oui sanctus est, 
sauctificeur adhuc'“- šventasis turi nepaliauti šventėti. Kuo labiau mes 
įsitraukiame į šventumo kelią, tuo geriau suprantame, kiek mažai pa- 
daryta palyginus su tuo, kiek dar liko. Kuo greičiau bėgame, tuo geriau 
suvokiame lenktynių lėtumą. Mes galime sakyti kartu su mirštančiu 
šventuoju Pranciškumi: „Pradėkime daryti gera..“ 

"Tėvą Maksimilijoną būtų galima laikyti patyrusiu dvasiniu vado- 
vu, nors jam buvo tik dvidešimt šešeri. Jis neskelbė patogaus gyvenimo 
ir žinojo, kaip suduoti lemiamą smūgį. 

„Tavo laiškai daro man keistą įspūdį, — atsakė jam brolis. - Kai 
kalbu su kitais apie kunigystės idealus, man atrodo, kad esu labai toli 
pažengęs. Ber pakanka tavo laiško, kad suvokčiau, kur iš tikrųjų esu — 
laiptų apačioje. Aš jaučiu tam tikrą apgaulę; tai mano išdidumas maiš- 
tauja. Tada nusižeminu ir imuosi darbo“ Tai buvo žavus atvirumas to, 
kuris mėgo vadinti save broliu Leo ir kuris iki pat mirties siekė žingsnis 
po žingsnio sekti šį naująjį Poverello. 

Mes turime kitus to laikotarpio tėvo Maksimilijono rašytus laiš- 
kus. Juose išdėstyta daugiau nei psichologijos traktatas. 

Peržiūrinėdama juos aš pagalvojau apie garsiąsias Laterano Šven- 
tojo Jono Krikštyklos duris. Kai bažnyčios zakristijonas išdidžiai ver- 
čia jas suktis ant vyrių, jis visada sako: „Jose yra sidabro“ 

Tegu Viešpats man adeidžia, bet daugelyje jo brolių laiškų aš ne- 


'* Apokalipsė 22, 11. 


47 


girdžiu unikalaus skambesio, kuris sakytų: „čia esama sidabro“. Šie 
broliai man atrodo — aš nedrįstu sakyti, kad jie tokie ir yra - neturintys 
įkvėpimo. Pripratę prie vidutiniškumo, jie mato tik savo smulkmeniš- 
kas kasdienes pareigas ir žiūri su įtarumu į bet kokį „perdėjimą“ ir he- 
rojiškumą. Jie prašo tik vieno - ramaus gyvenimo. 

Išskirtiniai yra devyni tėvo Venanso, kuris mirė 1921 m. sausio 31 d. 
pasiekęs šventumą, laiškai. Šie puslapiai, skubiai pakeverzoti mirštančio 
žmogaus ranka, tikrai turi unikalų sidabro skambesį, su niekuo nesuly- 
ginamą Šventosios Dvasios balsą. Broliai matėsi tik kelerą kartų, bet jų 
giminingos sielos atpažino viena kitą. „Aš nežinau, kaip tai paaiškinti, — 
rašo tėvas Venansas, - bet nuo pirmos dienos mano širdis prisipildė labai 
didelės meilės tau ir man atrodo, kad mus jungia tie patys idealai ir tas pats 
uolumas, nors tu pranoksti mane protingumu ir pažanga tobulume“ 

Šis mirštantis pranciškonas buvo geriausias tėvo Maksimilijono 
sąjungininkas. Iki par galo jis drąsino jį gaivaus gyvenimo ir nepapras- 
to nusižeminimo kupinais laiškais. Jis dar daugiau padarė iš anapus, 
„kur galėjo dirbti abiem rankom!“ 

Žavus yra susitarimas tarp šventųjų, kurie nesiliauja planuoti kar- 
tu ir kurie iš dangaus į žemę ir iš žemės į dangų nesiliauja tiesti vienas 
kitam pagalbos ranką. 


VIII 


Nekaltosios karinio plano įgyvendinimas 


Septyniese stojo po Nekaltosios vėliava tą atmintiną 1917 metų 
spalio 17-ąją. Du iš jų netrukus mirė išrinktųjų mirtimi. O kiti? 

Drįstu sakyti, kad tik tėvas Maksimilijonas, grupės vadas, suprato 
pasišventimą paraidžiui, visiškai, absoliučiai ir neatšaukiamai. Tai nėra 
negailestinga kitų kritika, nes galima drąsiai teigti, kad tarp jų buvo 
šventų vyrų. Bet jie stokojo didelio, aistringo įkvėpimo ir lenkų vie- 
nuolio genialumo. 

Išvykdamas iš Romos jis rizikavo, kad savo idėjas galės įgyvendinti 
tik mažoje pamaldžioje bendruomenėje. Tėvas Maksimilijonas norėjo 
ne to, kai kūrė Nekaltosios Riteriją! 

Nepaliaujamai, net įkyriai kartojame, kad jis buvo didžių siekių 
žmogus, apimtas sielų troškulio, o jo puolimo objektas buvo visas pa- 
saulis. Tėvą Maksimilijoną galėjo patenkinti tik visas pasaulis. Šis mas- 
tas atspindėjo išskirtinį jo būdo bruožą; visos jo mintys, planai ir dar- 
bai turi prasmę tik nušviesti šios įspūdingos vizijos šviesos. Tis niekada 
nesakydavo „išgelbėti kai kurias sielas“, bet „išgelbėti visas sielas“. O 
kad šie žodžiai per klaidą nebūtų suprasti tik erdvine prasme, jis nieka- 
da nepamiršdavo pridurti: „tas, kurios gyvena dabar ir tas, kurios gy- 
vens žemėje iki laikų pabaigos“. 

Žodis „visi“ labai dažnas tėvo Maksimilijono žodyne ir tai akivaiz- 
du iš jo laiškų. Tokie užmojai būdingi tik bepročiui arba šventajam. 
Nenuostabu, kad kai kas galėjo palaikyti jį silpnapročiu. Tuo metu jo 
didieji troškimai dar nebuvo laiko patikrinti. Ateitis turėjo įrodyti jo 
reikalo teisumą. 

Šventuosius būtų galima apibūdinti kaip nepaperkamus realistus, 
kurie, suteikdami žodžiams paprasčiausią, kasdienišką prasmę, drauge 
parodo jų svarbą ir svorį. Jie nieko nesako, nieko nežada nerūpestin- 
gai. Jie virpa nuščiuvę prieš neišmatuojamą gelmę kai kurių posakių, 
kurie mums atrodo pilki ir įprasti. Patys to nežinodami, jie yra poetai 
ir dideli žodžio meistrai, grąžinantys kalbai visą jos prarastą kilnumą. 
Jų trapiose rankose patys kukliausi ir paprasčiausi dalykai tampa šlovės 
himnu: brolis Vanduo, sesuo Ugnis, brolis Balandis ir netgi brolis Vil- 
kas. Ar šios būtybės jiems paklūsta ne todėl, kad išgirsta savo tikruo- 
sius vardus? 

"Todėl kiekvienas šventųjų pažadas prilygsta priesaikai, kuriai vi- 
siškai atsiduodama ir kuri įvykdoma iki paskutinės raidės. Kiek gerų 
sielų kartoja ją kasdieną, Mažosios Gėlelės pavyzdžiu pasiaukodamos 
Begalinei Meilei! Bet labai reta tokių, kurios visiškai supranta, ką sako, 
kurios žino, kur jas tai nuves, jei Dievas priims jų žodžius rimtai. 

Septyniese davė pažadą vidinėje San Teodoro celėje, bet manau, 
kad tik tėvas Maksimilijonas žinojo, ką sako ir ko imasi. 

Kokia buvo jo pagrindinė mintis? Trumpai tariant, ko jis norėjo? 
Laimėti Kristui visas sielas, visą pasaulį iki laikų pabaigos per Nekaltą- 
ją. Nieko daugiau, nieko mažiau. 

Ber kas siekia tikslo, trokšta ir priemonių jam pasiekti. Čia mes taip 
pat matome tėvo Maksimilijono tvirtą logiką ir labai rimtą teologiją. 
Kadangi Nekaltoji yra „visų malonių Motina“, kuri duoda mums Kristų 
Išganytoją, nes Ji yra Dievo dovanų dalytoja ir oficiali Jo gailestingumo 
įgaliotinė, tai pakanka besąlygiškai pasiduoti Jos švelniam vadovavimui, 
kad tapę Jos nuolankiais įrankiais, galėtume daryti stebuklus. 

Mes skaitome šias eilutes ir jos atrodo teisingos, tradicinės. Bet no- 
tint tai įgyvendinti, reikia nueiti tiek toli, kiek tik įmanoma. Mes visi 
sakome „Tėve mūsų“, bet kai kurie šventieji, sužavėti pirmųjų žodžių, 
nebegalėdavo tęsti. Visas tėvo Maksimilijono mokymas išdėstytas šiose 
keliose eilutėse, bet jų jam užtenka, kad imtųsi pasaulio užkariavimo. 

Jis netroško įkurti maldingos brolijos, nors jo riteriai gavo oficialų 
pavadinimą — „Pamaldžiųjų Sąjunga“. Jis nenorėjo, kad šis judėjimas 
apsiribotų tik pranciškonų ordinu, nors visą gyvenimą jautė teisėtą pa- 
sididžiavimą, kad jis prasidėjo čia. Jo vizija buvo plati kaip Bažnyčia! 
Per savo pasiaukojimą Nekaltajai riteriai turi skleisti šviesą visoms re- 
liginėms kongregacijoms, visiems ordinams, visiems Katalikų veikimo 
darbams, kadangi jų tikslas ir buvimo priežastis yra atbaigti ir atvesti 
į aukščiausio šventumo spindesį visus pašaukimus, kokie jie bebūtų. 
Taigi būdami toli gražu ne riboti, jie buvo nukreipti pilnatvės link. 
Veiksminga priemonė tam pasiekti yra pasiaukojimo aktas Nekaltajai, 
kurį reikia įkūnyti, gyventi pagal jį, priimti jį paraidžiui. 

Neįmanoma suprasti tėvo Maksimilijono, nesuvokiant visų jo 
darbų pagrindo. 

Bet yra dar kitas bruožas, kurio negalima nutylėti. Visi biografai su- 
tartinai liaupsina didelį tėvo veiklumą. Jis, kaip pasakytų amerikiečiai, 
buvo veiklumo milžinas. Kai kurie pagrįstai rašė, kad jo darbas buvo 

didžiausias stebuklas. Bet aš nepažįstu žmogaus, kuris būtų mažesnis 
„aktyvistas“ už jį. Jei scholastinį apibrėžimą, kuris apibūdina apaštalavi- 
mą kaip vidinio gyvenimo išsiliejimą, svperabundantia contemplationis, 
reikėtų pailiustruoti pavyzdžiu, šis visais atžvilgiais įstabus gyvenimas 
būtų tinkamiausias pavyzdys. Tėvas Maksimilijonas visada gynė dvasi- 
nio gyvenimo pirmenybę ir dažnai perspėdavo savo dvasinius sūnus ir 
mokinius saugotis subtiliausios erezijos - „veiklumo“. 

Nekaltosios riterių programoje nurodomos keturios priemonės, 
kuriomis mūsų Ponios riteris turi naudotis: gyvas liudijimas savo gyve- 
nimu, malda, kentėjimas ir darbas. Tėvas Maksimilijonas niekada ne- 
siliaudavo kartoti (Experto vede! — tikėk patyrusiu!), kad mes daugiau 
gauname kentėdami, negu tiesiogiai veikdami. Nekaltosios darbas turi 
kilti iš vidinio gyvenimo sužydėjimo, gaivaus vandens, besiliejančio per 
kraštus ir liepsnos, kylančios aukštyn - 802472 diffusivun sui“", kitaip 
tai bus karikatūra ir dar blogiau, išdavystė. Tėvas Maksimilijonas nie- 
kada neprieštaravo šiai svarbiausiai minčiai. Niekada pasisekimo vynas 
jo neapsvaigino. Ką jis sakė dabar, tą patį pasakys ir po dvidešimties 
metų, kai Nekaltosios miestas taps intensyviai dirbančiu, dūzgiančiu 
aviliu. Rizikuoti dvasiniu gyvenimu dėl veikliojo, atsisakyti dvasinio 
gyvenimo pirmenybės būtų viso jo darbo sugadinimas. 

Bet eikime prie esminių dalykų. Kaip prasidėjo jo darbas? 

Suglumęs skaitytojas nemato ryšio tarp to, kas parašyta šio sky- 
riaus pradžioje ir invalido, kuriam gydytojai ruošėsi atlikti pneumoto- 
raksą, nes antrasis plautis irgi buvo užkrėstas. 

Atėjo laikas pasakyti, kad prieš išvykdamas į sanatoriją, tėvas Mak- 
similijonas įmetė į dirvą mažą garstyčios grūdelį. Jis įsteigė Krokuvoje 
savo pirmąjį riterių židinį. Tai įvyko 1919 m. rugsėjo 8 dieną. Jį sudarė 
12 vienuolijos seminarijos brolių ir jų vadovas. Sausio 3 d. jis suformavo 
centrinę grupę iš kunigų-vienuolių, paskui perėjo prie pasauliečių. Kartą 
per mėnesį vadinamajame „itališkame kambaryje“ prie tėvų pranciško- 
nų vienuolijos vykdavo susirinkimai. Kandidatų skaičius kasdien augo. 


kuris kalba pats už save. 

Žmones patraukė šis jaunas vaikiško veido vienuolis, su šypsena kalban- 
tis apie savo „dangiškąją Motiną“ ir labai džiugiai Jai tarnaujantis. Jau 
vien savo buvimu jis apaštalavo daugiau negu žodžiais. 


Iš to laikotarpio mes turime vienintelę konferenciją, pravestą klieri- 
kams 1919 m. lapkričio 15 dieną. Šis tekstas visais atžvilgiais pamokan- 
tis. Jį verta išversti visą. Tekste vyrauja viena gaida: pagyrimas kentėji- 
mui, „tai ugniai, kurioje išgryninamas kiekvienas auksas“. Jis kalba apie 
kentėjimą su nepakartojama gaida, kurią gali suteikti tik patirtis. Kai 
kurios ištraukos tokios skaidrios, kad neišdrįstum skaityti tarp eilučių, 
bijodamas sužinoti tai, ką norėta nuslėpti. Tėvas Maksimilijonas pažįsta 
persekiojimą ir pateisina jį kaip programos dalį. „Kartais, — sako jis, — 
mūsų geriausi ketinimai būna neteisingai suprasti ir kai kurie eina taip 
toli, kad net šmeižia mus. Tie persekiojimai ateina ne tik iš priešų, bet 
taip pat ir iš gerų, pamaldžių, net šventų žmonių, gal netgi iš asmenų, 
įregistruotų Nekaltosios Riterijos kartotekose“ 

„Nėra nieko liūdnesnio, kaip matyt šiuos žmones užkertant kelią 
viskam, ką mes sukūrėme ir stengiantis atitolinti nuo mūsų sielas ir jas 
sunaikinti, ir jie tai daro Dievo garbei“ 

„Jei viskas prieš mus, kas mums išlieka švyturiu ir kompasu?“ 

Atsakymas aiškus ir nepaneigiamas: „Šventas paklusnumas, per 
kurį vykdoma Nekaltosios valia. Mano vyresnieji gali klysti, bet aš ne- 
suklysiu, jei jiems paklusiu. Jei šiandien klusnumas sako „taip“, aš tai 
padarysiu; jeigu rytoj jis sakys „ne“, aš to nedarysiu — ir niekada nesa- 
kysiu, kad klydau“ Paklusdamas jis neklydo, o jo vyresnieji? Ar maty- 
dami jį tokį nuolankų, jie nesijautė nepatogiai ? 

Tačiau nereikia manyti, kad susidurdamas su tokia daugybe prieš- 
taravimų, tėvas Maksimilijonas jautė nors menkiausią kartėlį. Yra šven- 
tų sielų, kurios nešioja kankinio karūną visų akivaizdoje. Tik ne jis. Su 
tyru pranciškonišku džiaugsmu jis sveikino „savo seserį kančią“. 

„Visi šie išbandymai, - sako tėvas Maksimilijonas, — labai naudin- 
gi, netgi nepamainomi, kaip žaizdras, kuriame gryninamas auksas“ 


vi 

Jie ne tik naudingi, bet ir trokštami. „Kai malonė uždega mūsų 
širdis, ji sužadina tikrą kančios troškulį, galėjimą kentėti be ribų, būti 
niekinamam ir žeminamam. Mūsų kentėjimai liudija, kiek mes mylime 
savo Tėvą danguje ir savo mylimą Motiną, Nekaltąją, nes kentėjimai 
yra vienintelė meilės mokykla“ 

Nereikia nė sakyti, kad jis išlaikė egzaminus mokykloje, kurioje 
mokomasi šventųjų mokslo, Kryžiaus mokslo. 

„Mes dar daugiau padarysime, - tęsia tėvas Maksimilijonas, - jei, 
būdami panardinti į išorinę ir vidinę tamsą, pilni liūdesio, nusilpę, iš- 
sekę, be paguodos, persekiojami kiekviename žingsnyje, apsupti nuo- 
latinių nesėkmių, visų apleisti, išjuokti, patyčių objektai, kaip Jėzus ant 
kryžiaus melsimės iš visų jėgų už tuos, kurie mus persekioja ir jei norė- 
sime visais būdais patraukti juos prie Dievo per Nekaltąją. Virš visko 
yra mūsų tikslas trokšti ir trokšti be ribų“ 

„Po mūsų mirties Nekaltoji užbaigs mūsų darbą. Tada galėsime 
nuveikti daug daugiau negu dabar šioje vargingoje žemėje, kur tiesda- 
mi ranką kitiems, turime saugotis, kad patys nenupultume. Mes netu- 
rime liūdėti, jei čia nematome savo darbo vaisių; turbūt tokia Dievo 
valia, kad rinktume juos po mirties“ 

Nepamirškime, kad jaunajam vienuoliui, kuris kalbėjo kaip mo- 
kytojas, buvo tik dvidešimt penkeri. Nors deginamas karštinės, jis jau 
po mėnesio puolė į ataką. Tokia narsi siela buvo sukurta dideliems lai- 
mėjimams. 


Liga tęsėsi pakankamai ilgai. Dar nepasveikęs, tėvas Maksimili- 
jonas pasijuto geriau, ir vyresnieji leido jam grįžti į Krokuvą ir toliau 
tęsti darbą. Dabar jis pradėjo naują taip ilgai lauktą etapą. Nekaltosios 
riterių skaičius tiek išaugo, kad „itališkasis kambarys“ jų nebegalėjo 
sutalpinti. Be to, daugelis gyvenusių priemiesčiuose skundėsi nebega- 
lintys lankyti susirinkimų. Reikėjo kuo greičiau rasti centrinę susitiki- 
mų vietą; atsirado poreikis leisti kuklų biuletenį ar bent jau nebrangų 
aplinkraštį. 

Vyresnieji neturėjo priežasčių nesutikti. „Su sąlyga, — sakė jie, 
— kad pats gausi lėšų. Tavo vienuolynas per daug neturtingas, negali 
parūpinti pinigų“ Jei atsisakydami duoti lėšų jie tikėjosi atimti drąsą, 
jie gerai jo nepažinojo. Iš meilės savo Nekaltajai tėvas Maksimilijonas 
buvo pasiryžęs elgetauti. 

Vėliau jis prisipažino, kaip tai buvo skaudu. Prieš pasibelsdamas į 
pirmąsias duris, jis tris kartus ruošėsi eiti šalin ir tris kartus prisivertė 
grįžti. Pagaliau labai nenoriai, rausdamas iš gėdos, jis paprašė pinigų 
savo abejotinam ir neįvykdomam projektui. Pirmąja sėkminga šio el- 
getavimo auka tapo vienas gailestingas Krokuvos kunigas. Šios kelios 
išmaldos ir nedidelė Nekaltosios Riterijos narių prenumerata padengė 
biuletenio pirmojo numerio išlaidas. Jis išėjo 1922 m. sausį, per patį 
krizės pakilimą, kai solidūs žurnalai patyrė nuostolių. Kuklus, be pre- 
tenzijų, be pripažinimo ir be viršelio jis pirmą kartą pasirodė su šiuo 
„leidėjų“ atsiprašymu: „Dėl lėšų stokos mes negalime garantuoti savo 
skaitytojams reguliaraus žurnalo pasirodymo“ 

Jo pavadinimas buvo prasmingas - „Nekaltosios Riteris“. Vargšui 
kunigui buvo nelengva išleisti pirmąjį numerį. Jis neturėjo parirties ir 
specialaus talento literatūrai, bet turėjo daugiau: skaidrų ir aiškų stilių, 
tinkamo žodžio nuojautą, šventą užsidegimą, kuris persidavė kitiems. 
Ką reiškė visos tos kliūtys! Jis ėjo pirmyn. 

Reikėjo siųsti spausdinti antrą numerį. Devalvacija tęsėsi, ir kai 
atėjo laikas mokėti spaustuvininkui, tėvas Maksimilijonas neturėjo nė 
cento. Vienuolijos vyresnysis to ir tikėjosi. Patraukęs pečiais jis paci- 
tavo lenkų patarlę: „Štai kas atsitinka, mano sūnau, kai bandai pulti 
mėnulį kastuvu. Dabar tavo reikalas, kaip susimokėsi nekeldamas pa- 
vojaus vienuolijai!“ 

Tada Nekaltoji tarpininkavo tiesiogiai. Po Mišių vargšas susisie- 
lojęs redaktorius rado ant Švč. Mergelės altoriaus voką su pinigais, 
tiksliai tiek, kiek reikėjo sumokėti už spausdinimą. Negrabia rašysena 
užrašyta: „Mano brangiajai Motinai, Nekaltajai“. Tą pačią akimirką jis 
nubėgo pas vyresnįjį. Visi nustebo. Sutapimas buvo per daug nuosta- 

bus, kad kam nors keltų abejonių; tėvas Maksimilijonas gavo leidimą 
panaudoti pinigus, tą jis tuojau ir padarė. 

Mažo mėlyno žurnalėlio augimas buvo nesibaigiantis stebuklas. Net 
jei įspūdingų sutapimų ir nebebuvo daug, daugybė tarpusavyje susijusių 
faktų liudijo apie didesnį ar mažesnį tiesioginį dieviškosios Apvaizdos 
įsikišimą. Su jam būdingu gyvu tikėjimu tėvas Maksimilijonas į „kasos“, 
paprastos kartoninės dėžutės, dugną įdėjo palaimintojo Juozapo Bene- 
dikto Kotolengo paveiksliuką ir pavadino jį savo kasininku. Tai buvo 
naudinga, nes „Picola Casa“ įkūrėjas pasijuto besąs savo stichijoje. Šiame 
karštligiškame leidybiniame versle jie galvojo tik apie didžiausią šios die- 
nos išdirbį, o ne apie rytdieną. Rytdiena rūpinosi Apvaizda. 

Kažkas, gerai jį pažinojęs, man pasakė: „Tėvo Maksimilijono gy- 
venime yra du stebuklai, kurių pakaktų jam kanonizuoti: sveikata - jis 
turėjo tik vieną ketvirtadalį plaučio! — ir jo darbas. Pradėjęs nuo nu- 
lio, jis klestėjo, priešingai visiems vadinamojo sveiko proto lūkesčiams. 
Niekas to iki galo nesuprato, net ir pats tėvas Maksimilijonas. Tačiau 
jis buvo patenkintas, kad Nekaltoji vienintelė saugo paslaptį“ 

Konfratrai jo nepalaikė. Jiems ši skubota įmonė buvo įrodymas, 
kad tėvas Maksimilijonas yra šiek tiek kuoktelėjęs. Kai kurie net ne- 
slėpė savo priešiškumo. Vienas iš jų sušuko, kad jų šventasis įkūrėjas 
Pranciškus tikėjosi, kad jie sakys pamokslus ir klausys išpažinčių, o ne 
leis žurnalus. 

Šiuos prieštaravimus nesunku paneigti. Ar šventasis Pranciškus 
keliavo traukiniu, automobiliu, lėktuvu? Ar tuo metu buvo spaustu- 
vės? Gera logika turėtų pasuderuoti, kad į vienuolyną neturi būti įlei- 
džiamas nė vienas laikraštis ir žurnalas. Bet ne, nereikia lyg patogiame 
fotelyje pasilikti tryliktame amžiuje. Tėvas Maksimilijonas nepriešta- 
ravo. Jis palaukė, kol audra praeis, tada nuėjo pas savo vyresnįjį prašyti 
pritarimo kitam sumanymui. Šį kartą tai nebuvo menkas prašymas. 
Jam reikėjo spausdinimo mašinos, nes keisti spaustuvininką penkis 
kartus per metus buvo pražūtinga. Numatoma pirkti spausdinimo ma- 
šina buvo seno modelio, bet tai nedaug reiškė. 

Tėvas provincijolas kaip visada atsakė: „Aš leidžiu su vienintele 
sąlyga, kad pats susirasi pinigų“ 

Kadangi tėvas Maksimilijonas neturėjo nė fartingo, ar tai buvo 
įmanoma? Kaip visada, jis užmokėjo savo asmeniu. Jei šventieji padaro 
stebuklus, mes nežinome, kiek jiems tai kainuoja! 

Tuo metu Varšuvos pranciškonų vienuolyne lankėsi amerikietis 
kunigas, neseniai atvykęs apžiūrėti Lenkijos atstatymo. Kai kurie bro- 
liai nusprendė pralinksminti lankytoją vargšo redaktoriaus sąskaita. Jie 
pradėjo kritikuoti jo žurnalą už skurdų pateikimą ir žemo lygio turinį. 
Kitas besijuokdamas apibūdino tėvą Maksimilijoną kaip kunigą, kurio 
planas yra užkariauti visą pasaulį. Trečias su pašaipa atskleidė „paslap- 
tį, kad šis vargšas kunigas svajoja įsigyti savo spaustuvę. Kaip gaila, 
kad jis turi tiek mažai pinigų ir tiek daug skolų! 

Tėvas Maksimilijonas nepratarė nė žodžio, kad apsigintų ir neparo- 
dė nė menkiausio pykčio. Pažemintas jis nuleido akis ir užsidengė burną 
ranka, nutildydamas save. Mes galime įsivaizduoti jį su tuo jam būdingu 
galvos judesiu, išorėje ramų, bet užgautą iki par širdies gelmių. Jo ranka 
ant burnos dvigubai užtikrino, kad joks nekantrus žodis neišsprūs. 

Amerikiečiui kunigui nepatiko tokie pokštai. Šios tėvo Maksi- 
milijono vadinamosios beprotiškos idėjos jo nė kiek nenustebino ir 
padėjo susidaryti amerikietišką nuomonę. Jaunasis kunigas nori pirkti 
spausdinimo mašiną? Kodėl gi ne, jis ir pats norėtų! Jis prabilo ramiai, 
bet šaltakraujiškai: „Mano gerbiami tėvai, kodėl juokiatės? Ar ne ge- 
riau būtų padėti jam sumokėti už spausdinimo mašiną?“ 

Tada ledinėje mirtinoje tyloje jis atsigręžė į tėvą Maksimilijoną, ku- 
ris buvo dar labiau sumišęs ir tarė: „Čia nedidelė dovana pradžiai“ "Tuoj 
pat svečias išrašė čekį šimtui dolerių — tuo laiku tai buvo nemažas lobis. 

Taigi tėvas Maksimilijonas galėjo nusipirkti seną spausdinimo ma- 
šiną iš Dieviškojo Gailestingumo seserų Lgievnikuose, esančiuose netoli 
Krokuvos. 

Paaiškėjo, kad šis apaštalavimas naudojant spaudą buvo nesuderi- 
namas su įprastu Krokuvos pranciškonų vienuolyne. Karštas redakto- 

rius galėtų pakeisti tvarką, nusistovėjusią vienuolyne. Be to, vyresnieji 
pradėjo baimintis naujų tėvo Maksimilijono prašymų. Šie leidimo pra- 
šymai darė juos švento paklusnumo arbitrais, pašvęstais Nekaltosios 
norų atstovais — tikrai sunki situacija! Sprendimas buvo neišvengia- 
mas; reikėjo paieškoti vietos, kur jį išsiųsti ir apgyvendinti. 

Tada kilo gera mintis. Jie pasiųs jį į Grodną, į kitą Lenkijos galą. 
Pastatas jau beveik griuvo, ir jų negalima buvo kritikuoti už tokį spren- 
dimą. Ramia sąžine jie galėjo pasiūlyti jam šio seno, šiandien visiškai 
nunykusio rytinio miesto sveiką klimatą. Taigi vargšas Nekaltosios ri- 
teris atsidurs dykumoje, o jie Krokuvoje galės lengviau atsikvėpti. 

Kiek kartų mes išgirsime tėvo Maksimilijono laiškuose liūdną 
atodūsį: „O Krokuva! O Krokuva!“ Tik vienas Dievas žino, kiek jis ten 
iškentėjo. Jis kentėjo kūnu ir siela, bet sielos skausmas buvo laimėjimas. 
Šis skausmingas dejavimas išsiveržė ne dėl kentėjimų: tėvą Maksimili- 
joną kankino mintis, kad kai kurios sielos, pašauktos siekti tobulumo, 
pamažu grimzdo į vidutinišką gyvenimą. Jis kankinosi, nes matė Dievo 
reikalą atsidūrus pavojuje. 


IX 


Grodnas arba stebuklingos žvejybos paslaptis 


Šventieji daro stebuklus savitu būdu, kurio mes dėl savo trumpa- 
regiškumo nepastebime. Jų aritmetika labai paprasta: daryti viską, ką 
galima ir nergi daugiau, eikvoti save neskaičiuojant, kiek tai kainuos; 
pasiekę savo ribą, jie sako: „Dabar, Viešpacie, Tavo eilė, nes mano jėgos 
išseko: Ar tai ne jų būdas derėtis su begaline Meile? 

Tėvas Maksimilijonas, kuriam buvo žinomi visi šventųjų įpročiai, 
įsitraukė į savo beprotišką sumanymą užkariauti visą pasaulį nerurėda- 
mas nieko, net sveikatos. Jis prašė tik vieno: sunaudoti visas menkas jo 
jėgas. Kiekvieną savo gyvenimo akimirką ir kiekvieną kraujo lašą jis pa- 
vertė holokaustu ir tada leido veikti Nekaltajai. „Motina, aš padariau 

viską, ką galiu, dabar Tu padarysi savo dalį ir padarysi ją gerai“ Kaip 
galima netikėti, kad tokia graži ir gera Karalienė viską padarys? 

Vieną dieną sirgdamas jis paprašė brolių padėti jo akinius ir lai- 
krodį prie Nekaltosios statulėlės kojų. Jie manė, kad jis kliedi. Tada 
tėvas Maksimilijonas su šypsena paaiškino: „Mano akiniai - mano 
akys, mintys, darbas, o laikrodis - man likęs laikas. Visa tai priklauso 
Jai vienai. Tai man jau nebepriklauso. Aš viską atidaviau Jai. Tad ar nėra 
teisinga, kad Ji tai panaudotų, kaip Jai patiks?“ 

Jo vienintelis troškimas buvo tapti įrankiu Jos galingose rankose. Jis 
juoir tapo ir labai greitai išmoko, būdamas niekas, atnešti vaisių, nes nie- 
kybė patinka Švenčiausiajai Mergelei labiau negu vargingos priemonės. 

Grodne, mieste, garsiame savo šlovinga praeitimi, bet dabar pa- 
verstame griuvėsiais, Ji padėjo jam tiek, kiek tik jo širdis geidė. Tėvo 
Maksimilijono vienintelis tramplinas buvo jo vyresniųjų leidimas pra- 
dėti viską nuo pradžių. Padėjėjais jam paskyrė brolį pasaulietį ir brolį 
kandidatą. Jo pirmtakas brolis Albertas Olšakovskis buvo prie mirties 
nuo sunkaus darbo šiame mielame žygdarbyje. Vėliau tėvas Maksimili- 
jonas priskaitys jį prie savo dangiškųjų pajėgų ir prašys pagalbos. 

Jis atvyko į Grodną 1922 m. spalio 20 dieną. Vienuolyne rado bai- 
sią netvarką. Čia Maksimilijonui leido daryti viską, ką tik norėjo, bet 
jis nesulaukė iš susenusių vienuolių nei paramos, nei supratimo. Tik 
gerasis tėvas Fordonas, vienuolyno vyresnysis, leidosi pamažu įtraukia- 
mas į reikalą. Pabaigoje jis pasirodė besąs neįkainojamas pagalbinin- 
kas: mat irgi sirgo tuberkulioze ir ruošėsi papildyti armiją danguje, kad 
galėtų uoliai tarnauti reikalui. 

Namas buvo didžiulis ir net trys kambariai buvo paskirti kukliam 
mažam leidinukui. Pirmajame įsikūrė administracija, antrajame - spaus- 
tuvė, o trečiasis paskirtas spaudinių išskirstymui ir išgabenimui. Redak- 
toriaus kabinetas buvo tėvo Maksimilijono rūsyje, kur ant grindų buvo 
sukrautos krūvos laikraščių ir žurnalų, kadangi nei lentynų, nei spintų 
nebuvo. 


Spausdinimo mašiną, pirktą už šimtą dolerių, jie vadino „senute“. 


Dirbant ja teko įtempti visas jėgas. Reikėjo padaryti 60 000 sukinių, 
kad būtų išspausdinta 5 000 egzempliorių — tuometinis tiražas. Visas 
personalas dirbo nuo ryto iki vakaro, o dažnai ir nuo vakaro iki ryto. 
Tai buvo alinantis darbas, labai kenksmingas sveikatai, nes reikėjo nuo- 
lat dirbti pasilenkus. Mes turime vieno brolio atsiminimus, kuriuose jis 
prisipažįsta, kad nors tada buvo labai jaunas, kartais jausdavosi toks 
išvargęs, kad minutė jam virsdavo valanda. 

Tėvas Maksimilijonas dirbdavo kaip ir kiti, netgi daugiau už kitus, 
nes niekas jo neatleido nuo brevijoriaus kalbėjimo ar kitų vienuolio 
pareigų. Kaip ir kiti tėvai, jis klausydavo išpažinčių, dažnai ilgas va- 
landas. Jis atgailavo už savo vadinamąsias žurnalistinės „nuodėmes“ 
punktualiai atlikdamas kitas savo pareigas. Tėvas Maksimilijonas 
buvo dažnai siunčiamas į tolimus kaimus pas ligonius ir grįždavo vė- 
lai naktį, nuvargęs nuo daugelio mylių kelionės prastu vežimu. Broliai 
negalėdavo padėti spaustuvėje, kol iki galo neatlikdavo namų pareigų. 
Jie tvarkydavosi, kirsdavo medžius ir dirbdavo įvairius darbus kunigų 
butuose. Maisto tuo metu nepakako, vienuolyno kasa dažniausiai bū- 
davo tuščia, bet nė už ką pasaulyje mažasis narsus būrelis nesinaudojo 
Nekaltosios pinigais nusipirkti kam nors papildomai. Pinigai, gauti už 
žurnalą, išeidavo tik vienam: didinti tiražui, įsigyti daugiau darbo įran- 
kių. Darbininkai neskaičiavo! 

Mes neturėtume galvoti, kad tėvas Maksimilijonas buvo negailes- 
tingas viršininkas, šykštintis atlyginimo ir galvojantis tik apie darbą. Jis 
tausojo brolius, bet švento entuziazmo perkeisti, jie dažnai maldavo jų 
negailėti, nes iš meilės Švenčiausiajai Mergelei irgi norėjo darbui atiduoti 
visas jėgas. Tikros šių nuostabių pirmųjų žingsnių istorijos rodo Maksi- 
milijoną buvus puikų auklėtoją. Nors apaštalavo tik pavyzdžiu, bet to 
pakako; jo didvyriškumas užkrėsdavo. Ar kartais nebūna, kad tik pirma- 
sis žingsnis skausmingas? Mažoji redaktorių kolegija metų metus gyvavo 
palaikoma didvyriškumo dvasios, beveik to nesuvokdama. 

Netrukus atvyko dar vienas brolis, pilnas slaptos baimės; siųsda- 
mas jį, provincijolas buvo informavęs, kad reikės dirbti su blogiausiu 

vadovu, koks tik yra kada nors gyvenęs. Tai jam, broliui Gabrieliui, 
turime būti dėkingi už šiuos jaudinančius prisiminimus. 

Penki tūkstančiai atspausdintų kopijų buvo greitai išplatintos, bet, 
pinigams nuvertėjus, algos vis mažėjo. Tačiau tai jiems nebuvo labai 
svarbu, nes rankų darbas nieko nekainavo, o grupelė siekė tik vieno — 
padidinti tiražą. 

Prenumeratų pagausėjo ir visa brolių delegacija nuėjo pas redak- 
torių-kunigą prašyti leidimo padirbėti truputį daugiau. Gerasis tėvas, 
sujaudintas iki ašarų, šiek tiek paprieštaravęs, sėdo rašyti prašymą tėvui 
provincijolui, kad leistų padidinti tiražą. Nudžiugęs brolis nubėgo iš- 
siųsti laiško. Po trijų dienų tėvas Maksimilijonas paskelbė gerą naujie- 
ną: „Na, mano sūnūs, eikite prie darbo!“. Tada jie paaukojo keletą taip 
reikalingo miego valandų ir naktį ėmėsi papildomo darbo. Jiems tik 
truputį labiau skaudėjo nugarą ir truputį labiau kraujavo pirštai... 

"Tėvas Maksimilijonas ne tik dirbo paprastu darbininku, valan- 
dų valandas mindamas mašinos pedalą ir sukdamas įžymųjį ratą, bet 
ir pats parašė beveik visus straipsnius. Rašė juos skubėdamas, vadina- 
mojo laisvalaikio akimirkomis, taigi vėlai naktį. Kartais jis vos spėdavo 
rašyti, kad broliai galėtų tuojau išspausdinti. Rašančių pagalbininkų 
buvo vos keli ir tie patys vidutiniškų gabumų. Žurnalo pasisekimas — 
vien tėvo Maksimilijono nuopelnas. 

Dar kartą kartoju, kad jis nebuvo įvaldęs tuometinės žurnalistikos 
stiliaus. Išskirtiniai jo straipsnių bruožai buvo logiškumas ir paprastumas. 
"Tėvas Maksimilijonas energingai kreipia savo prielaidas link išvados, pa- 
gauna skaitytojus ir priverčia juos pasiduoti. Bet tikroji sėkmės priežastis 
yrajo vidinė deginanti ugnis ir beribė neišreiškiama meilė Nekaltajai. Ar 
ne visi įsimylėjėliai kartais tampa poetais? Vos pradėjęs apie Ją kalbėti, jis 
intuityviai suranda žodžius, kupinus giliausių jausmų. 

"Tuo metu, kai pinigų nuvertėjimas privertė bankrutuoti žy- 
miausius žurnalus, „Nekaltosios Riterio“ tiražas kas mėnesį didėjo. 
Kupini geriausių ketinimų, broliai vienuoliai nepajėgė patenkinti 
visų norinčiųjų. Entuziastingi skaitytojai prašė senų leidinių, o kai 

jų nebeužtekdavo, maldavo paskolinti atsargines kopijas, norėdami 
jas padauginti. 

Dauguma žurnalo skaitytojų buvo paprasti žmonės. Tėvas Mak- 
similijonas rašė ne akademinei visuomenei, bet liaudžiai. Šis jaunas 
vienuolis, apsigynęs du doktoratus ir profesorių laikomas genijumi iš 
prigimties, turėjo nepaprastą aiškumo dovaną ir buvo suprantamas vi- 
siems. Jo trumpi apologetiniai straipsniai, parašyti dialogo forma, yra 
pavyzdingi. Patrauklia forma „Nekaltosios Riteris“ pateikė Bažnyčios 
Mokymą, priminė katekizmą, iš naujo nukreipė sielas į Švč. Mergelę 
ir pagilino pamaldumą Jai. Lenkų tautai šis pamaldumas visada buvo 
artimas ir tėvas Maksimilijonas dabar ruošėsi pasiekti jo aukščiausiąjį 
tašką — pašvęsti visas sielas Nekaltajai. Toks buvo Nekaltosios riterių 
tikslas. 

Kokia buvo nuolat augančio žurnalo finansinė padėtis? Atsakau 
nesvyruodama, kad pirmiausia buvo ieškoma Dievo Karalystės, tvirtai 
tikint, kad visa kita bus pridėta. Galime sakyti, kad šventasis yra vaikš- 
čiojanti provokacija, tikras Dievui mestas iššūkis: „Viešpatie, Tu daug 
žadėjai. Dabar aš pasitikiu Tavo žodžiu. Tu turi laikytis pažado!“ 

Pradžioje jie nemokamai siuntinėjo žurnalą visiems prašantiems. 
Be abejo, kiekvienas norėjo gauti šiuos leidinius. Kartais broliai trupu- 
tį baimindavosi dėl tokio didelio jų kiekio, bet tėvas Maksimilijonas 
niekada neišsižadėjo šios tikėjimo skleidimo formos. 

Jis ne tik visiškai pasitikėjo savo skaitytojais, bet ir dažnai kreipda- 
vosi į jų sąžinę. Pavyzdžiui, jis rašė: „Mes noriai aukojame nemokamą 
prenumeratą kiekvienam, kuris nieko negali paaukoti Nekaltosios dar- 
bui, išsižadėdamas kokio nors mažmožio“ 

Pataikyta tiksliai. Pasipylė jaudinantys laiškai. Viename skaito- 
me: „Aš mečiau rūkyti, kad galėčiau sumokėti už prenumeratą sau ir 
savo kaimynui, kuris yra bedievis Kitas: „Po sumos buvau įpratęs eiti į 
smuklę. Dabar mečiau ir aukoju šiuos kelis pensus Nekaltajai Dar vie- 
nas: „Nusprendžiau nebepirkti naujos suknelės, siunčiu jums pinigus. 
Jie leis jums paaukoti keletą nemokamų prenumeratų“ 

Neklaidinga nuojauta tėvui Maksimilijonui padiktavo teisingą 
planą. Mūsų žmonių dosnumo gelmės yra neišmatuojamos, bet norint 
jas sujudinti, pirmiausia reikia parodyti pasitikėjimą. 

Šiuose broliuose, žemės sūnuose, taip sunkiai dirbančiuose Nekal- 
tosios garbei, ir darbininkas, ir valstietis atpažino save. Tėvui Maksimili- 
jonui atėjo į galvą puiki mintis išspausdinti straipsnius su nuotraukomis, 
kuriose broliai vienuolių abitais ruošiasi spausdinti žurnalą. Tai buvo 
tikra revoliucija. Iki tol daugelis naiviai manė, kad vienuoliai nieko dau- 
giau neveikia, tik visą dieną meldžiasi ir neturi nieko bendra su darbo 
žmogumi. Atsirado daugybė norinčių stoti į vienuolyną, bet... su sąlyga, 
kad galės dirbti su tėvu Maksimilijonu. Situacija darėsi kebli, seniai nusi- 
stovėję vienuolių papročiai ir kasdienybė trūkinėjo kaip seni vynmaišiai 
nuo jauno vyno. Tėvas Maksimilijonas atrado iki tol nežinomą formulę, 
kaip pritaikyti dvasinį gyvenimą prie apaštalavimo poreikių šių dienų 
pasaulyje - broliai darbininkai dirbančio žmogaus pasaulyje. 

Savo laimei, vyresnieji nenumatė ateities, kitaip būtų sunerimę. 
Garstyčios grūdelis augo lėtai, bet tvirtai ir tapo faktu, kurį reikėjo pri- 
pažinti. „Ar turime teisę atmesti kandidatus vien dėl to, kad jie kelia 
sąlygą dirbti kartu su tuo pamišusiu tėvu Maksimilijonu?“ — jie bai- 
mingai klausė savęs. Mat vyresnieji buvo geri vienuoliai ir sukliudyti 
tikram pašaukimui jiems buvo nuodėmė. O, kad šis neįbauginamas 
kunigas duotų jiems ramybę! Kad jis bent imtųsi atsakomybės! Ber ne, 
vietoj to jis rašo: „Aš aklai paklusiu jūsų troškimams, nes jie man išreiš- 
kia Nekaltosios valią“ Jis tikra Dievo rykštė! Būtų lengva jam pasiprie- 
šinti, bet kas išdrįstų sukliudyti Nekaltosios planams? 

„Tada, - jie mąstė, - kurį laiką palikime jį ramybėje, vėliau pažiū- 
rėsime..“ Bet „vėliau“ bus per vėlu. Nekaltosios miesto su septyniais 
šimtais narių neišsklaidysi per akimirką. Milijoninio tiražo žurnalo ne- 
suvaldysi kaip brolio durininko. Geruosius tėvus, ypač tuos, kurie juo 
netikėjo, vieną dieną visiškai pavergė „svajotojas“, kuris lenktyniavo su 
pažangiausiomis pramonės įmonėmis ir liepsnojo meile. Puikus darbi- 
ninkas, specialistas pranciškono abitu, išgyvenantis savo pašventimo 

pilnatvę — kas galėtų būti nuostabiau ir labiau negirdėta? Kas galėtų 
būti tikriau, aktualiau? 

Didelė praraja, skyrusi kunigus ir brolius pasauliečius, buvo feo- 
dalinės sistemos Lenkijoje pėdsakas. Pastarieji, žemesnioji klasė, buvo 
tarsi dvasinės šeimos „Mortos“. Kurdamas ordiną, šventasis Pranciškus 
neturėjo tokio ketinimo, jis pats atsisakė kunigystės, priėmė tik diako- 
no šventimus. Tėvui Maksimilijonui grįžtant prie pradinės idėjos, jam 
pradėjo atsiskleisti nepaprastos šio darbo galimybės ir Asyžiaus Pove- 
rello mintis. Klasinio skirtumo panaikinimas buvo svarbiausias po- 
reikis. Darbininkų klasės žengimas į priekį buvo dabarties faktas, kurį 
reikėjo skubiai nukreipti teisinga linkme. Pažanga būna arba dvasinė, 
arba iš viso nebūna jokios pažangos. 


"Tėvas Maksimilijonas niekada nesipiktino progresu. Jis, kaip ne- 
daugelis jo amžininkų, žengė kartu su laiku ir žinojo, kad jo dirbantieji 
broliai, pašvęsti visiško atsidavimo Nekaltosios reikalui, kaip tikri dar- 
bininkai ir aistringi apaštalai vieną dieną turės atlikti didelę misiją dar- 
bo pasaulyje. Dirbančio žmogaus pasaulis, vis dar tebesantis embriono 
stadijoje, yra nesantaikos obuolys: dviejų religijų, dviejų mistikų, be 
gailesčio kovojančių tarpusavyje — katalikybės Kristaus ir komunizmo 
naujojo Prometėjo. Nekaltosios Riterija, kurią tėvas Maksimilijonas 
nepaliauja burti būdamas danguje, vieną dieną šioje kovoje gali tarti 
lemiamą žodį. Cunctas haereses SOLA interemisti'š. Argi Marija nesu- 
naikina visų erezijų? 

Jis tikrai buvo neprilygstamas pedagogas. Jo genijus išjudindavo vie- 
nuolyno gyvenimo rutiną, kuri buvo per daug nusistovėjusi. Broliai pa- 
sauliečiai, visiškai pasiaukoję Nekaltosios tarnybai, buvo keliami į svar- 
biausius postus, anksčiau priklausiusius kunigams. Pabrėždamas dvasi- 
nę brolybę, tėvas Maksimilijonas grįžo prie pirminio idealo ir pakluso 
aiškiam įkūrėjo, kurio demokratinės idėjos jo laikmečiu buvo sukėlusios 
revoliuciją, norui. Jis priartėjo prie Poverello ne viena savo savybe: karšta 


"5 „Viena sunaikinai visas erezijas“ - Švč. Mergelės Marijos valandos. 

meile šventam neturtui, didvyrišku paklusnumu ir kankinystės troškimu, 
bec labiausiai neišmatuojamu ir per kraštus besiliejančiu gailestingumu. 
Savo meile jis laimėjo visas širdis. Kaip jis mylėjo brolius, savo „mažus 
vaikelius“! Mes turime kelias nuotraukas, kur tėvas Maksimilijonas nusi- 
forografavęs su vienuoliais; jie klausosi, gaudyte gaudo kiekvieną žodį ir 
glaudžiasi prie jo kaip viščiukai prie motinos. 

Sieloms jis buvo nepaprastai švelnus. Visada dosnus meilėje, tėvas 
Maksimilijonas negailėjo laiko ir kas dieną parašydavo šešių puslapių 
laišką kokiam nors skrupulatui. Broliai bet kuriuo nakties metu galėjo 
pasibelsti į jo duris. Su kokia meile jis pasitikdavo „paklydusią avelę“ ir 
savo „sūnus paklydėlius“! "Tad nenuostabu, kad radosi tiek daug pašau- 
kimų. Tačiau tėvas Maksimilijonas nepriėmė į Nekaltosios tarnybą visų, 
kurie norėjo būti tik darbo jėga. Į ją patekdavo tik kruopščiai atrinkti 
kandidatai. Jis neabejodamas išsiųsdavo atgal net technikos specialistus, 
vos tik suprasdavo, kad jų ketinimai nepakankamai gryni. Tėvas Maksi- 
milijonas reikalavo visko arba nieko; jis nepakentė padalytos širdies. 


"Tuo metu Grodne gerieji senieji tėvai murmėjo: „Kur tai matyta, 
kad paprasti broliai užimtų tokias svarbias vietas, eitų tokias pat at- 
sakingas pareigas bendruomenėje kaip dvasininkai? Jis verčia pasaulį 
aukštyn kojomis! Kiekvienas būkime savo vietoje! Be to, ką jis darys 
su pašaukimų antplūdžiu? Atsargumas reikalauja, kad tarp kunigų ir 
brolių skaičiaus būtų tam tikros proporcijos. Labai gerai, kad juos pri- 
imame, bet jei prasidės bankrotas, tėve Maksimilijonai!.. Ką darysime, 
kai jie pasens ir nukarš? Ar nebūtų geriau samdyti paprastus darbinin- 
kus?“ Tai pažodiniai liudijimai. 

Į šiuos priekaištus tėvas Maksimilijonas turėjo tik vieną atsakymą: 
kad galėtum dirbti Nekalčiausiajai, reikia būti pašvęstam. Jis mieliau 
sutiktų nutraukti žurnalo leidimą, negu atiduotų jį į abejingas rankas. 
Apaštalavimas šiais laikais reikalauja modernios technikos, bet pirme- 
nybė turi būti teikiama dvasiai. Nekaltosios darbas nebus tobula įmo- 
nė, jei bus tik komercinė, nors ir atitiks šiuolaikinės technikos reikala- 

vimus ir bus parašyta nepriekaištingai. Nekaltosios darbas begaliniai 
pranoksta visa tai! 

"Trumpai kalbant, per jo vargingą, paprastą ir nuolankų tarpinin- 
kavimą jo Ponia ir Globėja ruošėsi pašventinti visą šio laikmečio ir ryt- 
dienos dirbančiųjų pasaulį, dvasiškai sustiprinti darbo žmogų. 

Kaip baralijonas žmonija žengia į priekį, kai avangardas veda mases. 
Vadai yra dvasinės viršukalnės, nuo kurių priklauso lygumų klimatas. 
"Tokia yra pasigėrėtina religinių ordinų atsiradimo priežastis: Viešpats 
kviečia juos milžiniškai atsakomybei būti viršukalnėmis. Buvo laikai, 
kai riterystės formos, pusiau barbariškos, pusiau pagoniškos, susidūrė 
su Kristaus, persekiojamųjų ir nekaltųjų gynėjo, riterystės idealu. Bet 
epocha, kurioje mes gyvename, atveria kitus turnyrus žmogui, apsvai- 
gintam techninių užkariavimų. Šiuolaikiniai riteriai — darbininkų pa- 
saulis, progresuojantis su savo didžiulėmis potencinėmis galimybėmis 
ir trūkumais. Ar pakanka grąžinti jį Kristui tokį, koks jis yra? Ar jam 
nereikalingas, kaip pavyzdys ir tramplinas, atnaujintas religinis ordi- 
nas pašventintų darbininkų, išgyvenančių darbo žmogaus gyvenimo 
pilnatvę ir nuolat jį atgaivinančių visišku ir beribiu pasiaukojimu? "Tai 
yra vienas iš būdų, kaip paversti mašinos gausmą garbinimo himnu. 

Per Įsikūnijimą Visagalis Dievas pasidavė laikui. Todėl dauguma 
dangiškų darbų paklūsta augimo dėsniams. Tėvo Maksimilijono dar- 
bas atitinka šį modelį, nes Grodne jis veikė apgraibomis ir tik savo va- 
dovės Nekaltosios apšviestas pamažu suprato savo darbo priežastį. 

Broliai dirbo su tikru džiaugsmu, nors jiems trūko būtiniausių 
dalykų. Retkarčiais tėvas Maksimilijonas nuvykdavo į Varšuvą ir par- 
veždavo jiems „dovanų“. Iš tikrųjų tai nebuvo dovanos, nes jų niekas ir 
nesitikėjo, tik darbo įrankiai ir medžiagos. 

„Mes bėgdavome kaip vaikai jo pasitikti ir laimingi paimdavome 
daiktus, kuriuos jis mums parveždavo: broliui Albertui — keletą svarų 
įvairaus šrifto raidžių ir spalvoto rašalo dėžutę, broliui Joachimui — 
keletą antpirščių, varinės vielos; administracijos kabinetams — keletą 
popieriaus paketų“ 


Nė už ką pasaulyje tėvas Maksimilijonas nebūtų nusisamdęs kebo. 
Nors stotis buvo už keturių mylių nuo vienuolyno, jis nešė savo „dova- 
nas“ ant nugaros. Vieną žiemos dieną grįždamas paslydo ant ledo ir par- 
griuvo su savo našta. Šią nesėkmę jis palydėjo linksma pastaba: „Matote, 
mano broliai, aš griuvau taip dailiai, kad nė viena dėžutė neiširo!“ 

Pranciškonų grupelė buvo tokia neturtinga, kad auliniai barai, be 
kurių neišsiversi Lenkijoje, ir paltai buvo bendri; kiekvienas vienuolis 
negalėjo apsirūpinti visais drabužiais. Nedarbo dienomis jie turėjo su- 
sirasti, kam ko reikia. Brolis Albertas vilkėjo tėvo Melchioro palaidinę, 
brolis Gabrielius rausdavosi po brolio Paskalio skurdų garderobą ir vil- 
kėdavo jo apsiaustą dažniau už patį apsiausto savininką. "Tėvas Maksi- 
milijonas ir brolis Zenonas avėjo vienodo dydžio batus, tad šis visada 
skolindavosi juos ir grąžindavo tik tada, kai kunigas vykdavo į Varšuvą. 
Tik tėvo Maksimilijono senasis apsiaustas nekeliavo per rankas dėl labai 
paprastos priežasties: naktimis jis užsiklodavo juo vietoj antklodės. 

1925-aisiais, jubiliejiniais metais, mūsų Ponios darbininkai Gro- 
dne pasiryžo naujam išbandymui, kuris atrodė tikra beprotystė: išleisti 
specialų šešiasdešimties puslapių šlovinimo giesmių kalendorių Nekal- 
tajai. Norint pasiekti šį milžinišką tikslą - išleisti 1 200 kopijų, reikėtų 
dirbti tris mėnesius be poilsio, paaukoti daugiau miego ir dirbti kaip 
bepročiams. „Redakcijoje“ tėvas Maksimilijonas vos spėdavo baigti ra- 
šyti straipsnį, kai spaustuvininkas ateidavo ir ištraukdavo jį iš rankų, 
kad tuoj pat perduotų rinkėjams. Tada kunigas-redaktorius pakeisdavo 
profesiją, užsivilkdavo spaustuvininko drabužį ir sukdavo garsųjį ratą 
ar mindavo vargingos, sunkiai veikiančios senos mašinos pedalą. 

Naktį jis išsiųsdavo brolius miegoti ir pasilikęs su broliu Alber- 
tu apžvelgdavo dienos darbą. Kartais tai užtrukdavo ilgai. Vieną naktį 
tėvas Maksimilijonas, pasišviesdamas žibaline lempa, ruošėsi diktuoti 
pataisymus ir snūstelėjo. Staiga lempa su trenksmu nukrito ir pažadino 
jį. Kitą kartą rytą jis pasirodė su dideliu gumbu ant kaktos ir juokda- 
masis paaiškino susirūpinusiems broliams, kad vakar vakare užmigo 
kalbėdamas brevijorių. 

Garsusis kalendorius nepaisė reklamos taisyklių. Pačioje pradžioje 
redaktorius nurodė visus jo trūkumus ir už juos atsiprašė. Be to, kaina 
nebuvo nustatyta, redaktorius tiesiog pareiškė: „Gerbiami skaitytojai, 
jei jūs tikite, kad šis kalendorius gali įžiebti širdyse nors vieną meilės 
kibirkštėlę Nekaltajai, būkite malonūs, išplatinkite jį..* 

Kalendorius pasirodė besąs gera investicija ir netikėtai atnešė daug 
pinigų. Galima sakyti, kad jubiliejiniai metai žymėjo svarbų darbo 
etapą. Nepokalianovo kronikos kalba apie tikrą „rožių lietų“. Taip ir 
buvo. Tėvas Maksimilijonas daug metų meldėsi, kad būtų kanonizuora 
mažoji karmelitė, kuri buvo ką tik iškelta į altorių garbę. Žavingoji ste- 
bukladarė žinojo, kaip parodyti dėkingumą: 1925 m. brolių skaičius ir 
žurnalo tiražas išaugo dvigubai. 

Šis nuolat augantis projektas vertė braškėti vienuolinio gyvenimo 
siūlės; senesnieji vienuolijos kunigai sunerimo. Vizituoti atvykęs pro- 
vincijolas pats įsitikino stulbinančiu žurnalo tiražo išaugimu, palaimi- 
no jį ir pasiprašė priimamas į Nekaltosios riterius. Jis paliepė vienuo- 
lyno vyresniajam tėvui Fordonui, kuris irgi jau buvo laimėtas darbui, 
atiduoti vienuolyno priestatą patalpinti spausdinimo įrangai. 

Jam išvykus, opozicija pakėlė galvą. Ji buvo pasiruošusi sugriauti 
šiuos planus. Broliai buvo priblokšti. Ką jie galėjo daryti? Vienam at- 
ėjo geniali mintis: kadangi jie turi leidimą ir yra apsiginklavę šventu 
paklusnumu, reikia paskubinti įvykius ir pateikti besipriešinantiems 
broliams jau įvykusį faktą. 

Pasakyta - padaryta. Vienuoliai atsikėlė kaip vagys naktį ir ramiai 
nuėjo į jiems paskirtą seną valgomąjį. Apsiginklavę kapliais ir kirviais, 
pradėjo griauti nereikalingas pertvaras ir krosnis. Vienuolynas buvo 
toks didelis, o kunigai taip ramiai miegojo, kad triukšmas ir bildesys 
nieko neprižadino. Kai brolis virėjas kaip visada atėjo šeštą valandą 
ruošti pusryčių, jis vos nenugriuvo matydamas „Šiuos fanatikus, juodus 
kaip demonus, keliančius didžiulius suodžių ir dulkių debesis“. 

Klausinėtojams broliai atvirai paaiškino, kad norėjo laimėti laiko, 

o kadangi turėjo reikalingą leidimą, jiems atrodė geriau negaišti ir tuo- 
jau užimti patalpą. 

Šis poelgis užtraukė griežtą vyresniųjų kunigų pasmerkimą. „Jie 
vadina mus bepročiais ir sako, kad mums reikėtų tramdomųjų marški- 
nių, - ramiai rašo brolis kronikininkas, - bet mes tai priėmėme atgai- 
los ir nusižeminimo dvasia“ 

Buvo galima tikėtis, kad tėvas Maksimilijonas po šio žygdarbio 
nurims. Bet ne, juk didžiuliam valgomajam, kuris pagaliau buvo re- 
konstruotas į spaustuvę, reikėjo įrangos. Niekas nežinojo, iš kur gauti 
pinigų šiems brangiems pirkiniams. 

Vieną dieną Grodno stotyje atsirado didžiulės paslaptingos dėžės. 
Mašinos sukėlė sensaciją. Broliai niekada nebuvo matę tokio daikto — 
tobulos ir sudėtingos mašinos. Jie nežinojo, nuo ko pradėti. Buvo dra- 
matiškų akimirkų, kai įjungtų variklių nebebuvo galima sustabdyti, o 
vienas iš jų ėmė griaudėti kaip kulkosvaidis, sukeldamas tikrą paniką. 
Net tėvas Maksimilijonas, paprastai toks sumanus, nežinojo, ką daryti. 
Mašinos yra, bet kaip jas valdyti ? 

Kaip tik tuo metu į Nekaltosios brigadą pasiprašė priimamas me- 
chanikas, šios srities specialistas. Šio brolio Pranciškaus Salezo paryru- 
siose rankose labiausiai užsispyrusios mašinos pasidarė kaip avinėliai ir 
viskas klostėsi sėkmingai. 


Dyzelinio variklio pirkimas vertas poemos. Tėvas Maksimilijonas 
ir brolis Zenonas nuėjo pas savininką poną Borovskį į namus. Pakeliui 
tėvas kalbėjo savo įprastą ištisinę „Sveika, Marija“ grandinėlę. Atvykę į 
vietą, jie pamatė virš variklio Švenčiausiosios Mergelės paveikslą. 

„Šis variklis mūsų, — sušnabždėjo tėvas Maksimilijonas, — žiū- 
rėk!“ 

Ir iš tiesų po ilgo pokalbio buvo suderėta pirkti su 35 procentų 
nuolaida. Ponas Borovskis pats įdėjo variklį į naują spausdinimo maši- 
nąir čia par vienam iš brolių slapta prisipažino, kad jau dvidešimt metų 
nėra buvęs išpažinties. Šis brolis pasakė kitam, žinoma, irgi slaptai, ir 

greitai liūdna žinia pasklido po visą bendruomenę. Ką daryti? Ponas 
Borovskis nė nenorėjo girdėti žodžio „išpažintis“. 

„Melskitės, mano sūnūs, — tarė tėvas Maksimilijonas. - Malda vis- 
ką gali“ 

Vieną vakarą broliai pakvietė savo „brangų užkietėjusį nusidėjėlį“ 
eiti su jais į bažnyčią. 

„Bet aš seniai nekėliau kojos į bažnyčią!“ - jis protestavo sumišęs. 

„Tai nesvarbu, — atsakė brolis. - Žmogus turi vienąkart pradėti! 
Niekas jūsų nematys, nes jūs būsite su mumis choro klauptuose už al- 
toriaus. 

Jis pasidavė ir atėjo. Nelaimei, o gal taip buvo tyčia sumanyta, jis tu- 
rėjo nepatogiai atsiklaupti ant klaupto, prie kurio buvo klausyklos lange- 
lis. Tėvas Maksimilijonas praeidamas pamatė spąstus. Džiūgaudamas jis 
užsidėjo bažnytinę stulą, atsisėdo kitoje langelio pusėje ir paklausė: „Na, 
mano sūnau, kiek laiko praėjo nuo jūsų paskutinės išpažinties?“ 

„Mūsų draugas ponas Borovskis buvo užspeistas į kampą, — pa- 
sakoja kronikininkas. — Po ilgo laiko jis pakilo apsiašarojęs, išpažinęs 
nuodėmes ir išrištas... Nuo to laiko jam niekada neprailgdavo bažny- 
čioje praleistas laikas“ 

„Jūs matote, broliai, kaip Švčenčiausioji Mergelė atlygino jam už 
pasitarnavimą Jai“, — pasakė švytėdamas kunigas. 

Atrodytų, kad mūsų Ponios darbininkai dirbdami pagal savo nu- 
matytą darbo planą, dabar turėtų džiaugtis ramybės laikotarpiu. Bet 
taip nebuvo. Nekaltosios metodai yra visai kitokie. Progresas vyksta, 
bet per Kryžių ir proporcingai išbandymams. 

1926 m. įmonę Grodne užklupo audra. 

"Tėvas Maksimilijonas patyrė rimtą atkrytį. Vyresnieji iš karto iš- 
siuntė jį į Zakopanę, kurioje jis išbuvo šešis mėnesius. Jį pakeitė brolis 
Alfonsas Kolbė, kuris norėjo tik vieno: sekti brolį žingsnis po žingsnio. 
Deja, jis neturėjo nei tėvo Maksimilijono autoriteto, nei jo genialumo. 
Tačiau talento trūkumą papildė nuolankumas ir jis visada buvo ištiki- 
miausias tėvo Maksimilijono bendradarbis. Šiuo metu jis turėjo pats 

vienas spręsti visas problemas, nes broliui buvo uždrausta net galvoti 
apie publikacijas. Nacūralu, kad jis didvyriškai ir be išlygų pakluso or- 
dinui. Kita nesėkmė buvo įgulos veterano mirtis; brolis Albertas Olša- 
kovskis išėjo „papildyti riterių eiles danguje“. 

Nežiūrint šių pralaimėjimų, galėjusių sutrukdyti ar net sustabdyti 
žurnalo augimą, mažasis mėlynas žurnaliukas vis labiau plito, jo tiražas 
augo tarsi augalo ūgliai. 

Zakopanėje tėvas Maksimilijonas vėl tapo ligoniu. Visas dienas jis 
praleido melsdamasis ir kentėdamas. 

„Kai kartais kyla pagunda nerimauti, — rašė jis savo broliui, — aš 
tuoj sakau sau: Kvailas, ko nerimauji? Ar tai tavo darbas? Jei viskas pri- 
klauso Nekaltajai, ar Ji nepasirūpins? Tada leiskis Jos vedamas“ 


X 


Geniali tapytoja ir Jos teptukas 
Nepokalianovo įkūrimas 


Svarbiausia, kad mes neturėtume laikyti tėvo Maksimilijono 
antžmogiu, kuriam svetimi paprasti žmogiški kentėjimai. Šventieji 
kenčia kaip ir mes, netgi daugiau negu mes, nes jie apdovanoti tokiu 
dideliu jautrumu, kad gali juos paveikti net menkniekis. Kentėjimo 
esmė yra jo tariamasis absurdiškumas, iš jo kylantis klausimas: „Ko- 
kia iš to nauda?“ Kaip ir mirtis, kurią jis priartina, tai yra prigimties 
vientisumo paneigimas. Kryžius nesiliaus būti papiktinimu iki laikų 
pabaigos. 

Šventieji nevengia kentėjimo, nevaldo jo; jie apglėbia jį visiškoje 
tamsoje, su paradoksaliu tikėjimo nežinojimu. Sėkla, kuri apmiršta, 
nieko nežino apie būsimą derlių; kitaip ko tai būtų verta? Grūdas, ku- 
tis apmiršta, lieka gulėti žemėje. Jį pagimdo saulė, bet grūdas apie tai 
nieko nežino. Tada ateina diena, kai jis padaro nuostabų atradimą. 

Tėvo Maksimilijono antrasis pasitraukimas į Zakopanę buvo di- 

džiausias išbandymas jo gyvenime. Lyg karo invalidas, evakuotas iš 
fronto, jis pasijuto visiškai bejėgis. Gydytojai nepaliko daug vilties. 
Savo laiškuose jis dažnai užsimena apie mirtį: „Darbui būtų geriau, jei 
negrįžčiau“ 

Tėvo fizinius kentėjimus didino kankinanti mintis, kad jis yra 
našta, o galbūt net kliūtis. Jis buvo tamsoje, nieko nematė, nesuprato; 
jis gyveno pasinėręs giliai į save. Įprastas išbandymas, bet koks skau- 
dus! Laiškuose broliui tėvas Maksimilijonas stengėsi nerodyti silpnu- 
mo ir neatsiskleisti per daug. Anksčiau jis rašė iš širdies pertekliaus, 
iš pilnutinio šviesos džiaugsmo; bet dabar apsiribojo tik techninėmis 
problemomis, atsakinėjimu į klausimus. Jis nieko nekalbėjo apie savo 
sielą, apie savo idealą užsimindavo retai ir baikščiai. Tai buvo laikas ne 
žodžiams, bet vaisingai tylai. Jo Ponia ir Mylimoji privertė tuo atlik- 
ti daug sunkesnį novicijatą nei Lvove, ir vėliau jis dažnai kalbės apie 
šį laikotarpį kaip apie „išmėginimą ugnimi“. Pagal šventumo dėsnį jo 
temperamento siela turi pereiti apleistumo fazę. 


Atvirame laiške jis perspėja Grodno novicijus, kad saugotųsi pri- 
sirišimo prie jaučiamų malonių. „Jūs turite tikėtis tamsos, nerimo, 
netikrumo, baimių, gundymų, kartais varginančių fizinių kentėjimų 
laikotarpių; bet taip pat proto kentėjimų, kurie begaliniai pralenkia 
kitus savo stiprumu...“ 

Kas šioje stiprioje audroje neleido tėvui Maksimilijonui nuskęsi, 
kas buvo jo plūduras, švyturys, vienintelė viltis? Ta, kuri visada nugali 
blogį, kuri visa užlieta skaisčiausios šviesos. Jei jis Jos nebematė, tuo 
geriau. Ar duoti, nieko nesitikint gauti, nėra giliausios meilės įrody- 
mas? Nuo šiol visuose laiškuose ir raštuose atsirado nauja skausmingo 
švelnumo gaida, bylojanti apie visiško pasidavimo sutartį. Paktas buvo 
ištobulintas tamsiojoje sielos naktyje. 


„Nepasitikėkite savimi, bet visose savo pagundose ir išbandymuo- 
se atsiduokite Nekaltajai ir jūs tikrai nugalėsite“ Ir jis pabaigė laišką 

šiuo jaudinančiu troškimu: „Aš noriu, kad jūs taip labai Ją mylėtumėte, 
kad visiškai nebegalėtumėte be Jos gyventi“ 


Ne žmogiškos priemonės padėjo atgauti jėgas žmogui, buvusiam 
taip arti mirties. Santūrus iš prigimties, tėvas Maksimilijonas vėliau tik 
vienintelį kartą diskretiškai užsiminė: „Kai visos priemonės pasirodė 
bejėgės, kai aš buvau laikomas žuvusiu ir vyresnieji pripažino mane ne- 
tinkančiu jokiam darbui, Nekaltoji atėjo ir pakėlė šį vargingą griuveną, 
kuris tiko tik šiukšlių dėžei. Ji paėmė šį niekam cikusį ir panaudojo jį 
skelbti Dievo šlovei! Įsivaizduokime didį tapytoją, nutapiusį šedevrą 
aptriušusiu teptuku. Mūsų Ponia yra tapytoja, o teptukas esu aš“ 

Pasiruošimo laikotarpis užsitęsė gana ilgai. Nuo šiol joks pasiseki- 
mas, jokia pergalė negalėjo sugundyti tėvo Maksimilijono puikuotis, 
nes jis buvo tik prastas, nenaudingas senas teptukas — tačiau genialios 
menininkės rankose! 

O tuo metu, nežiūrint visų prognozių, leidinys Grodne klestėjo 
ir tiražas vis didėjo: 1924 m. - 12 000, 1925 m. - 30 000, 1926 m. — 
45 000 egzempliorių. Vienuolynas Grodne buvo perpildytas. Senieji 
tėvai murmėjo, bet neskubėkime jų teisti. Gyvenimas su šventaisiais ne 
visada patogus. Tiesa, tėvo Maksimilijono nebuvo su jais, bet jo brolis 
tėvas Alfonsas, tikras „Gerojo Dievo avinėlis“, kaip brolis Leo „Žie- 
deliuose“ siekė tik vieno, sekti savo brolį visame kame. Tai reiškė „eik 
pirmyn, visada pirmyn!“ 

Nepritariantys kunigai buvo praktiški. Asyžiaus Poverello idealas 
amžių bėgyje buvo truputį sumenkęs; mes negyvename ordino hero- 
jiškais laikais. Senesnieji tėvai nepritarė šiai rizikai. Jų praktiški protai 
sakė, kad šiam projektui reikia nustatyti ribas ir kapitalą padėti į ban- 
ką, kad būtų patogu finansuoti įmonę ir užtektų pajamų vienuolyno 
išlaidoms padengti. 

Jie negalėjo suprasti to, kas jų akimis žiūrint buvo beprotiška ma- 
sinė produkcija. Dar kartą būkime jiems atlaidūs. Šventieji kanonizuo- 
jami tik po mirties, bet jiems gyvenant, mes priešinamės jiems ir taip 

padedame Gerajam Dievui padaryti juos šventus. Iš tiesų niekas taip 
nesustiprina jų tobulo gailestingumo, kaip persekiojimai, patiriami iš 
gerųjų, net brolių. Dievas netgi leidžia mums galvoti, kad, persekio- 
dami šventuosius, teikiame Jam garbę. Vadinasi, tie persekiojimai yra 
visiškai normalus dalykas. 

Dieviškoji apvaizda panoro, kad Madonos darbininkai dirbtų ki- 
tur. Tad reikėjo juos išvaryti iš Grodno, kur jie pradėjo jaustis vis labiau 
susispaudę ne tik dvasiškai, bet ir kūniškai. Tai buvo viena iš tų augimo 
krizių, kurios paprastai būna Viešpaties darbe. 

Pelno taupymo klausimu tėvas Maksimilijonas laikėsi tvirtai. Ne- 
kaltosios darbas neturi būti pelningas verslas! „Mūsų tikslas, - rašė jis 
iš Zakopanės, — yra kovoti už Kristų, laimėti visą pasaulį ir visas sielas 
be išimties Nekaltajai, o ne materiali nauda, kaip neseniai galvojo vie- 
nas iš tėvų. Veikti jo patarimu ir apriboti darbą ir mašinų pirkimą, kad 
turėtume pajamų, vadinasi, priemones palaikyti tikslu. Mes turėsime 
vienuolynui pajamų, bet kartu prarasime daugybę sielų tuo metu, kai 
šėtonas vis gausina savo užkariavimus ir ateistinė spauda klesti. Viduti- 
niškumas! Nieko daugiau!“ 

Nors paprastai ramus, jis daugiau nebegalėjo pakelti, buvo sukrės- 
tas iki pat širdies gelmių. Nuo pat Poverello laikų retai kada švento 
neturto teisės ir privilegijos buvo ginamos su didesniu užsidegimu. Jis 
gina ne raidę, bet dvasią. Jo neturtas yra labai šiuolaikiškas. Jį galima 
apibendrinti dviem frazėm: mums - nieko, Dievui ir Nekaltajai - vis- 
kas. Mums - viskas, kas blogiausia: paprastas maistas, vargingi barakai, 
sulopyti drabužiai, Jai — pavyzdiniai cechai, naujausios patobulintos 
mašinos, visi moderniosios technikos produktai, greičiausios transpor- 
to priemonės. 

"Tėvas Maksimilijonas būtų norėjęs paaukoti savo širdies Damai 
visus žmogaus genialumo pirmuosius vaisius, įkvėpti techniškiausiam 
darbui sielą ir liepsningą idealą, paskirti Jai cechus, mašinas, visą darbą, 
tiek rankų, tiek labiausiai kvalifikuotą. Jis įjungtų net įrankius į šlovi- 
nimo himną. 

Akivaizdu, kad šios idėjos turėjo išmušti iš vėžių tuos brolius, kurie 
buvo proziškiausi ir viską suprato paraidžiui. Tačiau jie ne vieninteliai 
bus šokiruoti. Vieną dieną pasižvalgyti atvyko prelatas ir, rodydamas 
į vieną iš galingų mašinų, paklausė tėvą Maksimilijoną: „Ką darytų 
šventasis Pranciškus, matydamas šias brangias mašinas?“ 

„Jis atsiraitytų rankoves, Jūsų Ekscelencija, ir stotų į darbą kartu 
su mumis: 

Atkreipkime dėmesį, kad didvyriškumas užkrečiamas, todėl kai 
kurie broliai, anksčiau buvę atkaklūs priešininkai, laikui bėgant tapo 
entuziastingi bendradarbiai. Bendravimas su šventaisiais užkrečia. 


Tėvas Maksimilijonas grįžo iš Zakopanės, kai sąlygos Grodne pa- 
sidarė kritiškos. Šiai judriai brolių kolonijai būtinai reikėjo kuo grei- 
čiau išsikelti į kitą vietą. Bet kur? Kaip? 

Jeigu iki šiol savo istorijoje mes nelabai paisėme antgamtinių ste- 
buklų, tai dabar turėsime priprasti prie stebuklingos atmosferos. Tėvas 
Maksimilijonas, kuris grįžo ne pagydytas, bet stimuliuojamas „išban- 
dymo ugnimi“, buvo savo priemonių šeimininkas, tai yra visiškai „išsi- 
vadavęs“. Dabar galėjo veikti Madona. 

„Sutapimų“ pagausėjo ir „šansui“ buvo suteikta proga parodyti, 
ką gali. 1927 m. vasarą atėjo žinia, kad prie pat Varšuvos parduodama 
žemė. Tėvas Maksimilijonas pradėjo tartis, nuvyko apžiūrėti, užside- 
gė entuziazmu ir rugpjūčio 6 d. lauko viduryje pastatė Švenčiausiosios 
Mergelės statulą, tyliai Jai sakydamas: „Nekaltoji, teikis paimti į savo 
rankas šį lauką ir šią žemę, nes tai kaip tik tai, ko mums reikia“ 

Tačiau provincijolui sąlygos pasirodė per daug vargingos ir jis 
nesutiko duoti leidimo. Tėvas Maksimilijonas kaip visada pakluso be 
ginčų. Jis bijojo tik vieno: kad primesdamas savo valią vyresniesiems, 
nesukliudytų Nekaltosios valiai, kuri pasireiškia per vyresniųjų valią. 
Sunkia širdimi jis nuėjo pranešti savininkui, grafui Druckiui-Lubec- 
kiui, kad sandoris neįvyks. 

„Ką man daryti su statula?“ — paklausė grafas. 

„Tegul ji lieka, kur stovi“, - pasigirdo atsakymas. 

Grafas akimirką pagalvojo, tada staiga nusprendė: „Gerai, pasiim- 
kite ir žemę kartu su ja! Atiduodu ją veltui“ 

"Tėvas Maksimilijonas tuoj pat parašė laišką provincijolui, norėda- 
mas pranešti apie pasikeitusią situaciją. Galutinis leidimas buvo gautas 
Grodne. Laiškas buvo arplėštas ceche, kur buvo spausdinamas naujau- 
sias žurnalo numeris. Tada tėvas sušaukė brolius darbininkus: „Pulki- 
meant kelių, mano sūnūs, pasakykime ačiū Švenčiausiajai Mergelei“ Ir 
jie, gaudžiant varikliams, sukalbėjo tris „Sveika, Marija“. 

Pirmoji grupė darbininkų tuoj išvyko ruoštis įsikūrimui. Lydimi besi- 
šypsančių Nekaltosios akių, jie pradėjo statyti prastus barakus. Vienuoliai 
buvo per daug neturtingi, kad galėtų leisti sau prabangą - samdyti darbi- 
ninkus, ir jiems reikėjo griežtai taupyti laiką, darbą ir pinigus, kad nerei- 
kėtų mažinti žurnalo tiražo. Tų apylinkių valstiečiai, apimti gailesčio, nešė 
maistą vienuoliams, kurie buvo „visai neišdidūs“, negalvodavo apie valgį, 
ateidavo į darbą iš ryto, atsinešdami tik didelį kepalą duonos. Valstiečiai 
ne tik nešdavo maistą, bet ir padėjo dirbti. Kartu dirbant tą patį darbą, 
kartu liejant prakaitą, užsimezgė šventa bendrystė. Nuo to laiko žmonės 
vadins Nekaltosios Mergelės miestą „mūsų Nepokalianovu“. 

"Tėvas Maksimilijonas buvo pirmas darbe ir netausojo savęs. Buvo 
lapkritis ir aplinkiniai laukai buvo pabalę nuo šalnos. Jis dažnai turė- 
jo miegoti lauke arba barake, kur langų vietoje žiojėjo skylės. Tėvas 
Maksimilijonas kasdien eidavo į Varšuvą ir grįždavo apsikrovęs pake- 
tais. Dar praėjusiais metais gydytojai išrašė jam „labai ramų ir tvarkin- 
gą gyvenimą, pilnavertį maistą, daug poilsio ir miego, ir, svarbiausia, 
nenešioti jokių sunkenybių“. Kaip jis tai pajėgė? Tai yra paslaptis Tos, 
kuri yra „Ligonių Sveikata!“ Nei įsikūrimo, nei vėlesniais metais tėvas 
Maksimilijonas nepatyrė sunkaus atkryčio, nors buvo pervargęs nuo 
darbo, miego trūkumo ir dažnai nesveiko klimato. Jis buvo pasiruošęs 
vykdyti šią užduotį iki mirties. 

Madonos darbininkai apleido Grodną 1927 m. lapkričio 20 dieną. 
Jie atvyko į Nepokalianovą kitą dieną, kuri buvo susipažinimo šventė, 

ir tuoj padėjo statyti stogines spausdinimo įrengimams. Broliai gami- 
nosi valgį lauke, ir ne per daug gausų, nes nebuvo galima gaišti laiko. 
Laimei, tos apylinkės valstiečiai, sujaudinti tokio entuziazmo ir skur- 
do, pradėjo maitinti šiuos „mažuosius brolius“ — jaunus darbininkus 
vienuoliškais rūbais. Tuo metu ten gyveno dvidešimt vienuolių - du 
kunigai ir aštuoniolika brolių. 

Pradžioje jie labai skurdo ir turėjo elgetauti būtiniausių dalykų... 
„Viskas Nekalrajai!“ Bet ištikimoji Mergelė sergėjo Jai patikėtą progre- 
są. „Net mūsų kaimynai žydai mums padėjo“, - stebisi brolis Zenonas, 
šios pranciškonų bendruomenės „brolis Juniperis“. 

Savaime aišku, kad nauji pašaukimai turėjo išlaikyti griežtą išban- 
dymą. „Kai atvažiavau, - pasakoja man brolis, - patyriau šoką. Paklau- 
siau fermerio: „Kur yra vienuolynas?“ 

„Ten“, - parodė jis. 

„Aš ten nematau vienuolyno“ 

„Pažiūrėk dar kartą“, - pasakė jis. - Ar matai tas pašiūres?“ 

Pamačiau tik kelis žemus medinius barakus, prastai nubaltintus 
kalkėmis. „Ar tai vienuolynas?“ - paklausiau nustebęs. 

„Taip, tikrai! Jame jie atrodo labai patenkinti. Jie visada gieda“ 

„Mane pasitiko pats tėvas Maksimilijonas“, — tęsia pasakojimą 
brolis. — Jis buvo grįžęs iš darbo ir atrodė labai pavargęs. Žiūrėdamas į 
mane geromis motiniškomis akimis, jis tarė: „Tu turbūt nuvargęs ir al- 
kanas. Eime, sūnau“ Tėvas Maksimilijonas davė man kažko užvalgyti ir 
atsigerti. Tada pasakė: „Jeigu tu myli Švenčiausiąją Mergelę, jei visiškai 
Jai priklausai, tu būsi laimingas, mano sūnau, toks laimingas!“ Kalbė- 
damas j 


šypsojosi ir spindėjo laime. Aš pamaniau, kad tėvas pats pa- 
tyrė tai, ką sako. Ir staiga pasijutau labai laimingas ir nuo to laiko toks 
esu. Jame aš radau ir tėvą, ir motiną“ 

"Tėvo Maksimilijono švelnumas yra savybė, kurią broliai pabrėžia 
su jaudinančiu atkaklumu. 

„Aš nemanau, - rašo vienas iš jų, — kad tėvai yra kada nors mylė- 
ję savo vaikus taip rūpestingai ir švelniai, kaip tėvas Maksimilijonas 

mylėjo mus" Ir kitas: „Aš mylėjau jį kaip savo tėvą ir motiną ir netgi 
labiau, nes iš tikrųjų radau jame ir tėvą, ir motiną“ Ir dar kitas: „Aš 
jaučiausi taip arti jo, kaip mažas vaikelis prie motinos širdies“ 

Tėvas Maksimilijonas turėjo labai aiškų dvasinės tėvystės supra- 
timą. Kartu su šventuoju Pauliumi jis dažnai savo puikiuose laiškuose 
kartodavo: „Jėzuje Kristuje aš laikau jus brangiais vaikeliais Jis dažnai 
patardavo vyresniesiems elgtis su broliais motiniškai, nes tam, kad at- 
eitų čia, jie turėjo palikti viską, o dažnai net daug ką paaukoti. Todėl jie 
turi rasti „mumyse naują šeimą, tikrąją“. 


XI 


Gyvenimas Nekaltosios mieste 


Nuo tos dienos, kai jie pajuto, kad yra „namuose“, arba, tiksliau, 
Nekaltosios valdose, nes tokia yra tiksli „Nepokalianovo“ reikšmė, jų 
džiaugsminga drąsa, bebaimiškumas tapo beribiai. Broliai nuolat kilo 
į tikro didvyriškumo viršūnes. „Negalima gaišti laiko!“ — jie sakė. — 
Mūsų tikslas, kaip kareiviškai sako mūsų brangus įkūrėjas, yra visas 
pasaulis. Tad pirmyn, nuo vieno užkariavimo prie kito!“ 

Šis spiralinis skrydis vienus stulbino, kitus trikdė. Jis sukėlė susiža- 
vėjimą ir tikrą neapykantos ir persekiojimų audrą. Žurnalo tiražas kas- 
met didėjo beveik geometrine progresija: 1927 m. - 50 000, 1928 m. — 
81 000, 1929 m. - 117 500, 1930 m. — 292 750, 1931 m. - 432 000, 
1935 m. - 700 000, o 1938 m. net 1 000 000 kopijų. 

"Tuo metu buvo leidžiamas vienas mėnesinis žurnalas. Bet kodėl 
reikėtų juo apsiriboti? Argi nebuvo vaikų? Jiems pradėtas leisti žur- 
nalėlis „Mažasis Nekaltosios Riteris“. Ber lenkiškai neskaitoma už jos 
ribų. „Mums reikia pasaulinės spaudos agentūros“, - sakė tėvas Maksi- 
milijonas. Todėl jis išleido lotynišką leidinį „Miles Immaculatae“ (Ne- 
kaltosios Kareivis), skirtą sutelkti visų rasių ir kalbų kunigams. 

Ir tai dar ne viskas. Ilgą laiką Lenkijos vyskupai reikalavo laikraš- 

čio, kuriam vadovautų kovingi katalikai. Jis turėjo būti gerai parašytas, 
tenkinti žmonių poreikius, būti iškilęs virš partinių skirtumų ir siaurų 
interesų. Bandyta ne kartą, bet po kelių mėnesių visų bandymų lauk- 
davo vienoda baigtis — bankrotas. Buvo beveik neįmanoma išlaikyti 
laikraščio atvirai karalikiško, tiesos dvasioje. Be to, didžioji Lenkijos 
spauda saugojosi varžovų. 

Ką iek daug kitų mėgino padaryti, to ėmėsi mūsų Ponios pajėgos 
ir greitai sulaukė pasisekimo. 1935 m. gegužę išėjo pirmasis „Mažojo 
žurnalo“ numeris, kuris iš karto patraukė didelę skaitančiosios visuo- 
menės dalį. Labai sklandžiai parašytas, nebrangus, atspausdintas mė- 
lynomis ir baltomis raidėmis (Nekaltosios spalvos), jis visur prasiskin- 
davo kelią. Leidinį pardavinėjo uolūs berniukai-laikraščių pardavėjai, 
kurie su džiaugsmu stojo tarnauti „mūsų Poniai“. 

Žurnalas buvo platinamas taip sėkmingai, kad masinės pasaulieti- 
nės spaudos direktorius apėmė siaubas. Jie net nebuvo numatę, kad tie 
„vargšai broliai“ taps jų varžovai. Jie siuto matydami, kaip jų verslo ro- 
dikliai mažėja, o šis „kopūstlapis“, kaip paniekinančiai buvo vadinamas 
„Mažasis žurnalas“, plinta visur ir pasiekia žmonių širdis. 

„Stipriausias jūsų koziris, — jie piktai skųsdavosi, — kad darbas 
jums nieko nekainuoja!“ 

„Kodėl jums neišbandžius mūsų sistemos?“ — šypsodamasis atkirs- 
davo tėvas Maksimilijonas. 

Juokingai maža kelių pensų kaina nebuvo vienintelė žurnalėlio ste- 
buklingo pasisekimo paslaptis: ko didelio laikraščio direktoriai nežinojo 
ir niekada nesuprato - tai tikrosios „Mažojo žurnalo“ pradžios. Devy- 
nias dienas prieš pasirodant pirmajam numeriui, trys šimtai dvidešimt 
septyni pranciškonai darbininkai dieną ir naktį meldėsi suklaupę prieš 
Švenčiausiąjį Sakramentą. Jie pasninkavo ir argailavo, karštai siūlydami 
šį kilnų projektą „savo įmonės globėjai“. Tada ir tik tada buvo įjungtos 
galingos spausdinimo mašinos. Šiems aukštos kvalifikacijos darbinin- 
kams malda visada ėjo prieš veiksmą. Buvo laikomasi vertybių hierarchi- 
jos, o ne pasitikima savo jėgomis. 

Pirmenybę teikiant dvasinei pusei, nė kiek nenukentėjo ir mate- 
rialioji. Priešingai. Šie kontempliatyvieji vienuoliai buvo žymūs tech- 
nikai, daugelio sričių specialistai, visada pasirengę naujovėms ir pato- 
bulinimams. Tėvo Maksimilijono praktiškasis genijus Nepokalianove 
ieškojo šventų darbininkų, tikrų šventųjų, suformuotų tobulos išti- 
kimybės pareigai. Negalima valdyti mašinos su „Sveika, Marija“, bet 
rotacinės mašinos nepriekaištingą gausmą galima paversti iškilmingų 
Magnificat. Gerasis kunigas nepakęsdavo abejingų amatininkų ir daž- 
nai savo laiškuose kartodavo seną posakį: Age guod agis - imkis darbo, 
kuris dabar tavęs laukia. 

Kad aiškiau tai suprastume, aplankykime Nepokalianovo vienuo- 
lyną. Peršokime devynerius metus, kurie praėjo nuo tos dienos, kai 
tėvas Maksimilijonas šioje dykumoje pasodino į sostą Nekaltosios sta- 
tulą. 

Mes matome gyvenvietę, kuri iš toli atrodo kaip pramoninis mieste- 
lis, Brolis durininkas nusišypso ir veda mus pas vyresnįjį, šios įmonės di- 
rektorių. Įeiname į mažą kalkėmis išbaltintą kambarėlį, devynių kvadra- 
tinių jardų Vieninteliai baldai yra stalas, dvi kėdės, dvi knygų lentynos 
ir kampe stovinti geležinė lova bei kriauklė. Baldai iš balto medžio. Ant 
stalo telefonas, ir, žinoma, Nekaltosios statulėlė. Šis griežtas neturtas, ku- 
ris matomas visur, skleidžia kilnumą. Nepokalianove viskas neįprasta. 

Vyresnysis atrodo labai jaunas, jo akys švelnios, bet skvarbios. Aš 
nė kiek nesistebiu, kad kai kurie broliai priskiria jam širdžių skaity- 
mo dovaną. Jis nešioja tankią žilstančią barzdą, kurią ramiai paliečia ir 
dažnai šypsosi atvirai kaip vaikas, rodydamas visus dantis. Jis neatrodo 
sergąs, bet labai išsekęs. Mes sužinome, kad vyresnysis neseniai grįžo iš 
Japonijos. 

Jis priima mus su pranciškonišku svetingumu ir tuojau pakelia te- 
lefono ragelį, norėdamas pranešti broliui virėjui, kad „čia yra draugų, 
kurie norėtų išgerti puodelį arbatos“. Po kelių akimirkų pasirodo labai 
jaunas brolis, spindintis laime, su didžiuliu padėklu, ant kurio pastaty- 
tas arbatinukas ir keli alaviniai puodeliai. Nepokalianove porcelianas 

uždraustas ir monsinjoras nuncijus ar Jo Eminencija kardinolas turi 
naudotis tais pačiais puodeliais - ką jie, žinoma, mielai daro. 

Kunigas paprastai atsako į mūsų klausimus. Jis labai rūpestingai 
vengia net užsiminti apie save ir jaučiame, kad save tikrai laiko nesvar- 
bia figūra šiame milžiniškame darbe. Iškilus tokiems klausimams, jis 
pakeičia temą. Tačiau kai tik kas nors pamini Švenčiausiąją Mergelę, jis 
atgyja ir švytinčiu veidu padaro kokią nors tipišką pastabą, kaip antai: 
„Ji yra visas mūsų gyvenimas. Tai Ji čia viską daro! Per Ją mes norime 
laimėti Kristui kiekvieną sielą pasaulyje - sielas, kurios yra ir kurios dar 
bus iki laikų pabaigos“ 

Vyresnysis kalba taip aistringai, jo balsas virpa iš susijaudinimo, o 
veidas toks pasikeitęs, jog iš karto suprantame, kas slypi už šių žodžių ir 
kokia spindinti realybė įsikūnijo šiuose skurdžiuose barakuose. 

Mus pakviečia apžiūrėti cechų. Visuose kambariuose intronizuota 
Nekaltosios statula, Kiekviena darbininkų brigada įėjusi suklaupia, prieš 
darbą sukalba trumpą maldą ir tuojau užima savo vietą. Tyla darbo metu 
yra griežta taisyklė, kurią galima sulaužyti tik būtinu atveju ir net tada tik 
tyliu balsu. Didelėse patalpose girdisi tik variklių gaudesys, pavarų švilpi- 
mas ir ritmiškas ūžesys galingų spausdinimo mašinų, kurios kas valandą 
išleidžia 20 000 žurnalo egzempliorių, subrošiūruotų ir paruoštų išveži- 
mui. Kita brigada tuojau paima juos, išskirsto pagal rajonus ir adresuoja. 
Siekdami maksimalaus darbo našumo, jie nuolat dirba trijų žmonių gru- 
pelėmis, kurios atlieka įvairias reikalingas operacijas. 

Kadangi užsienietiškos adresavimo mašinos jų netenkino, brolis, 
kuris buvo specialistas, išrado naują modelį, iš karto laimėjusį prizą 
parodoje Poznanėje. Ši mašina dirba dvigubai našiau. 

Pakrovimo skyriuje irgi laikomasi tylos. Jaunuose mąsliuose veiduo- 
se atsispindi didelis džiaugsmas ir nuovargis. Darbo diena baigiasi. Visų 
galvos pasuktos į vyresnįjį, akys šypsosi jam. Jis pasveikina brolius įpras- 
tai: „Marija“. Jie atsako švelniai pakartodami tą patį vardą „Marija“. 


Šiuose cechuose vyrauja nenusakoma atmosfera, įspūdingas pa- 

prastumas. Mašinos, valdomos patyrusių, aistringų rankų, atrodo lyg 
melstųsi. Sausas techninis darbas, atliekamas sumaniai, pranoksta save, 
o meilės intencija jį paverčia liturgija. Šie darbininkai kalba apie „sesę 
spausdinimo mašiną“ ir „brolį variklį“ su tuo pačiu įkvėpimu, kaip 
šventasis Pranciškus apie paukščius ir gėles. Iš tiesų jis atpažintų juos 
išjų kalbos. 

Staiga prisiminiau, kaip vieną dieną tėvas Maksimilijonas giedojo 
garbinimo giesmę varikliui, kuris ruošėsi iškilmingai tarnystei. „Aš jam 
linkėčiau, — jis tarė, — ištikimai tarnauti savo Karalienei ir Mylimajai. 
Šiandien jis buvo palaimintas ir tapo vienuoliu, vėliau bus pradėtas de- 
rinti ir tai bus jo novicijatas. Kai broliai privers dirbti, jis priims profesiją. 
Ko dar linkėčiau? Kad ilgai dirbtų? Ar kad turėtų daug bendradarbių? 
Kad darbas būtų našus? Ne, to aš jam nelinkiu. Ką jis bedarytų, tik vie- 
na svarbu: kad aklai vykdytų Švenčiausiosios Mergelės troškimus. Geras 
vienuolis yra geras ne todėl, kad daug veikia, bet todėl, kad yra paklusnus. 
Taigi „brolis variklis“ bus geras vienuolis, jei jis, „broliui mechanikui“ įsi- 
kišus, darys visa, ko Nekaltoji prašys. Jei Ji nori, jis gali išeiti iš rikiuotės 
jau rytoj, jei Ji nori, tegu jis dirba šimtą metų ir daugiau ir tegu uždirba 
tiek, kiek reikia mums, kad įsigytume daugiau „brolių variklių“ 

Artai ne „Žiedelių“ kalba? 

Ar reikia stebėtis, kad šioje „darbininkų respublikoje“ buvo tik šeši 
kunigai, bet virš septynių šimtų brolių, kurie, vadovaudamiesi šventu 
klusnumu, buvo atsakingi už valdymą? Būdamas genialus organiza- 
torius, tėvas Maksimilijonas niekada nenorėjo aklų įrankių, ir niekas 
labiau už jį netroško išugdyti brolių atsakomybės ir išradingumo dva- 
sios. Kiekvienas brolis turi teisę prašytis dirbti toje sekcijoje, kuri jam 
labiausiai tinka ir prašyti pakeisti darbą, kai jaučia, kad praranda susi- 
domėjimą juo. Žinoma, šventas klusnumas kartais gali jį išlaikyti toje 
pačioje vietoje, bet visada dėl rimtų priežasčių. Tėvas Maksimilijonas 
bjaurisi bereikalinga specializacija. Jis trokšta, kad kiekvienas vienuolis 
būtų susipažinęs su visomis savo specialybės fazėmis ir tikslingai verčia 
eiti iš vieno cecho į kitą. Nepokalianove nėra robotų, tik darbininkai, 

kurie didžiuojasi savo pašaukimais ir yra sukilninti šios visiško atsida- 
vimo dovanos, kuri juos paverčia Dievo bendradabiais. 

Administracijos kabinete Nepokalianove yra speciali dėžė su užra- 
šu: „Išradimai ir projektai“, į kurią kiekvienas brolis turi teisę įmesti savo 
idėjas, skirtas darbui patobulinti. Specialiam komitetui kontroliuojant, 
šie pasiūlymai dažnai įgyvendinami praktikoje ir pagerina produkcijos 
kokybę. Žiūrėdama į šiuos atvirus jaunus ir protingus veidus, nesistebiu, 
kad Nepokalianovas turi keletą patentų, kurie yra brangus jo turtas. 

„Ar turite daug pašaukimų?“ - klausiame kunigo. 

„O taip, kasmet gauname virš tūkstančio pasiteiravimų. Ber mes 
darome griežtą atranką. Po jos apie šimtas įstoja, vos penkiasdešimt iš 
jų įgyja profesiją. Mes turime daryti griežtą atranką, nes... - jis truputį 
užsikerta, — Nepokalianovas yra šventųjų mokykla“ 

Tarp postulantų yra daug specializuotų darbininkų, kurie sėkmin- 
gai užsidirbo pragyvenimui pasaulyje. Nepokalianovas nieko nesto- 
koja, nes čia yra visokių sričių specialistų. Reikėtų atskiro skyriaus ir 
labai įdomaus, norint aprašyti Nekaltosios miesto ugnies cechą ir jo 
nesuskaičiuojamus pasiekimus. 

Iš pirmo žvilgsnio brolis darbininkas nesiskiria nuo kunigo-redak- 
toriaus. Jis dėvi tokį pat vienuolio abitą, padėvėtą ir užlopytą, valgo tą 
patį maistą. Tėvas Maksimilijonas yra bešališkas. Su visais kunigais ir 
vienuoliais yra ir turi būti elgiamasi vienodai ir kas nusikalsta daryda- 
mas išimtį šiai taisyklei, yra griežtai baudžiamas. Vienintelė „vadovų“ 
privilegija yra asmeninė celė su tokiais par baldais kaip tėvo vyresniojo. 
Dauguma brolių miega dideliuose miegamuosiuose. 

Jie pasakoja žavias istorijas apie teisėtą tėvo Maksimilijono pyktį 
pamačius, kad vienuoliai slapta jam teikia kokią nors privilegiją. Kie- 
kvieną kartą, radęs savo celėje naują rūbą, tėvas būtinai paklausia: „Ar 
kiti tėvai irgi turi tiek daug?“ Jis neleidžia daryti jokių išimčių! Kartais 
jiems reikia griebtis gudrybių, kad priverstų jį užsivilkti naują megztinį 
ar pakeisti senus batus naujais. 

Tik ligoniai yra privilegijuoti. Jiems specialiai gaminamas maistas, 

jie gauna visas reikalingas gydymo priemones, net brangiausias. Jiems 
tėvas Maksimilijonas iškviečia geriausius gydytojus, suteikia brangiau- 
sią gydymą, didžiausią įmanomą komfortą. Tėvas Maksimilijonas juos 
tiesiog paikina. Jis pats per daug ilgai sirgo, kad nežinotų, kiek ligonis 
gali kentėti izoliatoriuje. Netgi labiausiai užimtomis darbo dienomis 
jis eina lankyti savo „brangiųjų ligonių“, pasakyti, kaip labai jam reikia 
jų pagalbos ir kaip visas Nepokalianovas jais pasikliauja. Jei lankytojai 
netaktiškai klausinėja, kur šitame darbščiame bičių avilyje daugiausiai 
padaroma, jis nuveda juos į eglėmis apsodintus poilsio namus ir sako: 
„Čia“, - ir parodo „savo brangius ligonius“. 

Valgomajame yra daug medinių stalų, o kambario gale mažas alto- 
rius, nuo kurio vadovauja Nekaltoji. Broliai meldžiasi prieš valgį. Kaip 
jie meldžiasi! Kiekvienas žodis rūpestingai parinktas ir tariamas su ne- 
nusakomu užsidegimu. 

Choru vienuoliai mintinai deklamuoja žodžius, kuriuos Nepo- 
kalianovo lankytojai girdės ne kartą: Deus caritas est, et gui manet in 
caritate, in Deo manet, et Deus in eo“. Klausydamiesi jų, jaučiame, kad 
atrandame jų paslaptį. Juos sujungė meilė, meilė juos išlaiko; ne idėja ar 
mitas, bet Tas, kuris yra Meilė. 

Maistas paprastas, bet geras ir gausus. Nepokalianove niekas ne- 
alksta. Jie visi valgo iš vienodų ketaus lėkščių, naudoja vienodus šaukš- 
tus. Lankymo dienomis čia dažnai skamba Deo gratias, kuris atriša 
liežuvius ir pripildo didžiulį valgomąjį džiaugsmingo jaudulio. Bet 
paprastai čia laikomasi tylos, nes tėvas Maksimilijonas jai teikia didelę 
reikšmę: „Kaip tu išgirsi Dievo balsą, — sako jis, — jei keli tiek daug 
triukšmo? Jis kalba tau, bet tyloje: 

Verslo vadovai, atvykstantys pasižvalgyti iš smalsumo, - nes Nepo- 
kalianovas garsėja šventumu kaip ir papiktinimu, - labai greitai pasijun- 
ta priblokšti ir visiškai ne savo vietoje. Vienas iš jų kartą juokaudamas 
man pasakė: „Labai keista, mistikas ir technikas vaikščioja kartu!“ 


“ Dievas yra meilė, ir kas pasilieka meilėje, pasilieka Dieve, ir Dievas jame (1 Įn 4, 16). 


83 


Norėdami tikrai suprasti šiuos vienuolius, turime sekti paskui juos į 
koplyčią. Tai paprasta stoginė, būsimoji bazilika, kurios tėvas Maksimi- 
lijonas nepamatys. Koplyčia pilna jaunų klūpančių pranciškonų, kurie 
taip karštai meldžiasi, kad jų veidai spindi. Regulos nustatyta kasdien 
tris su puse valandos paskirti maldai ir mąstymui. Bet darbas - jų nuola- 
tinė malda. Iš tiesų jie turi daugybę progų klausytis Dievo ir išgirsti Jį! 

Ši šiuolaikinė pramonės įmonė, viršijanti visus rekordus ir laikoma 
techninio efektyvumo pavyzdžiu, turi šaknis, giliai įsitvirtinusias ant- 
gamtiniame pasaulyje. Kaip tik todėl jai tenka patirti daug persekioji- 
mų, šmeižtų ir piktos kritikos ne tik iš pragaro jėgų, bet taip pat ir iš 
tarsi palankiai nusiteikusiųjų, kurie nori sutaikyti Dievą su Mamona! 

Tačiau net ir priešai retkarčiais negali nepasakyti komplimentų. 
Kartą į Nepokalianovą verslo reikalais atvyko kažkokie pirkliai. Kai 
visur apsilankė ir viską pamatė, vienas iš jų tėvui Maksimilijonui pri- 
sipažino: „Aš esu komunistas (prieš karą komunistų partija Lenkijoje 
negalėjo legaliai veikti), ber turiu jums pasakyti, kad pirmą kartą pa- 
mačiau įgyvendintas mūsų idėjas. Jūs esate tikri komunistai!“ 

Jis manė, kad tai pats gražiausias jo kada nors sugalvotas kompli- 
mentas. 


XII 


Pasaulio planas, II dalis 
Tolimieji Rytai 


Seniau, prieš daugelį amžių, buvo laikai, kai „mažieji broliai“ po du 
ėjo skelbti pasauliui Kristaus Evangeliją — Gerąją Naujieną. Šiandien 
tam tarnauja „sesuo mašina“, kurios dėka jie siunčia į visą pasaulį ne- 
suskaičiuojamą daugybę spausdintų lapų. Kiekviena epocha turi savo 
evangelizavimo būdus. Tėvas Maksimilijonas džiaugsmingai sveikin- 
davo visus išradimus ir greitai jais pasinaudodavo, kad „pašvęstų juos“. 

„Visi žmogaus genialumo vaisiai, - sakydavo jis, — turi būti naudo- 

jami Dievo ir Jo Nekaltosios garbei“ Karo išvakarėse Nepokalianove 
jis net norėjo įsteigti šiuolaikišką aerouostą su keturiais pakilimo ir nu- 
sileidimo takais. Tėvas Maksimilijonas įkūrė radijo stotį, kuri labai ge- 
rai dirbo, ir norėjo samdyti geriausius aktorius katalikiškiems filmams 
statyti. 

Visa, ką jis sakė ir darė, rodė džiaugsmingą katalikišką optimizmą, 
karštą tikėjimą gėrio pergale. Jis nieko nesmerkė, išskyrus nuodėmę, į 
viską žiūrėjo geranoriškai. Nenusigręždamas nuo laikmečio, kuriame 
gyveno, tėvas Maksimilijonas ištiesė rankas jam apglėbti ir laikyti. Jis 
buvo atsargus, neprašė Dievą siųsti iš dangaus ugnies raugėms išnai- 
kinti. Viešpats nuo pat pradžių pasėjo kviečius; veltui priešas slankiotų 
naktį, nes javų varpos gina lauką nuo piktžolių. Ne kartą tėvo Maksi- 
milijono laiškuose randame maldavimą kantriai sijoti. „Mes turime iš 
klaidų išrinkti jose slypinčius tiesos grūdus, - sakydavo jis, — atsiimti, 
kas mūsų, o visa kita palikti nunykimui“ 

Jo metodas itin pozityvus, tinkamas ir baisus priešininkui, nes ati- 
ma jo ginklus ir jais sutriuškina jį patį. Reikėtų parašyti atskirą skyrių 
apie tėvą Maksimilijoną ir komunizmą. Ar ne jis genialiai pritaikė pir- 
mojo „penkmečio planą“ Nekaltosios tarnybai Nepokalianove? 

Atrodytų, kad šio darbo ir šių didelių projektų būtų turėję pa- 
kakti, kad jis būtų patenkintas. Bet ne, jo perspektyva neturėjo ribų. 
Tik nepajėgiantis suprasti tėvo Maksimilijono galėjo manyti, kad jis 
pamiršo novicijato metu duotą įžadą „užkariauti visą pasaulį — visas 
sielas - Kristui per Nekaltąją“. Lenkija nebuvo jo vienintelis tikslas, ji 
buvo jo tramplinas. 

Čia mes turime papasakoti nuostabiausią jo gyvenimo įvykį, labai 
primenantį pasaką. Vos trims metams praėjus nuo Nepokalianovo įkū- 
rimo, kai atrodytų, kad vadovavimas jam reikalauja labai daug dėmesio 
ir pastangų, tėvas Maksimilijonas susiruošė į misiją. 

"Taip nutiko, kad vieną dieną traukinyje jis sutiko japonų studentus. 
Jie pradėjo kalbėtis ir, žinoma, tėvas Maksimilijonas pasiūlė jiems Stebu- 
klingųjų medalikėlių, „bombų“, kurias visada nešiodavosi kišenėse. Už 

juos studentai davė keletą mažų medinių drambliukų, savo talismanų. 
Po šio susitikimo jis dažnai su užuojauta mąstė apie tas sielas, kurios gy- 
vena be Kristaus. 

Gerai viską apgalvojęs, tėvas Maksimilijonas atvyko pas provinci- 
jolą ir, tarsi tai būtų paprasčiausias dalykas, pasisakė norįs vykti į Japo- 
niją steigti dar vieną Nepokalianovą. 

„Ar turi pinigų?“ — apstulbęs paklausė tėvas provincijolas. 

„Ne, tėve provincijolai: 

„Ar moki japonų kalbą?“ 

„Ne: 

„Ar turi nors keletą draugų, kurie tave paremtų?“ 

„Dar ne, bet su Dievo malone surasiu“ 

Nors akimirką įsivaizduokite save provincijolo, protingo ir blaivaus 
tėvo Čiupriko, vietoje. Kaip visada tėvas Maksimilijonas prašė vyresnįjį 
nepasiduoti jo įtakai. Jis pasakė provincijolui, kad jo vienintelis troški- 
mas yra aklas paklusnumas ir kad „Nekaltoji bus patenkinta savo tarnu 
Maksimilijonu, jei jis vykdys savo vyresniųjų, kurie yra Jos įrankiai, va- 
lia“. O kad jis bent būtų norėjęs ginčytis! Ber ne, jis tik mandagiai išdėstė 
savo reikalą. „Štai planas, kuris gali pasirodyti kvailas. O dabar, gerbia- 
masis tėve, jūs turite spręsti. Jūs esate Dievo atstovas ir labai gerai žinote, 
kad bet kokiam jūsų sprendimui aš tuoj paklusiu be jokių komentarų“ 

Esu įsitikinusi, kad po šios stulbinančios naujienos, nors tėvas Mak- 
similijonas miegojo kaip vaikas, jo vyresnieji praleido bemiegę naktį! 
Kaip atsilaikyti prieš tokį pasiūlymą? Ar Nepokalianovas nėra akivaiz- 
dus įrodymas, kad šis „septintosios dienos stebuklas“ visada teisus? Jis 
sugebėdavo padaryti, kad niekybė atneštų vaisių. Tai, ką mūsų ribotas 
protas laiko beprotiškų nuotykiu, gali pasirodyti besąs normalus Dievo 
apvaizdos veikimo būdas. Tarkime, kad mes išbandysime jo planą. 

Tėvas Maksimilijonas buvo žavi asmenybė. Kiekvienas geros valios 
žmogus pagaliau vis tiek juo pasekdavo; ir vyresnysis, kuris buvo la- 
bai skeptiškas, tapo tokiu par „kvailu“ ir nergi labiausiai užsidegusiu jo 
bendradarbiu. Būtent taip mūsų savanaudiškos ir mažos širdys, susidū- 

rusios su šventuoju, iš karto išsiplečia. Mes visada žinojome tai, ką jis 
mums sako, bet kažkaip niekada iki galo to nesupratome. Tėvo Maksi- 
milijono mėgstamas posakis buvo: gėris labiau užkrečia negu blogis. 

Pagaliau jis gavo leidimą ir 1930 m. vasario 26 d. su keturiais bro- 
liais išvyko į tolimąją Japoniją. Jie pervažiavo Prancūziją, sustodami 
Lurde ir Lizjė; bet, kaip paprastai, savo laiškuose tėvas nedaug rašė apie 
šiuos apsilankymus. Mes galime įsivaizduoti jį prie Grotos Lurde. „Čia 
jūs galite pajausti Nekaltosios buvimą“, — rašo jis. Jo laiškai, impulsy- 
vūs ir gyvi, žavi vaikišku gaivumu. Matyt norėdamas pralinksminti 
savo mažuosius brolius, tėvas Maksimilijonas rašė: „Aš ką tik mačiau 
šachmatų figūras, kurios priklausė šventajai Teresei iš Lizjė. Rašau apie 
tai, norėdamas pradžiuginti mūsų užsispyrusius šachmatų mėgėjus: 

Šio laikotarpio laiškuose dažnai pasigirsta ryžtinga gaida. „Niekas 
nesukelia man daugiau kentėjimo, kaip Švenčiausiajai Mergelei pašvęs- 
tų sielų drungnumas. Aš tūkstantį kartų atiduočiau gyvybę, kad jos 
būtų pašventintos: 

„Mes esame Nekaltosios nuosavybė. Ji turi visas teises į mus. Mes 
esame Jos riteriai, pasiruošę eiti visur, kur Ji įsakys, trokštantys daryti 
visa, ko Ji paprašys: 

„Be Kristaus Bažnyčios mūsų darbai vienadieniai kaip gėlės lau- 
kuose. Mūsų bendras tikslas yra Nekaltosios reikalas“ 

„Tik neišmatuojami Apvaizdos turtai gali varžytis su šio pasaulio 
kunigaikščiu“ 

„Mes turime paaukoti savo gyvenimą idealui, o ne taikyti idealą 
prie savo gyvenimo..! 

Šie brangūs laiškai buvo rašyti per šią palaimintą kelionę. Tėvas 
Maksimilijonas beveik nekalba apie save, bet tarp eilučių persišviečia 
jo siela. Visada tas pats išraiškingas tonas, retas viršukalnių oras. Nors 
jis kartais paskubomis brūkšteli savo mintis, tačiau kiekvienoje eilutėje 
vibruoja ta pati didelio šventumo gaidelė. 

Jie įlipo į laivą Marselyje. Ir laive, ir sustojus uoste, tėvas Maksimi- 
lijonas užkariavo daugybę sielų, nes jo žavesys, kuriam neįmanoma atsi- 

spirti, akimirksniu laimėdavo draugų. Natūralu, kad, būdami geri pran- 
ciškonai, jie keliavo denyje ir dalijosi kelionės vargais su neturtingiausiais 
keleiviais. Visada džiugūs, paslaugūs ir nuolankūs, jie apaštalavo visiems 
šiems užsieniečiams daugiau pavyzdžiu nei žodžiu. Broliai leido laisva- 
laikį galynėdamiesi su pirmosiomis japonų kalbos pamokomis. 

Saigone tėvas Maksimilijonas susisiekė su Annamite ritualo šven- 
tikais ir tuoj pat gavo jų sutikimą spausdinti žurnalą. Šanchajuje ka- 
talikas milijonierius Lo Pang Ho pasisiūlė padėti ir paaukojo pinigų 
išleisti žurnalui kinų kalba. Deja, planas žlugo, nes kiti misionieriai 
tam pasipriešino. 

„Miestas padalytas į įtakos zonas, - rašė jis liūdnai. — Mes galime 
veikti tik pranciškonų zonoje. Pagonys labai nori mums padėti; visi 
sunkumai ateina iš krikščionių“ 

Palikęs du brolius Šanchajuje pradėti kurti M. I, tėvas Maksimili- 
jonas su kitais dviem išvyko į Nagasakį ir ten išsilaipino 1930 m. balan- 
džio 24 dieną. Artėdamas prie uosto, laivas praplaukė pro vaizdingas 
salas, kuriose tris šimtmečius buvo saugomi krikščionybės pėdsakai. 
Bambukų lūšnelėse japonai vis dar tebeturi Švenčiausiosios Mergelės 
„Seibo“ statulas, kurios dažnai per daug primena vieną iš jų deivių — 
Kannon. Po pelenais liepsna vis dar buvo neužgesusi. Kas jai sugrąžins 
ankstesnį ryškumą? Misionieriaus laukė sunkus uždavinys, nes daug 
aukodamasis ir kuo greičiau jis turėjo padaryti, kad kankinių kraujas 
atneštų vaisių. Ar jis mąstė apie lenkų jėzuitą Adalbertą Mecinskį, am- 
žininką šventojo Andriejaus Bobolos, išvykusio į Japoniją mirti už ti- 
kėjimą ir pelnyti kankinio vainiką? 

Žvelgdamas į žydinčių vyšnių salas, tėvas Maksimilijonas staiga 
prisiminė savo gražią raudoną karūną. Jis tyliai paklausė: „Nekaltoji 
Motina, ar čia ta vieta, kurią Tu man paruošei?“ 

Japonų situacija pirmiausia reikalavo, kad misionierius būtų labai 
gudrus, praktiškas, įžvalgus ir diplomatiškas. Visų šių savybių lenkų 
kunigas turėjo su kaupu. Jis pradėjo nuo atidaus šio keisto nepažįstamo 
pasaulį stebėjimo ir labai greitai užfiksavo viską, ką norėjo sužinoti. 

Vaikštinėdamas vaizdingomis ir pilnomis žmonių Nagasakio gatvė- 
mis, tėvas Maksimilijonas dažnai pakeldavo akis į Kankinių kalvą, kur 
prieš tris šimtus metų tūkstančiai krikščionių savo krauju užmokėjo už 
ištikimybę tikėjimui, kurį lenkų vienuoliai atnešė jiems iš taip toli. Ar 
galėjai tikėtis galingesnių sąjungininkų? 

Jo Ekscelencija Nagasakio vyskupas Hyasakis šypsojosi, klausy- 
damasis iš tolimosios „Porando“ atplaukusių misionierių ketinimų. 
Planas išleisti žurnalą neturint jokių lėšų jam pasirodė nerealus. Bet 
sužinojęs, kad tėvas Maksimilijonas — teologijos ir filosofijos mokslų 
daktaras, jis iš karto paprašė skaityti paskaitas seminarijoje. 

Tėvas Maksimilijonas bematant pasinaudojo proga. 

„Mielai, jūsų Ekscelencija, bet su sąlyga, kad sutiksite, jog mes leis- 
tume žurnalą“ 

Sutrikęs vyskupas pažvelgė į jį. Šis neturtingas misionierius buvo 
kupinas ryžto. „Duokime gerajam Viešpačiui šansą, - pagalvojo jis ir 
aukštu balsu atsakė: — Sutarta, jūs patys tvarkykitės!“ 


Jie atvyko balandžio 24 dieną. Gegužės 24 dieną tėvas Maksimili- 
jonas į Nepokalianovą išsiuntė telegramą, kurioje rašė: „Šiandien mes 
išleidžiame savo pirmąjį numerį. Turime spausdinimo įrangą. Ačiū 
Nekaltajai! Maksimilijonas“ 

Perskaitę telegramą kelis kartus, mažieji broliai žiūrėjo vienas į 
kitą su nuostaba. Nors jie, kaip įprasta, laukė pergalės, toks pasiseki- 
mas pranoko visus lūkesčius. 


Korik nepasiekia šis ypatingas žmogus, pašalinęs iš savo žodyno žodį 
„neįmanoma“. Prieš imdamasis visų kitų priemonių, pirmiausia jis nau- 
dojosi dviem pagrindiniais ištekliais: malda ir atgaila, kurios svarbiausias 
komponentas buvo kraštutinis ir visiškas neturtas. Tai šis neturtas sunai- 
kino visus įtarimus ir iš karto laimėjo šių „brangių pagonių“ širdis. 

Japonams darė didžiulį įspūdį visiškas pasiaukojimas kilniam  rei- 
kalui. Jie moka daug ko išsižadėti ir vertina nepažįstamojo idealą pagal 

tai, kiek jis gali aukotis dėl jo. Matydami šiuos misionierius, kurie taip 
menkai valgė, tiek mažai miegojo, gyveno lauke ir prašė tik vieno: kad 
japonai dalytųsi jų džiaugsmo pertekliumi, kuris kibirkščiavo jų akyse 
ir skambėjo balsuose, jie patikėjo, kad lenkų misionierius arvedė ne sa- 
vanaudiški tikslai. Todėl nuo pat pradžių tėvas Maksimilijonas turėjo 
visą būrį geranoriškų pagalbininkų; tarp jų buvo net protestantų. Įdo- 
mu, kad pirmasis tėvo Maksimilijono lotynų ar italų kalbomis parašytų 
straipsnių vertėjas į japonų kalbą buvo greitai atsivertęs metodistas. 
Kaip visada tėvas Maksimilijonas laukė didžių dalykų, tikėdamasis, 
kad prisidės visi geros valios žmonės, visa kita palikdamas Nekaltajai. 


Jis pradėjo nuo to, kad nusipirko seną spausdinimo mašiną. „Ji 
labai panaši į mūsų senutę, — rašo misionierius, — labai aprūdijusi ir 
veikia tik tada, kai stengiamės iš visų jėgų. Mūsų rankos kruvinos nuo 
darbo“ Reikėjo daug dirbti įdiegiant japonišką šriftą ir vargšai vienuo- 
liai dažnai pasiklysdavo dviejų tūkstančių alfabeto ženklų džiunglėse. 
Jie turėjo daug vargo versdami žurnalo pavadinimą. Kadangi nebuvo 
tikslaus „Nekaltosios“ atitikmens, jie turėjo versti jį „be nuodėmės“, tai 
yra Mugenzai no Seibo no Kisbi. 


Misionieriai gyveno prastose lūšnelėse, kurių stoguose švietė sky- 
lės. „Naktį snigo, tikra pūga! Snigo mums ant galvų ir mes turėjome 
gerai užsikloti. Rytą visas miegamasis buvo baltas. 

Nacūralu, kad jie gaminosi valgį lauke ir dažnai į didelį katilą pri- 
lydavo. Vietos gyventojų patiekalai kunigui kėlė šiurpą ir jis bergždžiai 
stengėsi priprasti prie japoniškų „skanėstų“. Vieną dieną, kalbėdamas 
apie misionieriaus laukiančius išmėginimus, jis pirmiausia paminėjo 
vietinius valgius! 

"Tėvas Maksimilijonas buvo visiškai išsekęs. Jį alino stiprūs galvos 
skausmai, nekrito karštis, o vargšės akys buvo raudonos nuo nemigos. 


Dėl keistos infekcijos, sukeltos galbūt maisto, kurio jo skrandis nevirš- 

kino, ant kūno atsirado tokie skausmingi pūliniai, kad jis vos bepaėjo. 
Per Mišias du broliai turėdavo kunigą prilaikyti, nes jis galėjo stovėti 
tik ant vienos kojos. Vieną dieną išsekęs nugriuvo ant kelio ir išgulėjo 
nejudėdamas, kol vienas brolis jį surado. 

Tačiau tėvas Maksimilijonas laikėsi tvirtai ir toliau dirbo. Išbandy- 
mai, užuot sugniuždę, tik užgrūdino. Kad tikrai suprastume jo stulbi- 
nančią energiją, turime grįžti prie jos šaltinio, šventųjų mokslo! 

Laiške iš to laikotarpio pateikiamas kitų „užkariavimų“ projektas. 
„Kai tik mūsų veikla tvirtai įsigalės Japonijoje, aš vyksiu į Indiją pradėti 
darbą, po to į Beirutą pas arabus. Tikiuosi leisti žurnalą turkų, persų, 
arabų ir hebrajų kalbomis. Taip Riterių akcija pasieks milijardą skaity- 
tojų, pusę žemės rutulio gyventojų.“ 

Tuometinis tiražas buvo tik dešimt tūkstančių kopijų. Savanoriai 
prekiautojai keliavo po šalį, ieškodami prenumeratorių, siūlydami ne- 
mokamas kopijas ir už tai prašydami japonų vizitinių kortelių. Ypatin- 
gas japonų mandagumas draudžia nerimą keliantį kišimąsi į asmeninį 
gyvenimą. Vien norint pasiųsti pranešimą, reikia gauti gavėjo sutiki- 
mą. 

Priėmimas būdavo palankus, kartais net entuziastingas. Japonai, 
išsižadėję protėvių tikėjimo dėl iš kitų kraštų perimto nežaboto ateis- 
tinio nacionalizmo, merdėjo nuo dvasinės tuštumos. Liga plito, ypač 
intelektualų sluoksniuose. 

Įprastas nuovokumas padėjo tėvui Maksimilijonui paliesti cen- 
trinį nervą. Šių sielų alkis turėjo būti patenkintas; šių širdžių nerimas 
šaukėsi gydytojo. Išmušė misionieriaus valanda. „Koks didžiulis der- 
lius mūsų laukia, - sušuko jis, - jei tik mes, krikščionys, gyvename savo 
tikėjimu! Žodžiai jų neveikia, bet pavyzdys daro įspūdį!“ 

Niekas nežinojo, kaip užsimezgė ryšiai. Maža lenkų vienuolių gru- 
pelė, visiškai nesuinteresuota ir tokia laiminga didžiausiame skurde, intri- 
gavo, jaudino, traukė japonus. Visa kita padarė mažasis žurnaliukas, toks 
kuklus ir toks turiningas. Nekaltoji traukė kaip magnetas. Šie pagonys Ją 
gerbė ir išmoko mylėti. Užsieniečių, visiškai ir aistringai atsidavusių Jos 

tarnystei, pavyzdys buvo tikrai užkrečiantis. Būdami puikūs stebėtojai, 
japonai stengėsi atsekti tokio didelio didvyriškumo šaltinį. 


Mes turime prieš akis nuotrauką su užrašu „Tėvas Maksimilijo- 
nas tarp bonzų“. Jo išsekęs ir besišypsantis veidas išsiskiria iš mįslingų 
veidų. Ar juos čia atvedė smalsumas, ar nenugalima šventumo trauka? 
Kunigas praleido daug valandų aiškindamas krikščionybės tiesas. Vie- 
ną dieną vienas klausytojas pareiškė, kad ateityje nepriims į savo namus 
nė vieno, kuris nemylės „Seibo no Kishi“. 

Nepraėjus nė dviems mėnesiams nuo atvykimo į Japoniją, 1930 m. 
birželio 25 d. tėvas Maksimilijonas buvo iškviestas į provincijos kapi- 
tulą, kuri turėjo vykti Lvove. Būdamas klusnus kaip visada, jis išvyko, 
bet sunkia širdimi, nes jam nesant nebuvo kam dirbti šio milžiniško 


darbo. 


Kapituloje buvo iškeltas klausimas apie Nepokalianovo kūrimą 
Japonijoje. Išlaidos buvo didelės ir kapitulos tėvai svarstė, ar protin- 
ga imtis tokio kvailo sumanymo. Tėvas Maksimilijonas laikėsi įprastos 
taktikos. Pateikęs visus savo argumentus ir kalbėjęs iš širdies gausumo 
su jam vienam būdinga ugninga iškalba, jis nutilo, užmerkė akis ir gerai 
pažįstamu gestu paslėpęs rankas po apsiaustu, laukė. Savo laikrodžio 
kišenėlėje jis laikė rožančių ir labai lėtai — kol vyresnieji aptarinėjo rei- 
kalą, kol japonų misija buvo pavojuje — šaukė savo tarybą, daug kartų 
kalbėdamas „Sveika, Marija“. 

„Viską padariau, ką galėjau, dabar Tavo eilė, Nekaltoji Motina!“ 


"Tėvas Maksimilijonas laimėjo visus taškus ir grįžo į Japoniją pilnas 
jėgų. Šį kartą keliavo sausuma per Sibirą. Jis labai nuliūdo dėl to, ką 
patyrė šioje didžiulėje šalyje, kurioje Dievas yra oficialiai uždraustas. 
Natūralu, kad kunigas keliavo trečiąja klase su pačiais vargingiausiais. 
Kiekvienoje didelėje stotyje nepabaigiamos kelionės metu žmonės 
puldavo prie karšto vandens čiaupo, garsiojo Kipiatoko, kuris buvo nau- 

dojamas arbatai, vieninteliam šiltam gėrimui, užplikyti. Perpildytose 
kupė buvo lengva stebėti žmones ir netgi įgyti kai kurių pasitikėjimą. 

Maskvoje traukinys stovėjo ilgai. Ar tėvas Maksimilijonas ėjo pa- 
matyti tamsaus tragiško mauzoliejaus, kuriame guli didžiausio naujo- 
sios religijos pranašo palaikai? Ar jis paėmė asmeninį interviu iš Leni- 
nož Mes norėtume jį pamatyti, - nuolankų, mažą, nereikšmingą, susi- 
kišusį į apsiaustą rankas, besimeldžiantį už sielos ramybę šio kandžiai 
besišypsančio įžymaus žmogaus, kurio sarkofagas tarp ryškiai raudonų 
drapiruočių atrodo tarsi apsuptas liepsnų. 

Rusija jau seniai nedavė jam ramybės. Dar būdamas sanatorijoje 
ir ilgas valandas leisdamas lovoje, tėvas Maksimilijonas mokėsi rusų 
kalbos. Nuo tada visada stengėsi sekti Rusijoje leidžiamą ateistinę lite- 
ratūrą; jis ją krovė namuose, užrakinamoje skrynioje. Didi tėvo Mak- 
similijono gyvenimo svajonė buvo išleisti žurnalą rusiškai. Į gyvenimo 
pabaigą, prieš karo pradžią, jis išpranašavo: „Vieną dieną jūs pamatysi- 
te Nekaltosios statulą Maskvos centre virš Kremliaus!“ 

Daugybė liudytojų girdėjo šiuos žodžius, ištartus su ramiu tikru- 
mu, bet tik vienas, tėvas Pignalberis, vienas iš „septynių įkūrėjų“, pelnė 
jo ypatingą pasitikėjimą: „Ber kol tai įvyks, mes turime pereiti kruviną 
išbandymą“ 


Grįžęs į Japoniją rugpjūčio 24 d., jis su skaudama širdimi pamatė, 
kiek žalos padaryta jam išvykus. Misija buvo prie bankroto ribos. Visą 
mėnesį žurnalas nebuvo spausdinamas ir nebuvo panašu, kad vėl pasi- 
rodys. 

Tėvo Maksimilijono sugrįžimas išgelbėjo padėtį ir darbas netgi 
įgavo naują mastą. Provincijos kapituloje jis gavo leidimą kurti Nepo- 
kalianovo filialą ir atidaryti novicijatą vietiniams gyventojams. Reikėjo 
kuo greičiau pastatyti namus. 

Tėvas Maksimilijonas nupirko žemės Nagasakio apylinkėse ant 
stataus šlaito, besileidžiančio žemyn ilgu kalvagūbriu tolyn nuo mies- 
to. Visi jį kritikavo. Kas galėtų statyti tokiomis sąlygomis? Kodėl 


nusigręžti nuo miesto? Kunigas šypsojosi, bet taip ir liko neįtikintas. 
1931 m. gegužės 16 d. buvo atidarytas japonų Nepokalianovas. 

Po atominės bombos kataklizmo Mugenzai no Sono — „Nekal- 
tosios Sodas“ — išliko beveik nepaliestas, nes jį apsaugojo kalvagūbris. 
Išbyrėjo tik langų stiklai; vienuolyno teritorijoje niekas nežuvo. Tada 
ir tik tada jie suprato. 

„Nekaltosios Sodo“ struktūrą sukūrė patys vienuoliai. Tai buvo 
sunkus etapas. Tėvas Maksimilijonas beveik neturėjo bendradarbių, 
kurie būtų jo lygio, prilygtų jam entuziazmu ir pasiaukojimo dvasia. 
Daugelis neteko drąsos. Kai kurie ėmė ilgėtis tėvynės ir prašė leidimo 
grįžti į Lenkiją. Daug vienuolių norėjo būti misionieriais, bet kitur. 
Mes turime pripažinti, kad tėvas Maksimilijonas darė stebuklus, bet 
niekas jam neatėjo lengvai ir kiekviena jo gyvenimo diena buvo sun- 
kus tikėjimo išbandymas. Didžiausią laiko dalį jis tikėjo, nors nebuvo 
vilties. Širdį draskantys laiškai daug pasako. Čia jis, vadovaudamasis 
šventu paklusnumu, be apmaudo praneša savo provincijolui apie neiš- 
tikimų brolių išsigynimus, išdavystes, bailumą. 

Laimei, buvo daug tokių, kurie liko ištikimi. Dievo darbai rodo 
nuostabų atrankos procesą; visur, kur vienas, netekęs drąsos, paliko 
frontą, jo vieton stojo du nauji. Tokiam dideliam bailumui pasiprie- 
šino tikras tylus didvyriškumas. Nežiūrint visų sunkumų, namai buvo 
pastatyti, spausdinimas suintensyvėjo ir vis daugiau „brangių pagonių 
atėjo ieškoti šviesos ir džiaugsmo“. 

Kai kurie japonai rašė jaudinančius laiškus. Galbūt ateityje kas 
nors išleis šiuos laiškus, atskleidžiančius gilų japono sielos ilgesį, visiš- 
kai atvirą Kristaus Gerajai Naujienai. 

„Ačiū, kad atsiuntėte man Kisbi 20 Sono. Skaitau jį su džiaugs- 
mu, - rašo I. Mamoe. - Taip pat dėkoju už šiltą laišką. Jau kurį laiką 
sergu. Bet kadangi mano draugė, kuri prenumeruoja jūsų laikraštį, pa- 
sakoja man apie katalikų tikėjimą, pamiršau visus savo skausmus“ 

„Didelis džiaugsmas, - rašo N. Masako, - kad jūs visi čia, „Nekal- 
tosios Sode“, dirbate Dievo garbei ir skleidžiate meilę Nekaltajai. Aš 

dar nepasikrikštijau, nes mano tėvas ir mama tam priešinasi. Prieš kurį 
laiką nuvykau į Hokaidą, kur sutikau draugą Kanatsu, Nekaltosios ri- 
terį ir žurnalo skaitytoją. Aš pradėjau pažinti šią kilnią sielą, o Osakos 
kunigas irgi jį labai vertino. Praėjo metai nuo to laiko, kai grįžau į Osa- 
ką. 1933 m. vasarį Kanatsu mirė. Jo pasiruošimas mirčiai buvo gražus. 
Aš gėrėjausi jo pasitikėjimu Dievu ir Nekaltąja. Sužinojęs, kad grei- 
tai mirs, suprasdamas, kad negalės priimti Švenčiausiojo Sakramento 
ir gauti Paskutinio patepimo, jis vargais negalais nusigave į bažnyčią, 
kur buvo suteikti tie patarnavimai. Ne kiekvienas turėtų tiek drąsos! 
Jo agonijos metu nei tėvo, nei motinos nebuvo šalia — tik kunigas ir 
ligoninės slaugė. Kanatsu labai mylėjo Švenčiausiąją Mergelę ir dažnai 
prašė Ją tarpininkauti. Jis ir mane dažnai ragino Ją mylėti ir niekada ne- 
pavargdavo man kartoti: „Melskis Nekaltajai!“ Tada aš ėmiau klausyti 
jo paliepimų ir kitus kviečiau taip daryti“ 

„Jei jūs nebūtumėte atvykę į Japoniją, — pareiškė kitas, — aš, Ama- 
kis, būčiau miręs pagoniu“ 

O štai dar viena džiuginanti atsivertimo istorija. „Vieną dieną į 
mano rankas atsitiktinai pateko jūsų žurnalo numeris. Perskaičiau is- 
toriją apie vienuolę, kuri Madagaskare dirbo tarp raupsuotųjų. Vienas 
amerikietis, lankydamasis toje ligoninėje, jai pasakė: „Aš nenorėčiau 
dirbti šioje ligoninėje, net jei man mokėtų dvidešimt tūkstančių dole- 
rių. — „O aš, — atsakė vienuolė, - neatsisakyčiau šio darbo nė už šimtą 
tūkstančių dolerių, nes dirbu tik iš meilės Gerajam Dievui“ Ši istorija 
padarė didžiulį įspūdį ir aš pradėjau mąstyti. Nuo to laiko reguliariai 
gaunu jūsų žurnalą. Atidžiai jį skaitydama sužinojau, kad jei žmogus 
nusidėjo, bet atgailauja už savo nuodėmes ir prašo Viešpatį atleidimo 
per Nekaltąją, Viešpats jam atleidžia. Anksčiau galvodavau, kad pakan- 
ka nieko nenužudyti, kad išvengtum pragaro, bet dabar, skaitydama 
„Nekaltosios Riterį“, supratau, kad to nepakanka. Mes turime tikėti ir 
melstis. Po truputį mokiausi, skaitydama jūsų žurnalą. Praėjusių metų 
spalį mane pakrikštijo Teresės vardu. Dabar patiriu daug džiaugsmo, 
nes esu Dievo vaikas!“ 

"Trumpai kalbant, Kžsbi 20 Sono buvo skleidžiama krikščionių 
doktrina, paremta pavyzdžiais ir istorijomis. Jo ypač didelis tiražas, 
greitai viršijęs ankstesnius rekordus, įrodė, kad Nekaltoji yra vieninte- 
lis raktas, atrakinantis visas sielas. 

1930 m., praėjus dviems metams nuo įsikūrimo Japonijoje, tėvas 
Maksimilijonas išplaukė į Indiją steigti naują Nepokalianovą. Jis buvo 
išsekęs, varginamas karštinės priepuolių, bet nekreipė dėmesio į savo 
sveikatos būklę. Ar patirtis neįrodė, kad Dievo darbai padaromi tik 
per Kryžių? 

„Aštikiu, - rašo jis keliaudamas, - kad Švenčiausioji Mergelė duo- 
da kiekvienam iš mūsų reikalingą malonę įvykdyti Jos planams. Todėl... 
Bet mano plunksna neturi persistengti. Aš tikiu, kad Nepokalianovas 
atsiras kiekvienoje šalyje, kad Nekaltoji galėtų skleisti savo šviesą kie- 
kviename krašte, panaudodama visas šiuolaikinio technikos mokslo 
priemones. Mes turime judėti sparčiai. Negalime gaišti!“ 

Išsilaipinęs Singapūre tėvas Maksimilijonas ėmėsi projekto leisti 
žurnalą malajų kalba ir labai rūpestingai klojo tam pamatus. Atplaukęs 
į Indiją, jis nuvyko į Ernakulamą, katalikų vyskupo rezidenciją. Tėvas 
Maksimilijonas buvo sutiktas šaltai ir įtariai. Ko šis nepažįstamasis ga- 
lėtų norėti? Kunigas pradėjo melstis ir šauktis šventosios Teresės iš Lizjė 
pagalbos. Argi seniai Romoje jis su ja nesusitarė, kad kasdien melsis už 
jos paskelbimą šventąja, jei ji sutiks būti jo darbo globėja? Stovėdamas 
prieš Teresės statulą arkivyskupo koridoriuje, tėvas Maksimilijonas kal- 
bėjo savo mažajai šventajai: „Pažiūrėkim, sesute, ar tu prisimeni: 

„Tąakimirką, - rašo jis, - prie mano kojų nukrito gėlė, panaši į rožę. 
Labai paprastai ji atsiskyrė nuo kitų gėlių, pamerktų vazoje prie statulos. 
"Tai padarė įspūdį ir aš pamaniau: „Pažiūrėsim, ką tai reiškia“ 

Visi tėvo Maksimilijono laiškai parašyti su šiuo peršviečiamu 
paprastumu. Jis kalbėjo taip, kaip rašė, labai tiksliai išreikšdamas tai, 
ką mąstė. Tai jam atnešė daug nesusipratimų ir kėlė kitų priešiškumą. 
"Tėvas Maksimilijonas turėjo vaiko sielą, be apmaudo ir kartėlio. Ant- 
gamtė jam buvo toks įprastas dalykas, kad kitus tai trikdė. Buvo sunku 

priprasti prie jo būdo kalbėti apie šventuosius, ypač apie Švenčiausiąją 
Mergelę, nes jis kalbėjo apie juos kaip apie gyvus asmenis, su kuriais 
artimai bendravo. Šis didis realistas buvo ne šios žemės gyventojas ir 
turbūt dėl to jis buvo lyderis tarp žmonių. 


Šventoji Teresė ištesėjo savo pažadą. Visi sunkumai su Indijos Baž- 
nyčios hierarchais stebuklingai išnyko ir Ernakulamo arkivyskupas pa- 
rašė ordino generolui ir oficialiai pakvietė lenkų misionierius. 


Deja, pasiruošimai buvo varginantys, o tėvo Maksimilijono nebu- 
vo, kad paragintų vienuolius. Broliai delsė, matydami horizonte besi- 
kaupiančius debesis. Atėjo karas ir iki šios dienos lenkų pranciškonai 
nepriėmė iššūkio, arba rožės, kurią mažoji Teresė pasiūlė savo broliui 
misionieriui tokiu žavingu gestu. Bet darbas buvo tik atidėtas, nes da- 
bar dangaus aukštybėse jie yra bendradarbiai, dirbantys „abiem ran- 
kom“ savo misionieriams. 


"Tėvas Maksimilijonas dirbo per daug sunkiai, todėl jo sveikata 
pašlijo. 1936 m. gegužės 23 d. jis išvyko į Lenkiją, kur provincijos kapi- 
tuloje buvo išrinktas Lenkijos Nepokalianovo vyresniuoju. Nežiūrint 
visko, jam tai buvo smūgis. Jo širdis liko su „brangiais pagonimis“ ir jis 
tikėjosi, kad vieną dieną čia ras taip trokštamą kankinystę. 

"Tačiau tėvas Maksimilijonas nieko neaptarinėjo, nediskutavo. Tai 
buvo didvyriško klusnumo metas. Jo vyresniųjų lūpomis kalbėjo Ne- 
kaltoji. Jei jis nesuprato, tuo geriau. Jam pakako to, kad tarnauja aklai 
pasitikėdamas, visa širdimi. 

Tėve Maksimilijonai, nenusimink, tavęs laukia daug sunkesnės 
kovos. 


XIII 


Pasiruošimas kruvinam išbandymui 
Mirties kaina - gyvenimas 


Tėvui Maksimilijonui sugrįžus į Lenkiją, jo konferencijose ir raš- 
tuose atsirado nauja gaida: artėjančios katastrofos ir mirties nuojauta. Jis 
turėjo kuo geriau išnaudoti likusį brangų laiką, todėl skubėjo, nes reikėjo 
taupyti kiekvieną minutę, kaip šykštuoliui, taupančiam skatikus. Likus 
trims metams iki karo, vi 


jo darbai įgavo svaiginantį tempą"? 

Ir visgi darbų sūkuryje tėvas Maksimilijonas pabrėžė dvasinio gy- 
venimo pirmumą. Jis norėjo įspėti savo brangius vaikelius saugotis pa- 
sisekimo materialiuose dalykuose, kuris kaip dūmų uždanga yra niekas 
ir nieko nereiškia, jei nekyla iš vidinio gyvenimo pilnatvės. 

Tokia buvo jo nuostabios sėkmės paslaptis. Tikras realistas ir ne- 
prilygstamas verslininkas, visų technikos specialistų laikomas nepa- 
prastu žmogumi, tėvas Maksimilijonas niekada nesileido įviliojamas į 
„efektyvumo“, statistikos ir skaičių pinkles. Šis žmogus, kuris nė minu- 
tės pasiilsėjo, karštai gynė „nenuginčijamas Dievo teises į mūsų laiką“ 
ir aukodamas jį Dievui, norėjo aukoti Jam ir jo geriausius vaisius. 

Nepokalianovo aplinka, pilna maldos ir tylos, lankytojams daro 
daug didesnį įspūdį nei galingos spausdinimo mašinos ir šio pramo- 
ninio miesto įspūdingi leidinių tiražai. Galima pajusti, kad kiekvienos 
akimirkos darbas pakylėjamas ir pašventinamas meilės dvasia. Šių dar- 
“ Savo sugrįžimo metais gruodžio 8 d., siekdamas dar didesnės tvarkos ir pajėgumo, tėvas 

Maksimilijonas paskelbė „Nepokalianovo bendrąsias taisykles“. 1937 m. apaštalavimo dar- 
bui pradėtas taikyti pirmojo penkmečio planas, o 1938 m. pasirodė žurnalai jaunimui ir 
vaikams. 

Gruodžio 8 d. jis atidarė Lenkijos Nepokalianovo radijo stotį SP3RN. Tais pačiais me- 

tais pradėtas leisti lotyniškas ketvirtinis žurnalas kunigams „Miles Immaculatae“. 1939 m. 
tėvas Maksimilijonas išvyko į Lietuvą, kur norėjo pradėti pasiruošimo darbus Nepokalia- 
novui įkurti Linkuvoje. Dėl tos pačios priežasties buvo pasiųsta delegacija į Belgiją. Pasipylė 


peticijos iš pietryčių Europos, Brazilijos ir kitų kraštų, prašančios padėti steigti Nepokalia- 
novą. Riterių skaičius pasiekė milijoną! 

bininkų tikslas — savo mašinomis ir darbo įrankiais giedoti Viešpačiui 
Dievui ir Jo brangiajai Motinai garbinimo himnus. Visa įmonė daly- 
vauja liturgijoje. 

Svarbu ne kiekis, bet kokybė. Tėvas Maksimilijonas niekada nesiliau- 
davo to primygtinai reikalauti. Kartą, norėdamas išbandyti savo nuolan- 
kius sekėjus, jis paklausė: „Ką dabar darysime?“ Jis turėjo įprotį klausti jų 
patarimo, nes šis neprilygstamas lyderis nebuvo diktatorius ir labai gerai 
žinojo, kad tikras paklusnumas laisvę pašventina, o ne sugniuždo. 

Vienas iš brolių susijaudinęs karštai atsakė: „Padvigubinkime iš- 
dirbį!“ 

Kitas pridėjo: „Mes padidinsime išdirbį, jeigu kiekvienas patobu- 
lins save“ 

„Teisingai! — patenkintas sušuko tėvas Maksimilijonas. — Tu tei- 
sus. Jei tavo kokybė pagerės, kiekybė bus pridėta“ 

Kita proga broliai jį klausinėjo: „Pasakyk mums, Tėve, kas sudaro 
tikrąją Nepokalianovo pažangą?“ 

Jis energingai atsakė: „Iš tiesų ne nuosavybės didėjimas ir ne dideli 
nauji pastatai bus pažangos įrodymas! Jei gausime naujausių modelių 
mašinas, naudosimės visais technikos patobulinimais ir šiuolaikinio 
mokslo išradimais, tai dar nebus tikroji pažanga. Jei padvigubinsime 
ar net patrigubinsime savo žurnalo tiražą, tai vis tiek dar nebus tikro- 
ji pažanga. Tada ko mums reikia, kad pasiektume pažangos? Iš esmės 
Nepokalianovas yra ne tik mūsų matoma ir išorinė veikla vienuolyne 
ar pasaulyje. Tikrasis Nepokalianovas y72 m2ūsų sielos. Visa kita — net 
darbo įgūdžiai — yra antroje vietoje. Pažanga gali būti tik dvasinė arba 
tai visai ne pažanga. Todėl net jei reikėtų nutraukti darbą, net jei visi 
Riterijos nariai mus paliktų ar būtume išblaškyti kaip lapai rudens vėjo, 
mes sakytume, mano Broliai, kad tikrai darome pažangą, jei Nepoka- 
lianovo idealas tebešviečia mūsų sielose“ 

Dabar, rašydama šias eilutes, sužinau, kad Nepokalianovo spausdi- 
nimo įranga „nacionalizuota“. Vadinasi, mūsų technika konfiskuota ir 
išvežta. Tikrai reikėtų vengti vartoti terminą „religinis persekiojimas“. 

Lenkijoje, Vengrijoje ir visose kitose šalyse, esančiose už geležinės už- 
dangos, šie dalykai laikomi „pažanga“ arba „kova prieš reakcingą dvasi. 
y 

dėl tikrosios demokratijos“. 

Dabar tėvo Maksimilijono sūnūs turės su didesniu užsidegimu ir 

J 8 

gilesniu supratimu apmąstyti čia pacituotą ištrauką ir daug kitų, kurios 
su Senojo Testamento pranašų atkaklumu plėtoja tą pačią mintį. 


Jau daug anksčiau, bet ypač grįžęs iš Japonijos, tėvas Maksimili- 
jonas numatė įvyksiant įnirtingą persekiojimą. Verta pastebėti, kad jis 
numanė persekiojimą būsiant ne tik kaip išbandymą, bet taip pat kaip 
bausmę už mūsų aplaidumo nuodėmes. 

Jo lotynų kalba parašytame straipsnyje iš Nagasakio randame iš- 
trauką, kurią reikėtų gerai apmąstyti: „(Oportet studere) insimul m0- 
tus antireligiosos nostrae aetatis, fontes eorum, metbodus, effectus etc. 
distinguendo in talibus motibus guid mali (contineant), giua non est 
alius efficacior modus ad malum motum extinguendum, guan cognos- 
cere guid boni contineant et applicare statim boc bonum in causam m0s- 
tram. OMISSIONES CIRCA PRODUXERUNT DEPLORATOS 
EVENTUS IN MEXICO ET HISPANIA“ 

Šį tekstą iškabinčiau kiekviename katalikiškame centre. Štai verti- 
mas: „Turime išstudijuoti mūsų laikų antireliginius judėjimus, jų išta- 
kas, metodus, rezultatus ir t. t. Būtina atskirti tai, kas juose yra gera nuo 
to, kas bloga, nes nėra veiksmingesnio būdo kovoti ir nugalėti blogį, 
kaip atpažinti jame esančią gėrio dalelę ir panaudoti ją savo tikslui. To 
nepaisymas sukėlė apgailėtinas pasekmes Meksikoje ir Ispanijoje: 

Nurylėsime prastą lotynų kalbą. Visoms mūsų seminarijoms bū- 
dingas apgailėtinas įprotis sunaikinti Ciceroną. Ši kankynė jam jau 
pakankama skaistykla. San Teodoras ne išimtis. Tad nekreipkime 
dėmesio į žodinę formą, bet apmąstykime mintį, kuri yra tokia gili ir 
teisinga. Rašydamas šias eilutes, tėvas Maksimilijonas palietė didelio 
mūsų laikų blogio aštriausią klausimą. Kodėl mes laiku neišmokome 

apsaugoti nuo melo tėvo auksinių tiesos grūdų? Kodėl nežinojome, 
kaip sugrąžinti juos į Dangaus Tėvo aruodus? 

Tai yra išpažintis, kurią ne visuomet malonu girdėti ir dar nema- 
loniau atlikti, nes, užuot ėmęsi atsakomybės ir veiklos, mes mieliau bū- 
name aukos ir kankiniai. 


Kaip galėtume pasiekti aukščiausią tobulumą? Paprasčiausiai rei- 
kia tapti šventais. Šiuo klausimu tėvas Maksimilijonas nedarė jokių 
kompromisų. 

„Reikalauju, kad taptumėte šventais ir labai dideliais šventaisiais!“ 

„Bet paklausyk, tėve, ar ne per daug reikalauji?“ 

„Kodėl? Ne, = jis atsakė. — Šventumas ne prabanga, bet paprasta 
pareiga. Tai vienas iš pirmųjų Kristaus principų: „Būkite tobuli, kaip 
jūsų dangiškasis Tėvas yra tobulas“ Aš jums parodysiu, kad tai nesun- 
ku. Ar turite gabalėlį kreidos?“ 

Jie be žado įsistebeilijo į jį. Šypsodamasis tėvas Maksimilijonas 
kalbėjo toliau: „Apskaičiuoti paprasta. Per sekundę aš jums užrašysiu 
ant lentos šventumo formulę. Pamatysite, kokia ji paprasta!“ 

Ramus ir rimtas, jauniesiems klausytojams išplėstomis akimis jis 
užrašė ant lentos: v = V. 

„Štai mano formulė. Ar suprantate? Mažoji v yra mano valia; di- 
džioji V yra Dievo valia. Kai jos priešpriešinamos, susikerta taip: +, 
tada tai yra kryžius. Jei norite suprastinti šį kryžių, sujunkite savo valią 
su Dievo valia, nes Dievas nori, kad taptumėte šventi. Tai yra taip pa- 
prasta; tereikia tik vieno — paklusti!“ 

Šios knygos pradžioje rašiau, kad su šventaisiais gyventi nepatogu 
ir kad mes turėtume gailėtis vargšų smėlyje gyvenančių krabų, kurie 
lenktyniauja su ereliais. Maža tėvo Maksimilijono formulė, kurią jis 
pavadino „tokia paprasta“ ir kurią daug metų taikė lengvai lyg žaisda- 
mas, iš tikrųjų yra didžiųjų dvasinių knygų esmė ir svarbiausias viso 
vidinio gyvenimo variklis. Tik didiesiems šventiesiems pavyko „su- 
prastinti kryžių“ ir radikaliai išsižadėti savęs. Šventasis Kryžiaus Jonas 
nudžiugtų skaitydamas šiuos tėvo Maksimilijono žodžius. 

Iš pirmo žvilgsnio matome, kad jis ne viską atskleidė, bet lengvai ga- 
lime užpildyti spragą. Viskas labai paprasta, nes mes visiškai, besąlygiškai 
priklausome Nekaltajai. Mūsų pašventinimas yra Jos reikalas, ir drįsčiau 
sakyti — Jos sritis. Ar ne Ji yra Kristaus Galvos ir Kūno narių Motina? 
Todėl kas sutinka pripažinti Jai teisę į mus, drauge sutinka su dieviškų 
įsiveržimu, kaip tose senovinėse krikšto formulėse, kai karechumenai at- 
sakydavo: Consentio Tibi Cbriste - „Kristau, atsiduodu Tau“ Tada tarp 
visiškai atsidavusių Nekaltosios tarnystei sielų ir tikrai didvyriškų sielų 
skaičiaus bus išlaikyta tiesioginė proporcija. Šiuo klausimu Tėvas Mak- 
similijonas pareiškia: „MES NEGALIME ATLIKTI NĖ VIENO DI- 
DVYRIŠKO VEIKSMO BE NEKALTOSIOS PAGALBOS“ 

Toje pačioje konferencijoje jis priduria: „Mes turime parodyti 
nuostabų beribio pasiaukojimo Jai pavyzdį. Šis gyvenimas yra trum- 
pas; kaip šykštuoliai turime gerai išnaudoti tą trumpą laiką, kuris 
mums liko... Koks yra tobulumo kriterijus? Viską daryti taip, kaip Ji 
būtų padariusi mūsų vietoje — ir ypač mylėti Dievą, kaip Ji myli, Jos 
širdimi.“ 

Šito neįmanoma išmokti iš knygų! Tėvas Maksimilijonas nesiliau- 
ja mums tai kartoti: „Šito galima išmokti tik atsiklaupus“ 

Jis apaštalavo daugiau pavyzdžiu negu žodžiu. Jo gyvenimas buvo 
nuolatinė malda. Apgailestauju, kad nepajėgiu pacituoti visų Žiedelių 
su jų žaviu gaivumu, užrašytų kažkurio brolio neįgudusia ranka. 

Kai reikėdavo imtis ko nors svarbaus ir skyriaus vadovas ateidavo 
paklausti jį patarimo, pirmiausiai abu suklupdavo prieš staliuką, nuo 
kurio Nekaltoji vadovavo, ir tik po to aptardavo techninį klausimą. 

Vieną dieną, kai nepakenčiama kampanija prieš Mažąjį žurnalą 
pasiekė apogėjų ir pradėjo sklisti daugybė piktų gandų, laikraščio vy- 
riausiasis redaktorius atsiuntė brolį pas tėvą Maksimilijoną atsakomojo 
straipsnio į priešų kaltinimus. Po akimirkos tėvas išsiuntė brolį atgal su 
rašteliu, kuris nustebino visus: „Tegu Nekaltoji mums vadovauja, tegu 
Ji daro, ką nori. Atsargiai, mano sūnūs, atsargiai, mes viską sugriautu- 
me elgdamiesi per daug skubotai: 

Pradėjus viešąją kampaniją, jis nuolat kartojo: „Atsiminkite, mano 
broliai, kad svarbiausia ne laimėti daugiau prenumeratorių, bet laimėti 
daugiau sielų" 

Pradėjus spausdinti kiekvieną naują leidinį, tėvo Maksimilijono 
priešininkai blaiviai prognozuodavo — pavyzdžiui, kad jau pati idėja 
taip prieštarauja sveikam protui, kad žurnalas neturės pasisekimo. Bet 
jų prognozės nepasitvirtindavo. Vienas lenkų pranciškonas šį nenuma- 
tytą pasakišką pasisekimą paaiškina taip: „Nieko nepadarysi. Prieš iš- 
siųsdamas numerį, tėvas Maksimilijonas taip gerai jį įvynioja į maldas, 
kad jis pats sklandžiai važiuoja: 


Žinodamas, kad artėja gyvenimo pabaiga, tėvas Maksimilijonas 
savo mylimiems sūnums norėjo palikti testamentą. Vieną dieną per 
Epifanijos oktavą senu lenkų papročiu Nepokalianovo broliai statė 
vieną iš tradicinių misterijų apie Kristaus gimimą, įžymiąją Jaselką. Po 
vakarienės tėvas Maksimilijonas paskelbė: 

„Kas nori, gali pasilikti su manimi“ 

„Aš labai norėjau pamatyti kalėdinį vaidinimą, - prisipažįsta bro- 
lis kronikininkas, - bet pasilikau“ 

Mažoji grupelė apsupo kunigą. 

„Susėskite prie manęs, mano sūnūs: 

Jo balse ir veide atsispindėjo iškilmingumas, persipynęs su dideliu 
meilumu. 

„Mano brangūs broliai, aš dar esu su jumis. Jūs mylite mane ir aš 
myliu jus. Tačiau turite suprasti, kad nebūsiu čia visada. Aš mirsiu, o 
jūs pasiliksite. Prieš išsiskiriant, norėčiau jums kai ką palikti. Trokšda- 
mas daryti tik tai, ko nori Nekaltoji, pasakiau, kad tegu pasilieka tik 
tie, kurie nori, leisdamas Jai pačiai išsirinkti“ 

„Jūs mane vadinate Tėvu Vyresniuoju ir teisingai darote, nes aš 
juo ir esu. Jūs vadinate mane Tėvu Direktoriumi. Taip, esu šių leidinių 
direktorius. Taigi aš esu Tėvas, Direktorius ir Vyresnysis. Bet kas aš esu 
iš tikrųjų? Tikrai esu jūsų Tėvas, netgi labiau negu jūsų kūniški tėvai. 

Nes per kūniškus tėvus Dievas suteikė jums gyvybę, o per mane jūs 
gavote dvasinį gyvenimą, dieviškąjį gyvenimą, savo religinį pašaukimą. 
Ar ne taip?“ 

„O taip, Tėve. Be jūsų, be Riterio, be Nepokalianovo mūsų nebūtų 
šiame ordine!“ 

Ir kiekvieno atmintyje iškilo jų pašaukimo pradžia ir kiek jie sko- 
lingi tėvui Maksimilijonui. 

Jis klausėsi jų su šypsena. „Todėl tikrai esu jūsų Tžvas. Aš kalbuosi 
su jumis artimai, paprastais žodžiais, nes jūs - mano vaikai“ 

Akimirką buvo tylu. Tėvas Maksimilijonas, kaip visada, laikė 
rankas po apsiaustu, lyg čia slėptų nuostabų siurprizą. Tada vėl labai 
nedrąsiai prabilo: „Mano vaikai, jūs labai gerai žinote, kad esu daug 
vyresnis už jus ir ne visada būsiu čia. Todėl norėčiau jums kai ką palikti, 
kai ką pasakyti. Ar galiu tai padaryti?“ 

„Būtinai, Tėve. Pasakykite mums!“ Ir jie susispietė apie jį. 

Akivaizdžiai susijaudinęs, tėvas Maksimilijonas kalbėjo toliau: 
„Jei žinotumėte, brangūs broliai, koks esu laimingas! Mano širdis skli- 
dina laimės ir ramybės; esu toks laimingas, kiek tik beįmanoma būti 
laimingam žemėje. Nežiūrint visų gyvenimo vargų ir kasdienių rūpes- 
čių, kažkur širdies gelmėje visada yra ramybė, tas žodžiais neišreiškia- 
mas džiaugsmas.“ 

Akimirką jis nutilo ir vėl labai tyliai prakalbo: „Mano broliai, 
mylėkite Nekaltąją, mylėkite Nekaltąją. Ji suteiks jums laimės. Pasiti- 
kėkite Ja, atsiduokite Jai visiškai, besąlygiškai. Ne kiekvienas yra gavęs 
malonę suprasti Nekaltąją; ji duodama tik tiems, kurie to prašo atsi- 
klaupę. Nekaltoji yra Dievo Motina. Ar jūs suprantate, ką reiškia pasa- 
kyti „Dievo Morina“? Tikrai DIEVO MOTINA! Tik Šventoji Dvasia 
gali apreikšti Savo Sužadėrinę tam, kam ir kaip Ji nori. Norėčiau jums 
pasakyti dar vieną dalyką, bet manau, kad to jau gana“ 

Pasak brolio, pasakojusio šį įvykį, tėvas Maksimilijonas žiūrėjo į 
juos tarsi kažko bijodamas. Broliai karštai maldavo, kad jis kalbėtų ir 
nieko nuo jų neslėptų. 

„Aš jums sakiau, mano broliai, kad esu labai laimingas ir mano 
siela pripildyta džiaugsmo. Ar žinote, kodėl? Nes ma2 tikrai pažadėtas 
dangus. Mano sūnūs, mylėkite Nekaltąją, mylėkite Nekaltąją, mylėkite 
Nekaltąją“ 

Jis kalbėjo taip jausmingai, kad iš akių ištryško ašaros ir laisvai rie- 
dėjo skruostais. Staiga stojo tyla, kurios niekas, išskyrus tėvą Maksimi- 
lijoną, nedrįso sudrumsti. 

„Štai kaip, broliai. To jums pakaks..š 

Jų maldavimai buvo jaudinantys: „Kalbėk, Tėve, gal mes daugiau 
nebeturėsime tokios progos“ 

Akimirką padvejojęs, jis pasakė dar keletą žodžių: „Kadangi taip 
atkakliai prašote, pasakysiu dar vieną dalyką. zi atsitiko Japonijoje. 
Na, daugiau nieko nebesakysiu, nebeklausinėkite“ 

Broliai veltui jį įkalbinėjo daugiau atskleisti šią paslaptį, bet tėvas 
Maksimilijonas tylėjo, giliai pasinėręs į apmąstymus. Jiems atgavus savi- 
tvardą, jis kalbėjo labai tėviškai: „Aš atskleidžiau jums savo paslaptį, kad 
ji palaikytų jus ir stiprintų išbandymuose, kurie jūsų laukia. Bus kentėji- 
mų, pagundų; turbūt jus persekios nerimas. Tada prisiminkite, ką jums 
kalbėjau ir išmokite būti pasiruošę didžiausioms aukoms, pasiruošę vis- 
kam, ko beprašytų Nekaltoji. Mano sūnūs, netrokškite nepaprastų daly- 
kų, vien paprastai vykdyti Nekaltosios valią, kuri yra Dievo valia“ 

Prieš atsistodamas eiti, jis pridūrė: „Jūs turite niekam nepasakoti, 
ką jums ką tik patikėjau. Kol aš gyvas, niekam nieko nesakykite“ 

Jo balse buvo tiek atkaklumo, kad broliai pasižadėjo. 

„Tai buvo Japonijoje... Dangus man tikrai pažadėtas... Aš toks lai- 
mingas, mano širdis kupina ramybės ir džiaugsmo.“ 

Tėve Maksimilijonai, nesi tiek daug pasakęs nuo to laiko, kai motina 
ištraukė iš tavęs dviejų karūnų paslaptį. Šio vakaro pasitikėjimas užbaigia 
tą, kuris buvo tau parodytas tavo gyvenimo rytą. Tik labai blogas psicho- 
logas nesuprastų to, ką taip aiškiai atskleidei. Pati ištikimoji Mergelė tu- 
tėjo tau tai pasakyti, kad tu, būdamas toks nuolankus, būtum įsitikinęs, 
kad ištversi iki galo. Ar kita paslapties dalis, kurios neatskleidei, nebuvo 

kankinystės pažado patvirtinimas? Tikiu, kad net vienuoliai, kurie gavo 
malonę būti liudininkais, iš pradžių iki galo nesuprato šio stulbinančio 
apreiškimo. Jie pradės suprasti tik vėliau ir palengva. 

Artėjant katastrofai, jo pamokymai darėsi vis atkaklesni, užuomi- 
nos — vis aiškesnės. Kai 1938 m. pradžioje tėvas Maksimilijonas kal- 
bėjo apie karą kaip apie tikrą ir neišvengiamą, niekas Europoje tuo dar 
netikėjo. Jis norėjo paruošti brolius, pripratinti juos prie karo sunku- 
mų. Tokia buvo jo konferencijų esmė. 

„Kas beatsitiktų, viskas mums išeis į gera, nes mūsų padėtis tokia, 
kad niekas negali pakenkti. Išoriniai ir vidiniai kentėjimai gali pasi- 
tarnauti tik mūsų šventėjimui. Argi nesame pasiruošę bet ką iškentėti 
dėl Nekaltosios? Įsivaizduokime, kad mus nužudys; bus laisvas kelias 
į dangų! Mes net turėtume dėkoti savo žudikams ir rodyti dėkingumą 
iš dangaus, išprašyti jiems iš Nekaltosios atsivertimo malonę. Tad 72es 
esame nenugalimi.“ 

„Ar nebūtų aukščiausia garbė, jei galėtume krauju patvirtinti savo 
tikėjimą? Kaip atlygį už ištikimą tarnystę gauti kulką tiesiai į širdį? Ko- 
kia svajonė! Kokia laimė numirti įsitikinus, kad daug kentėjome dėl 
Jos ir dirbome Jai!“ 

Kartais jis kalbėdavo dar aiškiau. Štai jo žodžiai, pasakyti 1938 m. 
kovo mėnesį, stenografiškai užrašyti vieno vienuolio: „Noriu, kad ži- 
notumėte, mano broliai, koks baisus konfliktas bręsta. Mes dar neži- 
nome, į ką jis peraugs. Savo mylimoje Lenkijoje turime tikėtis blogiau- 
sio. Pirmuosius tris šimtmečius Bažnyčia buvo persekiojama. Kankinių 
kraujas palaistė krikščionybės sėklą. Vėliau, persekiojimui pasibaigus, 
vienas iš Bažnyčios Tėvų pasmerkė krikščionių drungnumą. Jis džiūga- 
vo, kai persekiojimas sugrįžo. Taip pat ir mes turime džiaugtis tuo, kas 
atsitiks, nes išmėginimuose mūsų užsidegimas taps karštesnis. Be to, 
argi nesame Švenčiausiosios Mergelės rankose? Ar mūsų karščiausias 
idealas nėra atiduoti už Ją gyvybę? Gyvename tik vieną kartą. Miršta- 
me irgi tik vieną kartą. Tegu tai įvyksta taip, kaip Jai malonu“ 

Vieną dieną, prieš pat karo pradžią, kalbėdamas apie tris dvasinio 

gyvenimo fazes — pasiruošimą apaštalauti, apaštalavimą ir kančią - jis 
pasakė: „Aš tik dabar pereinu į trečiąją fazę. Kur? Kaip? Ji žino. Kokia 
laimė mirti kareiviu, o ne paprastu džentelmenu, ne lovoje, bet mūšyje 
su kulka širdyje; patvirtinti meilę Nekaltajai savo krauju; išlieti pasku- 
tinį lašą ir taip pagreitinti viso pasaulio užkariavimą Kristui per Ją. To 
aš noriu jums, mano sūnūs, to aš noriu sau.“ 

Derlius prinokęs. Tegu ateina pjovėjas - budeliai reikalingi, kad 
būtų kankinių. Kad turėtume duonos, reikia nupjauti javus. 


XIV 


Kruvinasis išbandymas prasideda 


1939 m. prasidėjo Lenkijos bombardavimas. Junkerių eskadronai 
sklandė danguje lyg milžiniški grifai. Bombardavimai nesiliovė nei die- 
ną, nei naktį. Gyvenvietės, kaimeliai, ištisi miestai liepsnojo lyg fakelai 
keturiose horizonto pusėse. Dangus, išraižytas purpuriniais ir skaisčiai 
raudonais ruožais, priminė lenktynių trasą, kuria Apokalipsės raiteliai 
lekia šuoliais ant savo žirgų. 

Lenkų kariuomenė narsiai kovojo gindama fronto linijas, kurios 
iš visų pusių braškėjo; bet ji buvo apsupta ir sutriuškinta, priversta gel- 
bėti jau nebe didelio sielvarto apimtą kraštą, bet ginti savo šalies garbę. 
Kai kurie darbai prilygo Termopilų mūšiui, bet viskas veltui. 

Kiekvienas naujas oficialus pranešimas skelbė vis naują masinį 
pasitraukimą. Tada stojo tyla. Nesutramdomoji Varšuva vis dar bevil- 
tiškai gynėsi, apsupta visuotinio susižavėjimo ir inercijos. Karas buvo 
pralaimėtas, ir kareiviai, dar kovoję partizaninį karą miškuose, turėjo 
rinktis mirtį arba nelaisvę. Daugelis rinkosi mirtį. 

Nežmoniškai pažeminta šalis pradėjo busti iš mirtino sąstingio. 
Visur aplink smilko griuvėsiai, mūšio laukai priminė rūsius su mirusių- 
jų palaikais. Arogantiškas, nežmogiškų jėgų ištreniruotas priešas me- 
todiškai ir nuosekliai vykdė savo naikinimo planą. Pralaimėti, vadinasi 

tapti ne po užkariautojo padu dejuojančiu belaisviu, bet tirono į mirtį 
vedamu pasmerktuoju. Kad išrinktoji rasė galėtų viešpatauti, vergas 
turi tarnauti arba mirti. 

Per visą šalį nuvilnijo didžiulė neapykantos banga, kuri mušė į 
galvą kaip stiprus vynas. Karas buvo pralaimėtas, bet jis dar nesibai- 
gė. Miškuose, pogrindyje, buvo kuriami pirmieji rezistencijos centrai. 
Visi — vyrai, moterys ir vaikai - dalyvavo kovoje; tačiau ginklai buvo 
skirtingi, todėl buvo sunku rasti savanorių. 

Kaip lengva apsvaigti nuo neapykantos, kuri yra kaip brendžio sti- 
klas, duodamas kareiviams prieš ataką. Brendis stimuliuoja. 

Mano draugas, vėliau žuvęs kare, vieną dieną parašė: „Nekenčiu 
vokiečių, nes jie išmokė mane neapkęsti“ Koks skaudus prisipažini- 
mas! Reikia būti ypač lojaliam ir turėti daug dvasinės stiprybės, kad 
išdrįstum tai prisipažinti. Daugelis iš jų neturėjo skrupulų, neapykan- 
ta jiems atrodė normalus ir reikalingas dalykas. Kas tuo metu galėjo 
prisiminti tobulo gailestingumo įstatymą, apsiaučiantį savo karališka 
mantija netgi tironišką priešą? Atleidimas būtų atrodęs esąs gėdingas 
dalykas. Krikščioniškųjų dorybių išsigimimas buvo didžiausias karo 
nusikaltimas. Tik šventieji atsispiria neapykantos nuodams. Bet mes 
ne šventieji, tik vargšai nusidėjėliai, kurie, užgauti į dešinįjį skruostą, 
užuot atgręžę kairįjį, trenkiame atgal su dar didesne jėga. 

Žanos d'Ark kanonizavimo procese buvo ypač pabrėžta, kad Or- 
leano Mergelė, kuri mokėjo kovoti ir nugalėti mūšio lauke, sunkiausiai 
iškovota savo pergale laikė tai, kad jį mejautė neapykantos. Mūsų istori- 
jos herojus, kurio gyslomis teka kareivio kraujas, tuo panašus į ją. Tėvas 
Maksimilijonas nežinojo, ką reiškia neapkęsti. 

Gyventi neapykanta užkrėstoje aplinkoje ir neužsikrėsti ja yra toks 
pat stebuklas, kaip prisikelti iš mirties. Reikėtų pagyventi žiauriai iš- 
kankintoje to meto Lenkijoje, būti žeminamam kiekviename žingsnyje 
ir iki širdies gelmių užgaunamam žmogaus orumo ir švenčiausių teisių 
dalykuose, kad visiškai suprastum tokio teiginio reikšmę. Kad prikaltas 
prie kryžiaus galėtum adleisti tironams, reikia būti arba pačiu Kristumi 

arba būti visiškai išsilaisvinusiam iš savęs per Jį: „Jau nebe aš gyvenu, bet 
Kristus gyvena manyje“! "Tai viršija žmogaus jėgas. 

Jei netikime jo žodžiais, pažiūrėkime į šio nepaprasto žmogaus 
darbus. Tėvas Maksimilijonas turėjo kareiviško kraujo, todėl kariavo. 
Savo Ponios karą. Ir jis padėjo ant svarstyklių lėkštės daugiau negu 
savo gyvenimą! 

Nuo pat pradžių Nepokalianovas buvo smarkiai bombarduoja- 
mas. Matydamas, kad situacija kas valandą darosi vis sudėtingesnė, 
tėvas Maksimilijonas sušaukė brolius ir pasakė jiems, kad jie gali - fak- 
tiškai, privalo — bėgti su savo šeimomis ten, kur negresia toks didelis 
pavojus. Jis leido pasilikti stipriausiems, nes jie maldavo leisti pasilikti 
su juo. O kitus paleido kaip tėvas vaikus; palaimino ir stebėjo, kaip jie 
vienas po kito išeina. 

Pasilikęs su mažu būreliu — savo rinktiniais, savo bendradarbiais — 
jis paragino juos atnaujinti besąlygiško pasiaukojimo aktą, pavedant 
Nekaltajai savo gyvenimą ir mirtį. Suteikęs jiems visuotinius atlaidus, 
kiekvienam pabučiuoti ištiesė mažą indulgencinį kryželį. 

Bombardavimai sekė vienas po kito, ypač naktimis. Broliai būdavo 
slėptuvėje, bet tėvas Maksimilijonas beveik nenusileisdavo į ją. „Atro- 
dė, — sakė vienas iš jų, - kad jis nežino, kas yra baimė: Visi pastebėjo jo 
savitvardą, ramų būdą, bebaimiškumą. Jis galvojo tik apie savo „sūnus“. 
Vėliau, broliams sugrįžus į savo miegamuosius, tėvas Maksimilijonas 
naktį dažnai užeidavo įsitikinti, ar tebėra visi, ar nė vieno netrūksta. 
Netgi prieš karą jie buvo pripratę prie šių naktinių apsilankymų ir ste- 
bėjosi, kaip jis gali gyventi tiek mažai miegodamas. 

Rugsėjo 19-ąją pasirodė pirmieji vokiečių motociklai. Keletas ese- 
sininkų sustojo prie vienuolyno durų ir sulojo: 4//e raus"? Susirinku- 
siems broliams buvo įsakyta nedelsiant palikti patalpas. Dviems buvo 
leista pasilikti vienuolyno ligoninėje slaugyti čia paguldytus sužeistuo- 
sius: ten dirbusiam broliui ir dar vienam. Kas bus antrasis? 


" Gal2, 20. 
2 „Visi laukan!“ - vok. 

„Tėve, pasilik“, - pasigirdo maldaujantis balsas. 

„Ne, mano vaike, - jis švelniai atsakė, - brolis Cyriacus bus nau- 
dingesnis“ Ir kunigas su grupele išėjo. 

Kelyje kelios moterys, matydamos juos einant lydimus konvojaus, 
pradėjo raudoti. 

„Nekalbėkite su jomis, - perspėjo tėvas Maksimilijonas, - kad dar 
labiau jų nenuliūdintumėte ir joms nepakenktumėte“ 

Pasinaudodamas pirmuoju sustojimu, jis ėmė kalbėti vienuoliams: 
„Drąsos, mano sūnūs. Argi nematote, kad mes išvykstame į misijas? Jie 
užmoka už mūsų kelionę iš anksto. Kokia sėkmė! Dabar reikia gerai 
melstis, kad laimėtume kuo daugiau sielų. Dabar pasakykime Švenčiau- 
siajai Mergelei, kad esame patenkinti ir tegu Ji daro su mumis ką nori“ 

Naciai sugrūdo juos į sunkvežimius, vėliau į gyvulinius vagonus. 
Rugsėjo 21-ąją jie buvo išlaipinti Amtico stovykloje. Tai dar nebuvo 
koncentracijos stovykla su visais savo baisumais. bet labai panaši, skirta 
išbandyti drąsiausiems. Blogas elgesys, įvairiausios patyčios, skausmin- 
gas asmeninio gyvenimo nebuvimas, alkis ir šaltis... Labai greitai ma- 
žieji broliai pradėjo galvoti, kiek ilgai jie ištvers. Tėvas Maksimilijonas, 
pats būdamas ligonis ir daug labiau išsekęs nei kiti, gaivino juos, drąsi- 
no, vertė melstis ir juoktis. Jis, neprilygstamas vadas, gerai žinojo, kad 
kartais šmaikšti pastaba atstoja duonos kąsnį. Jis dosniai dalijo ramybę 
ir džiaugsmą; jo buvimas veikė kaip balzamas. 

Vokiečius stulbino šis paliegęs pranciškonas, kuris jiems šypsojosi 
ir maloniai siūlė... medalikėlius! Jie manė, kad kunigas iš jų juokiasi. 
Ber ne, jiems tereikėdavo pažvelgti į jį, kad įsitikintų klystą. Tada jie su- 
minkštėdavo beveik prieš savo valią. Jis pasiekė didžiąją savo pergalę. 

Vokiečių administratoriaus žmona, sujaudinta kažkokios malonios 
kunigo savybės, pasiuntė jam asmeninę dovaną — gražų tortą. Tėvas 
Maksimilijonas, žinoma, sušaukė visus brolius ir liepė supjaustyti tortą 
į lygias dalis. Kiekvienas gavo po mažytį simbolinį gabaliuką. Kitą kartą 
jiems atiteko nedidelis grietininis sūris. Kadangi trūko lėkščių, tėvas kie- 
kvienam broliui arbatiniu šaukšteliu į saują įdėjo po mažą gabalėlį. 

Savo šventės dieną, spalio 12-ąją, broliai išsakė linkėjimus ir tėvas 
Maksimilijonas pasakė nedidelę kalbą. 

„Šį rytą paklausiau savęs, ko jums turėčiau palinkėti per šventę. Na 
štai. Noriu, kad jūs dar labiau priklausytumėte Švenčiausiajai Mergelei, 
kasdieną vis giliau. Kai kančia toli, mes jaučiamės pasiruošę viskam. 
Dabar, kai turime progą pakentėti, pasinaudokime tuo, kad laimėtume 
sielų. Pabandykime. Pabandykime laimėti kiek galima daugiau sielų 
Nekaltosios reikalui: 

Kaliniai neturėjo atsarginių rūbų. Barakų nešvara buvo pasibjau- 
tėtina, daug parazitų. Bet netgi tokioje netinkamoje aplinkoje broliai, 
pabudę naktį, dažnai matydavo menką tėvo Maksimilijono, klūpančio 
ant savo šiaudų lovos, siluetą. 

Kai kunigas pamatė, kad silpnesni kaliniai pasauliečiai miršta, jis 
pasakė broliams: „Susitarkime su Švenčiausiąja Mergele. Sakykime 
Jai: „Mieliausioji Motina, iš meilės sutinku likti šioje papiktinančioje 
stovykloje, bet su sąlyga, kad kitus išleistų į namus. Liksiu čia kentėti 
užmirštas, paniekintas ir vienišas. Atiduodu save Tau, sutinku numirti 
šiame nešvariame guolyje, apsuptas nejautrių ir šaltų širdžių.“ 

Jei jo „mažoji kaimenė“ kartojo šiuos žodžius iki galo jų nesupras- 
dama, jis gerai žinojo, ko prašo! 

Nežiūrint visų nepriteklių ir ujimo, Amtico stovykla nebuvo 
„koncentracijos pragaras“. Jie buvo alkani, bet nemirė iš bado. Nepo- 
kalianovo vienuoliai netgi galėjo iš dalies laikytis regulos. Tėvas Mak- 
similijonas dažnai pravesdavo jiems religines konferencijas. Vieną die- 
ną jis kalbėjo apie Lurdą, La Saletą ir Švenčiausiosios Mergelės dažnai 
kartojamą atgailos prašymą. „Mes gyvename didelės atgailos laikotar- 
piu. Bent jau žinokime, kaip iš jo turėti naudos. Kentėjimas yra geras ir 
mielas tam, kuris jį noriai priima“ 

Jis suprato, kad ne visi jo sūnūs subrendę kankinystei. Kas vyko, tė- 
vui Maksimilijonui tyliai ir ilgai meldžiantis ir mąstant ant nešvaraus, 
dvokiančio šiaudų gulto? Vieną dieną jis paskelbė broliams: „Drąsos, 

mano vaikai! Mūsų misija artėja prie pabaigos. Išmokime gauti naudos 
iš šių paskutinių dienų“ 

"Turiu prieš akis keleto su juo kalėjusių žmonių liudijimus. Kaip no- 
rėčiau juos pacituoti ištisai! Visi vieningai pabrėžia jo didvyrišką ir beri- 
bį gailestingumą. Neišdailintas šių ataskaitų stilius daro juos dar labiau 
jaudinančius. Štai ką pasakoja brolis Jurašekas: „Kurį laiką mano lova 
buvo šalia jo. Kartą pabudęs naktį staiga pajutau, kad kažkas labai švel- 
niai apklosto mano kojas. Atsimerkiau ir ką pamačiau? Tai buvo tėvas 
Maksimilijonas. Kiekvieną kartą, kai prisimenu šį įvykį, nesulaikau aša- 
rų. Tada jis man atrodė toks begaliniai geras ir švelnus - kaip motina. Po 
to aš pastebėjau, kad jis slapta atidavė didesnę savo duonos davinio dalį 
broliui, labiau kentusiam alkį nei kiti. O mūsų daviniai buvo tokie maži, 
kad tik turintis karštai mylinčią širdį galėjo atsisakyti dalies“ 

Kitas rašo: „Negaliu rasti žodžių, kurie atskleistų, kuo mums buvo 
tėvas Maksimilijonas tomis kentėjimų, vargo ir nepriteklių dienomis. 
Mes turime dėkoti už jas Švenčiausiajai Mergelei, nes tai buvo mums 
labai brangios akimirkos“ 

"Tėvo Maksimilijono pranašystė išsipildė visiškai. Jie buvo išlais- 
vinti per Nekaltojo Prasidėjimo šventę. Ar jis meldėsi kaip Kristus, kad 
nė vienas iš jam pavestųjų nepražūtų? Visi sugrįžo į Nepokalianovą, 
kuris buvo apiplėštas, bet nesugriautas. Tėvas Maksimilijonas neturėjo 
iliuzijų; dabar laukė savo eilės. Jis nenorėjo prarasti nė minutės jam 
likusio brangaus laiko. 

Norėdamas padidinti maldos galią, jis įvedė nuolatinę adoraciją. 
Dieną ir naktį broliai keitė vienas kitą prie kuklaus altoriaus. Niekada 
anksčiau jie nesimeldė taip karštai. 

Pamažu ir kiti broliai sugrįžo iš tremties. Šiuo metu jų buvo du 
šimtai ir greitai skaičius išaugo iki trijų šimtų septyniasdešimties. Deja, 
daugelis buvo ieškomi Gestapo ir negalėjo grįžti. Redakcijos persona- 
las buvo ypač sekamas, todėl privalėjo slėptis. Tėvas Maksimilijonas 
dėjo dideles pastangas, kad palaikytų ryšį su broliais per cirkuliarus, 
kurių vertė buvo neįkainojama. 

Jis ragino juos ne tik būti kantrius, bet ir atlikti naujus užkariavi- 
mus. „Nes, - sakė jis, — kur siela yra tobulai pasiaukojusi Švenčiausia- 
jai Mergelei ir myli Ją visa širdimi, ten ši tobula meilė atsispindės Jos 
aplinkoje, išgelbėdama daug sielų“ 

Todėl tie „atskirti broliai“ turi suvokti, kad jie yra misijoje ir nešti 
Nepokalianovo idealą į kiekvieną vietą, kur jie beeitų. „Nepaliaukime 
dirbti misijų darbą. Didinkime jo įtaką kiekvienai širdžiai. Šiam tiks- 
lui aukokime visus savo vargus ir kentėjimus. Trokškime tik vieno, kad 
Nekaltoji būtų patenkinta mumis; stenkimės padaryti Ją laimingą savo 
sąskaita, kiek tai mums bekainuotų“ 

„Kiek sielų vėl suras šviesą per mūsų išsklaidymą!“ 

„Melskimės, su meile priimdami visus kryžius ir mylėdami visus 
žmones, tiek draugus, tiek priešus: 

„Dievas yra meilė. Kaip pasekmė turi būti panaši į savo priežastį, 
taip visa kūrinija gyvena dėl meilės. Ji yra ne tik galutinis, bet ir tarpi- 
nis tikslas. Meilė yra visų sveikų ir normalių veiksmų varomoji jėga ir 
pagrindinis jėgos motyvas“ 

Ar jis, rašydamas šiuos žodžius, turėjo omenyje žymųjį Dantės 
tekstą: Colui che tutto move?“ Jo siela buvo iškilusi taip aukštai virš 
visų atsitiktinių dalykų, jog mums sunku viską suvokti. 

Ber šis kontempliatyvusis vienuolis buvo taip pat ir apaštalas, to- 
dėl ir veiklos žmogus. Jis stengėsi daryti tai, kas buvo neįmanoma ir 
leisti savo mylimą žurnalą net valdant vokiečiams. Pagaliau jam pavyko 
įveikti begalinį biurokratizmą ir gauti leidimą vienam numeriui, kuris 
pasirodė per Nekaltojo Prasidėjimo šventę 1940 metais. Jame tėvas 
Maksimilijonas išspausdino savo paskutinį straipsnį. Jis rašė: „Jei gėris 
susideda iš Dievo meilės ir iš viso, kas kyla iš šios meilės, o blogis iš 
esmės yra meilės paneigimas.“ 

Tai tikras konfliktas. Jo Ponios karas. Virš armijų, kovojančių tar- 
pusavyje, virš galingų aistrų, masinių žudynių ir naikinimo stovyklų 
kiekvieno žmogaus sieloje yra du nepaperkami priešininkai: gėris ir 


“ „Tas, kuris judina visus daiktus“ (II Rojus, XXIV, 131). 

blogis, nuodėmė ir meilė. Kokia nauda iš pergalių mūšio lauke, jei savo 
viduje pralaimime? 

"Tėvas Maksimilijonas ruošėsi savo paskutinei didžiausiai kovai — 
meilės susirėmimui dėl meilės. 


XV 
Mirties stovykla 


Savo paskutiniame straipsnyje tėvas Maksimilijonas rašė: „Niekas 
šiame pasaulyje negali pakeisti tiesos. Visa, ką mes galime padaryti, tai 
ieškoti tiesos, ją rasti ir gyventi joje: 

Čia buvo paliestas svarbiausias klausimas. Ar šiuolaikinį pasaulį 
draskantis konfliktas nesusiaurėja iki tiesos krizės? Visi reformatoriai 
norėtų pakeisti tiesą, bet svarbiausia — atpažinti ją tokią, kokia ji yra, 
tarnauti jai ir ją mylėti.“ 

Niekas pasaulyje negali pakeisti tiesos... Šiuose žodžiuose slypi 
visa tėvo Maksimilijono testamento esmė. Jie turėtų būti išrašyti žė- 
rinčiomis raidėmis istorijos skyriaus, kurį Dievas rašo tiesiai virš mūsų 
išdavysčių kreivų eilučių, pradžioje. Ar šėtonas nėra melo tėvas? 

"Tėvas Maksimilijonas laukė. Jis seniai žinojo, kad neišgyvens iki 
karo pabaigos. Kruvinas karas, kurį jis taip dažnai pranašavo dauge- 
lio liudytojų akivaizdoje, atėjo. Jis suprato, kad ginkluotas susidūrimas 
reiškė daug rimtesnę kovą; kovą, kuri plėšo žmogaus širdį, tą širšių liz- 
dą ir šviesos verpetą, tą paslėptą visokių karų šaltinį. „Mes grumiamės 
ne su kūnu ir krauju!“ - sušunka šv. Paulius“. Materialios jėgos nėra 
vienintelės, su kuriomis mes kovojame. 

Šeimininkas parodė savo kovos ginklus. Ar tarnas bus didesnis už 
šeimininką? Jo kančia tęsiasi. 

Kartą tėvas Maksimilijonas pasakė: „Aukščiausias apleidimas 
vykstant agonijai buvo Jėzaus karūnavimas“ Visa savo karšta siela šis 


“ Ef6, 12. 

kunigas siekia to paties triumfo ir tik vienas Dievas žino, kokiais pak- 
tais ir kontraktais jis patraukia savo pusėn dieviškąjį Gailestingumą. 
Kaip didžiausi žaibolaidžiai šventieji stovi tarp mūsų nuodėmingos 
nešvaros ir begalinio šventumo reikalavimų. Kad atrištų rankas Meilei, 
jie tampa Jos teisingumo grobiu. 

Tad neieškokime tėvo Maksimilijono arešto tiesioginės priežas- 
ties, nes jau daug buvo rašyta šia tema, gluminančia mus subtiliais spė- 
jimais. Nacių nekankino sąžinė dėl savo elgesio Lenkijoje. Nuosekliai 
vykdomam naikinimui jie taikė pagrindinį kriterijų: likviduoti rinkti- 
nius, vadus. Tėvas Maksimilijonas priklausė šiai labiausiai nepageidau- 
jamai klasei. Jo likimas buvo nuspręstas iš anksto. 

1941 m. vasario 17 d. prie vienuolyno durų sustojo juodas auto- 
mobilis. Brolis tuoj atpažino Gestapo emblemą ir nubėgo pranešti tė- 
vui Maksimilijonui, vyresniajam. 

„Ar tikrai?“ - jis paklausė su rūpesčio gaidele balse. 

Bet greitai atgavo savitvardą. „Gerai, mano sūnau, išvažiuoju. Ma- 
rija!“ 

Pats išėjo jų pasitikti. 

Jie stovėjo vieni prieš kitus - ligos ir nepriteklių nualintas gležnas 
vienuolis ir penki įmitę, trykštantys sveikata policijos karininkai. 

„Tegul bus pagarbintas mūsų Viešpats Jėzus Kristus“, - lenkų pa- 
pročiu tėvas Maksimilijonas mandagiai kreipėsi į vokiečius. 

Jie nieko neatsakė. 

Vienas iš jų išrėžė: „Ar tu esi Maksimilijonas Kolbė?“ 

„Taip“ 

„Tada sek paskui mus“ 

Jis buvo areštuotas drauge su kitais keturiais kunigais, iš kurių tik 
du išliko gyvi. 

Prieš įlipdamas į juodąjį automobilį, panašų į katafalką, tėvas 
Maksimilijonas paskutinį kartą su meile apžvelgė Nekaltosios valdas ir 
savo brangią mažą kaimenę, dabar graudžiai susispietusią ir nepaguo- 
džiamą. Širdyje juos laimino ir pasakė Švenčiausiajai Mergelei: „Išva- 

žiuoju, dabar Tu užimk mano vietą, brangioji Motina. Būk savo valdų, 
visų savo avių, ėriukų ir netgi vargšų ožių globėja. Jei čia jų yra. Visus 
juos Tau atiduodu“ 

Automobilis išvežė tėvą Maksimilijoną. Jis žinojo, kad niekada 
nebesugrįš. Pirmiausia juos nuvežė į Varšuvą ir ten uždarė į siaubin- 
gą Paviako kalėjimą. Vien jį paminėjus, lenkų gyslose stingsta kraujas. 
Tai buvo siaubo laikotarpis, nes vokiečiai, prieš puldami Rusiją, valė 
teritoriją, naikindami visus priešininkus. Tūkstančiai lenkų kasdieną 
buvo sušaudomi. Pasmerktųjų buvo tiek daug, kad visų neįmanoma 
net suskaičiuoti. 

Tėvas Maksimilijonas atsidūrė 103-oje kameroje. Nepraėjus nė va- 
landai, jis patraukė visų širdis. Kunigas klausėsi nuo žvėriškų kankini- 
mų nusilpusių kalėjimo draugų asmeninių istorijų, jų išpažinčių, mel- 
dėsi už juos ir kartu su jais. Elgėsi kaip mylinti motina su savo vaikais. 

"Tada prasidėjo patikrinimas. Pamačius pranciškonišką kunigo 
abitą, esesininkų grupės vadą pagavo pyktis. Krauju pasruvusiomis aki- 
mis, apsiputojęs, jis griebė rožančių, kurį tėvas Maksimilijonas nešiojo 
pririštą ant virvutės, ir stipriai patraukė. 

„Silpnaproti, idiote, nevalyvas kunige, pasakyk man, ar tu tuo 
tiki?“ — ir jis iškėlė rožančiaus krucifiksą. 

„Taip, tikiu; — atsakė tėvas Maksimilijonas stipriu, ramiu balsu. 

Stiprus smūgis į veidą. Po jo sekė kitas. Jis susirietė iš skausmo ir 
burnoje pajuto sūrų kraujo skonį. 

„Na, ar vis dar tiki?“ — pašnairavo karininkas. 

„O taip, tikiu“ 

Kitas smūgis. Smūgių krušą palydėjo keiksmai. Vargšo kunigo 
veidas išbalo, paskui nusidažė purpuru. Po kiekvieno smūgio jis kėlėsi 
kaskart vis sunkiau, bet nepaliovė žiūrėti į savo užpuoliką. 

„Ar dabar vėl sakysi, kad vis dar tiki?“ 

„Taip. Tikiu“ 

Karininko įniršis išsiliejo. Jis mušė kunigą iš visų jėgų, sugniaužęs 
kumščius. Tėvas Maksimilijonas susmuko ant grindų, kankintojas jį 

spardė. Sulaukėjęs budelio veidas atrodė lyg žvėries. Pagaliau pamatęs, 
kad auka nebejuda, išbėgo trenkdamas durimis. 

Vos atgavęs sąmonę, tėvas Maksimilijonas stengėsi nuraminti drau- 
gus. Jo veidas buvo baisiai ištinęs, jis sunkiai kalbėjo. 

„Mano draugai, jūs turite džiūgauti su manimi, tai už sielas, už 
Nekaltąją!“ 

Kalėjimo gydytojai, pasinaudodami šiuo incidentu, perkėlė tėvą 
Maksimilijoną į ligoninę, kur pagaliau jis buvo apsaugotas nuo toli- 
mesnių velniško šefo puolimų. 

"Tuo metu Nepokalianovo vienuoliai neleido laiko veltui. Dvide- 
šimt brolių pasisiūlė tapti įkaitais už tėvą Maksimilijoną. Bet naciai 
tvirtai laikė savo grobį; jie nesutiko. Kunigas galėjo rašyti broliams tik 
labai retai ir labai trumpai ant griežtai tikrinamų atvirukų. Jis prašė 
praktinių dalykų: „Atsiųskite mums nosinių, dantų šepetėlių, civilinį 
kostiumą ir maisto paketų su mūsų pavardėmis“ Į šiuos pranešimus jam 
pavykdavo įterpti aiškių ir gražių minčių, kilusių jo širdies gelmėse. 

„Nekaltoji, mūsų Mylinčioji Motina, visada mus supo savo švelnu- 
mu ir visada mus saugos.“ 

„Nėra ko rūpintis, mano sūnūs! Joks blogis negali mums pakenkti, 
ojei taip atsitinka, Dievas ir Nekaltoji žino ir tai leidžia“ 

„Vis labiau leiskime Jai mus vesti pagal Jos norą, kad atlikdami 
savo pareigą iki galo, per meilę išgelbėtume VISAS sielas..“ Šiais žo- 
džiais baigėsi jo paskutinis laiškas, parašytas gegužės 12 dieną. 

Po kelių dienų jis atsirado sąraše kalinių, paskirtų su konvojumi 
vykti į Osvencimą. Tai buvo „Mirties Stovykla“, pavadinimas buvo pa- 
rinktas taikliai. 

Osvencime, vokiečių vadinamame Aušvicu, daugiau nei penki mi- 
lijonai pasmerktųjų pasitiko mirtį po žiaurių kankinimų. Iš „moksliškai“ 
įrengtų krematoriumų kilo dūmai dieną ir naktį. Už šios operacijos vyk- 
dymą buvo atsakinga speciali komisija. Kasmet naikinimo metodai to- 
bulėjo. Kas įėjo į šį tamsų aptvarą, prie įėjimo paliko visas savo viltis. 

Daug, gal net per daug prirašyta apie koncentracijos stovyklas. 

Kai kas jau niekada nebebus parašyta šioje žemėje. Žodžiai nepajėgia 
aprašyti bedugnės, skiriančios du pasaulius: tą, kuris yra virš žmogaus 
ir tą, kuris žemiau žmogaus. Abiejų neįmanoma aprašyti. Jei yra ant- 
gamtinis pasaulis, pranokstantis žmogų, tai yra ir antgamtinis pasaulis, 
neprilygstantis žmogui. Ko žmogus nepajėgia suvokti šiose sferose, to 
neįmanoma išreikšti žmonių kalba. 

Nenuostabu, kad tie, kurie ištrūko iš koncentracijos stovyklų, ne- 
sutinka su tuo, kas apie jas parašyta. Jie jums pasakys, kad ten nebuvo 
tiksliai taip, kaip parašyta. Jų asmeninė patirtis — unikali, ji nesutampa 
su kitų patirtimi; tas pats pragaras perėjo per skirtingos sielos prizmę. 
Kokia teisinga gili mintis, kad kiekvienas priima pagal savo sugebė- 
jimą. Tai buvo tas pats pragaras, bet kaip patikėti, kad šioje juodoje 
bedugnėje kai kurios sielos galbūt mąstė apie žvaigždes, jei mes patys 
matėme tik juodą kaip degutas naktį? Tai buvo tas pats pragaras, bet 
kai kurie žinojo, kaip jį paversti tramplinu galingiems dvasiniams paki- 
limams. Jei to nesuprantame, tai nors priimkime tai tikėjimu. 

Kai kurie nelaimingieji mirė maištaudami, su neapykanta širdyje. 
Maištas buvo suprantamas, neapykanta natūrali. Buvo kankinių sa- 
vanorių, — darbininkų, kuriuos šeimininkas pasamdė vienuoliktą va- 
landą, bet kurių sielos staiga tiek išsiplėtė, kad galėjo aukotis. Buvo ir 
sąmoningų aukų, kurios iš savo kraujo darė verslą, aukodamos jį lašas 
po lašo savanoriškame holokauste. 

Būdami toli gražu ne šventumo mokyklos, šie baisūs kalėjimai iš- 
laisvino žemiausius žmonių, laikiusių save gerais, instinktus. Ne kie- 
kvienas pajėgė iškęsti šį didžiausią išbandymą, kuriam reikėjo viso gy- 
venimo novicijato. Mirtis neimprovizuoja! 

Mes buvome liudininkai apgailėtinų nuosmukių ir gėdingų poel- 
gių, kurių buvimu normaliais laikais niekas nepatikėtų. Iš prigimties 
gero žmogaus tikėjimas buvo sunaikintas. Šiame sunkiame išbandyme 
sielos pasirodė tokios, kokios iš tikrųjų yra — nusikaltėlės, pabaisos, 
didžioji dauguma vidutinybių, bet taip par ir keletas šventų. Šventieji 
buvo tie vyrai ir moterys, kurie sąmoningai ir noriai sutiko savo holo- 

kauste įamžinti Kryžių aukščiausios laisvės aktu, sujungtu su dievišką- 
ja valia. Malonė nebuvo pasitraukusi iš šio pragaro ir niekas nepajėgs 
suskaičiuoti jos pergalių. 

Nuolatinis kankinantis alkis draskė vidurius ir trukdė miegoti. Šal- 
tis vertė drebėti dieną ir naktį. Kankynei nebuvo galo. Nesuskaičiuojami 
nusikaltimai žmogaus orumui buvo gudriai ištobulintos programos da- 
lis. Prieš nužudant auką, reikėjo ją sunaikinti. 

Tarp šių paniekintųjų kunigai priklausė priešpaskutinei kategori- 
jai, žemiau už juos buvo tik žydai belaisviai. Juos paprastai vadino „ku- 
nigais kiaulėmis“, jiems buvo skiriami sunkiausi darbai, jie buvo nuolat 
plakami arklių botagais. Žeminami, nuskurę, medžiojami kaip žvėrys 
vedant paslaptingai neapykantai kunigams, nenorėdami ir kartais net 
patys to nežinodami, jie liudijo. Jų išvargę, sutinę, neatpažįstami veidai 
buvo panašūs į apspjaudyto Kristaus veidą. 

Tėvas Maksimilijonas viso to troško. Tėvas Maksimilijonas supra- 
to. Šiame pragare jis buvo viena iš tų retų sielų, kurios patiria aukš- 
Čiausią laisvę, nes jau seniai jų valia nesiskiria nuo Dievo valios. Kaip 
apaštalas šventasis Andriejus, kaip Asyžiaus Neturtėlis jis sveikino 
Kryžių kaip savo gražią nuotaką, tardamas: „O laimingasis Kryžiau!“ 
Ir jis ruošėsi vestuvių puotai. 

Tėvas Maksimilijonas priklausė vadinamajai „Babice“ draugijai, su 
kuria buvo blogai elgiamasi ir kurios prižiūrėtojas buvo Kruvinasis Krof- 
tas. Monstras rodė tėvui Maksimilijonui baisią neapykantą. Su savo ka- 
lėjimo draugais nelaimingasis kunigas turėjo tampyti didelius kelmus ir 
nešioti juos tekinas ir kiekvieną kartą, kai išsekęs pargriūdavo po savo 
našta, skaudūs smūgiai pasipildavo ant jo nualintos nugaros. Draugams, 
kurie giliai užjausdami stengėsi jam padėti, jis visada vienodai patardavo: 
„Nestatykite savęs į pavojų, nes su jumis bus elgiamasi taip pat. Nekaltoji 
man padeda, išlaikysiu“ 

Tikras Kryžiaus kelias tęsėsi dvi savaites. 

Vieną dieną Kroftas susekė, kad kunigas vos paslenka ir pasinau- 
dojo proga pasilinksminti. Jis pats išrinko didžiausius kelmus, užkrovė 

juos kunigui ant pečių ir įsakė bėgti. Tėvas Maksimilijonas paėjo kelis 
žingsnius, už kažko užkliuvo ir sukniubo. Tada Kroftas užpuolė ir ėmė 
spardyti jo pilvą ir veidą. Jis kaukė: „Tu nenori dirbti, apgavike? Pa- 
lauk, aš tau parodysiu, kas yra darbas!“ 

Kai visi valgė, jis pasišaukė tėvą Maksimilijoną ir įsakė jam atsi- 
gulti ant medžių rietuvės. Tada jis, stambiausias iš visų budelių, įkrė- 
tė penkiasdešimt rykščių. Tėvas Maksimilijonas gulėjo nejudėdamas. 
Kroftas nustūmė jį į provėžą, užmetė sausų šakų ir paliko numirti. 

Mes dėkingi už visas šias detales liudininkui tėvui Švedai, vienam 
iš nedaugelio, pergyvenusiam Osvencimą. 

Vargšo kunigo draugai gniaužė kumščius, bet nieko negalėjo pada- 
ryti; menkiausias įsikišimas būtų tik pabloginęs padėtį. Tik vakare, po 
darbo, jie galėjo parnešti jį, virtusį kruvina mase. Bent jau kitą dieną jis 
buvo atleistas nuo darbo. 

Ligoninė buvo siaubo vieta, kur pasiligojusieji mirė kaip musės, 
gulėdami po tris ar keturis vienoje lovoje be medicininės priežiūros ir 
niekieno neslaugomi. Tėvas Maksimilijonas pasirinko blogiausią vietą — 
arčiausiai durų. 

„Taip aš matau mirusius ir galiu melstis už juos“ 

Juo žavėjosi visas ligoninės personalas ir kaliniai. Jis pakartotinai 
pareiškė: „Už Jėzų Kristų esu pasiruošęs iškentėti dar daugiau. Nekal- 
toji yra su manimi. Ji man padeda“ 

Vieną vakarą ligoninės darbuotojas slapta atnešė jam stiklinę van- 
dens, didžiausią karščiuojančiųjų svajonę. Koks buvo jo nustebimas, 
kai tėvas Maksimilijonas ramiai atsisakė: „Kiti nieko neturi ir aš neno- 
rėčiau būti išimtis“ 

Nepaisant draudimų ir grasinimų nubausti, jis klausė išpažinčių visą 
naktį. Kai tik sutemo, ligoniai klupdami šliaužė prie jo lovos ir praleido 
čia ilgas valandas. Kunigas, kuris vėliau pabėgo, pasakoja, kad tėvas Mak- 
similijonas glaudė jį prie širdies, kaip motina glaudžia vaiką ir šnabždėjo 
paguodos žodžius: „Žiūrėk į Nekaltąją. Ji yra Nuliūdusiųjų Paguoda. Ji 
myli mus ir išklauso mūsų prašymų. Ji mums visiems padeda“ 

Tėvas Maksimilijonas ligoninėje išbuvo apie dvi savaites, tada 
buvo perkeltas į korpusą invalidams, kurie buvo atleisti nuo darbo, bet 
gaudavo tik pusę menko stovyklos maisto davinio. Tėvas Maksimilijo- 
nas dažnai atiduodavo savąjį, sakydamas: „Jūs labiau išalkę negu aš“ 

Vieną dieną jis išsikalbėjo su jaunu draugu, kuris darė ką galėjo, 
norėdamas kunigą apsaugoti: „Ne, mano sūnau, aš gyvas neišeisiu iš 
šios stovyklos. Bet tu ir kiti jaunieji, taip“ 

Šiame pragare jis visada buvo ramus, linksmas ir kupinas entuzi- 
azmo, pakeliantis nuotaiką nusiminusiems, peikiantis pralaiminčius. 
„Mano vaikai, jūs turite laikyris. Jūs turite ištverti. Paveskite save Šven- 
čiausiajai Mergelei. Ji jums padės, Ji jus išgelbės“ 

Kartas nuo karto rizikuodamas būti nuplaktas, tėvas Maksimilijo- 
nas sakė tikrus pamokslus skeletų ir mirštančiųjų auditorijai. Tie iš jo 
grupės, kurie išliko, prisimena tokį susirinkimą vieną sekmadienį, kai 
jis kalbėjo apie Nekaltosios ryšį su Švenčiausiosios Trejybės asmenimis 
su tokiu uždegančiu entuziazmu, kad net nertikintieji buvo sužavėti. 

Nepaisant draugų pastangų, nebuvo galima jo ilgiau išlaikyti inva- 
lidų bloke, ir tėvas Maksimilijonas buvo perkeltas į 14-ąjį bloką, kur jo 
laukė didžiausias išbandymas. 


XVI 


Dangus nusidažo raudonai 
„Su Ja aš viską galiu“ 
Meilė stipresnė už mirtį 


Buvo 1941-ųjų liepos pabaiga. Keturioliktame bloke, į kurį tėvas 
Maksimilijonas buvo perkeltas, trūko vieno kalinio. Dar vienas pabė- 
gimas! Kaliniai su siaubu prisiminė vyriausiojo karininko Fričo grasi- 
nimus, kad už kiekvieną bėglį dvidešimt vyrų iš jo bloko bus pasmerkti 
mirti iš BADO. 

Tą naktį niekas barakuose nemiegojo. Mirtina baimė apėmė šiuos 

nelaimingus vyrus, kurie, palūžę nuo rafinuočiausių kankinimų, daž- 
nai troško mirties kaip išsivadavimo. 

Mirtis, taip! Bet ne žok/a mirtis, baisiausia iš visų. Kristi nuo bu- 
delio kulkos, mirti kareivio mirtimi, — tai negąsdino šių narsių vyrų. 
Jie galėjo pasitikti kartuves nedrebėdami. Bet ištisas dienas trunkanti 
lėta, laipsniška agonija, kenčiant vis baisesnes kančias, kurios išdžiovi- 
na vidurius ir degina gyslas, veda į beprotybę! Vien pagalvojus apie tai, 
stingo kraujas. Jie jautė, kaip juos apima neapsakomas siaubas. 

Stovykloje sklandė istorijos apie šiurpius atsitikimus Mirties blo- 
ke. Kartais naktimis iš šios siaubingos vietos sklisdavo laukinių žvėrių 
kauksmas. Sakoma, kad pasmerktieji bado mirčiai buvo beveik nebe- 
panašūs į žmones ir gąsdino net sargybinius, nes agoniją sukelia ne tik 
alkio, bet ir troškulio kančios. Per savo garsiuosius bado streikus Gan- 
dis gėrė daug skysčių. Mirtis iš bado, kol galima gerti, nėra nepakelia- 
ma. Neapsakomą kančią sukelia troškulys. 

Kaliniai klausė savęs: „Kas bus, jei tai būsiu aš?“ Šie Pasipriešini- 
mo Judėjimo didvyriai verkė kaip maži vaikai. Mažam berniukui, kuris 
drebėjo šalia, tėvas Maksimilijonas pašnibždėjo: „Ar bijai, mano vai- 
ke? Neišsigąsk! Mirties nereikia bijoti“ 


Kitą rytą per patikrinimą stovyklos viršininkas paskelbė, kad bėglys 
nesugautas. Jis įsakė visų blokų kaliniams, išskyrus 14-ojo, išsiskirstyti. 
Jie stovėjo kepinant saulei. Slinko valandos. Buvo griežtai uždrausta duo- 
ti gerti. Esesininkai stebėjo kalinius ir „atstatydavo tvarką“, daužydami 
šautuvų buožėmis. 

Tai vienas, tai kitas susmukdavo. Kai smūgiais nepavykdavo atgai- 
vinti sąmonę praradusių ir nieko nebejaučiančių aukų, budeliai išvilk- 
davo juos iš rikiuotės ir kraudavo į krūvas vieną ant kito. Šiurpą kelian- 
čios krūvos augo kas valandą. Ištvėrusiųjų veidai, nusvilę nuo karščio, 
buvo neatpažįstami. 

Tėvas Maksimilijonas, ligotas žmogus, kuriam gydytojai dvide- 


šimt kartų buvo atėmę viltį, nenualpo, neparkrito. Kaip Marija Kry- 
žiaus papėdėje, jis liko STOVĖTI. 

Ar jis nekartojo šimtą, tūkstantį kartų: „Sv Ja viską galiu“? 

Dabar atėjo laikas tai įrodyti. Atėjo metas parodyti pavyzdį! Po 
negailestinga liepos saule sprendimas brendo lėtai. Jis atidavė viską. 
Kadangi gyvybė jam nebepriklausė, ar tai nebuvo akimirka, kai buvo 
galima leisti ją atimti? Gilioje sielos tyloje, meilės ramybei pasiekus vir- 
šūnę, jis klausėsi. 

Slinko valandos. Apie trečią valandą po pietų karininkas paža- 
dėjo kaliniams pusvalandį poilsio ir leido užvalgyti sriubos. Kai ku- 
rie valgė paskucinį kartą. Po to jie ramiai stovėjo iki vakaro, laukdami 
nuosprendžio. 

Stovyklos vadas Fričas mėgo didingus poelgius. Jis didžiavosi savo 
nuostabiu pedagogikos išmanymu. Kokia galimybė duoti pamoką! Lyg 
patyręs gyvūnų dresuotojas jis laukė tinkamos akimirkos. Buvo vakari- 
nis patikrinimas. Kitų blokų kaliniai, sugrįžę iš darbo, išsirikiavo įeilę 
didžiuliame pratybų lauke. Nesuskaičiuojama daugybė lūpų šnabždėjo 
tylią maldą ir beveik matomas siaubas nuvilnijo ilgomis gretomis. 

Komendantas Fričas lėtai suko ratus, klausydamasis raportų; tada 
staiga sustojo prieš keturioliktąjį bloką. Jo galva buvo panaši į buldo- 
go. Matėsi, kad jis mėgaujasi aukų siaubu. Buvo taip tylu, kad galėjai 
girdėti kaip skrenda musė. Staiga komendantas prabilo lojančiu balsu. 
Jo stakato žodžiai vienas po kito draskė mirtiną tylą: „Bėglys nesuras- 
tas. Dešimt iš jūsų mirs bado bunkeryje. Kitą kartą dvidešimt bus pa- 
smerkti mirti: 

Jis perėjo pirmąją eilę, žiūrėdamas į veidus. Atrodė, akimirką pa- 
mąstė, tada darkyta kapota lenkų kalba sukomandavo: „Išsižiot. Iškišt 
liežuvį. Parodyt dantis“ 


rus psichinio kankinimo būdas ar sveikatos patikrinimas kaip arklių 
turguje? Ar jis išsirinks stipriausią ar silpniausią? Vokiečių stovyklose 

buvo laikomasi taisyklės tausoti tuos, kurių geriausia sveikata, bet Fri- 
čas buvo sadistas ir tenkino tik savo įgeidžius. Jis mėgavosi vaikščioda- 
mas tarp šių šešėlių kaip mirties angelas. 

Pagaliau jis pakėlė ranką ir parodė: „Šitas“ 

Paličas, jo padėjėjas, tuoj įtraukė numerį į pasmerktųjų sąrašą. Os- 
vencime žmogus buvo tik numeris. 

Išbalęs kaip įkapių drobulė, žmogus išėjo iš rikiuotės. Tyloje švil- 
piantis kvėpavimas nuskambėjo kaip dejonė. 

Fričas rinkosi toliau. "Tai jį linksmino. 

„Šitas. Anas. Ir šitas“ 

Štai ir dešimt. Dešimt pasmerktųjų mirčiai. Vienas iš jų pravirko: 
„O mano vargšė žmona, mano vargšai vaikai, niekada jų nebepamaty- 
siu!“ 

Likusieji gretose pagaliau atsikvėpė. Tik tie, kas buvo koncentra- 
cijos stovykloje, žino, kaip įnirtingai čia kabinamasi į gyvenimą. "Tą 
ypatingą akimirką išgelbėti savo gyvybę reiškė išvengti siaubingiausios 
mirties. 

Komendanto padėjėjas Paličas, Fričo įrankis, amtelėjo naują įsaky- 
mą. „Schuhe weg! Nusiaut batus!“ 

Gerai žinomas ritualas: pasmerktieji mirti eina į egzekucijos vietą 
basi. Ant žemės metamų medinių batų kaukšėjimą slopino vienos iš 
aukų rauda, to, kuris ką tik sielvartavo dėl savo žmonos ir vaikų. 

„Links rum! Kairėn!“ 

Kaliniai, stebėdami nežmonišką sceną, sudrebėjo, nes kairėje buvo 
grėsmingas tryliktasis blokas su juoda egzekucijos siena, kartuvėmis ir 
bado bunkeriais. 

Staiga atsitiko kažkas visiškai neįtikėtina. Kalinys prasiskynė kelią 
pro savo priblokštus draugus. Jis išdrįso išeiti iš rikiuotės. Jo galva buvo 
nežymiai palenkta į vieną pusę, didelės akys žvelgė tiesiai į apstulbusio 
Fričo veidą. 

Murmesys nuvilnijo kaip banga. Žodžiai ėjo iš vienos eilės į kitą. 

„Tai tėvas Maksimilijonas! Tėvas Kolbė!“ 

Stovyklos komendantas, siekdamas šautuvo, žengė žingsnį atgal ir 
amtelėjo: „Stot! Ko tas lenkų kiaulė nori iš manęs?“ 

Tėvas Maksimilijonas stovėjo atsigręžęs į jį, labai ramus, vos šypso- 
damasis. Jis kalbėjo taip tyliai, kad tik arčiausiai stovintys draugai girdėjo. 

„Aš norėčiau mirti vietoje vieno iš nuteistųjų" 

Fričas žiūrėjo į jį priblokštas. Šie žodžiai pranoko viską, ką jis buvo 
kada nors girdėjęs. Pamanė, kad sapnuoja. Jis, kuris niekada nėra gir- 
dėjęs prieštaravimo, niekada nėra keitęs sprendimo, kuris nušaudavo 
maištaujančius viena kulka, dabar tarsi jaugo į žemę nuo aiškaus žvilgs- 
nio. Tas žvilgsnis Fričą, kuris buvo viešpats ir šeimininkas, pavergė 
prieš jo valią. Dabar situaciją valdė tėvas Maksimilijonas. 

Komendantas sumišęs paklausė: „O kodėl?“ 

Arjis klausė iš smalsumo, ar norėdamas atgauti savitvardą, laimėti 
laiko? Jis, Kruvinasis Fričas, diskutuoja su kaliniu! 

Tėvas Maksimilijonas buvo puikus psichologas. Jis suprato, kad 
lengvai nugalės savo budelį. Pompastiškumas viską tik sugadintų. Ge- 
riau buvo pasitelkti nerašytą nacių įstatymą: „Klipatos ir silpnieji turi 
būti sunaikinti: 

Jis ramiai atsakė: „Esu senas ir niekam nebetinku. Mano gyveni- 
mas nebepasitarnaus jokiam tikslui“ 

„Vietoj ko tu nori numirti?“ 

„Vietoj šito. Jis turi žmoną ir vaikų“ 

Kunigas parodė į vyrą, kuris ką tik apraudojo savo likimą, į seržan- 
tą Gajovničeką. 

Didžioji dauguma kalinių, dalyvaujančių patikrinime, negirdėjo 
šio pokalbio ir nieko nesuprato, išskyrus tuos, kurie stovėjo šalia. Jų 
nustebimas buvo beribis. Tai buvo pirmas kartas, kai jie matė Fričą kal- 
bant su kaliniu. 

Tą kartą smalsumas nustelbė žiaurumą. Fričas stengėsi išspręsti 
galvosūkį. 

„Kas tu esi?“ 

Trumpas atsakymas buvo didingas: „Katalikų kunigas“ 


Jis nepasakė „vienuolis“. Jis nepasakė „pranciškonas“. Jis taip pat 
nepasakė „M. I. narys“ - nusižeminimas nebūtų leidęs pavartoti žo- 
džio „įkūrėjas“. Jis tiesiog pasakė „kunigas“. Jis mirs. Jis norėjo mirti 
kunigu, nes kunigui suteiktos didingiausios privilegijos, kokiomis tik 
žmogus gali džiaugtis žemėje; jis yra Viešpaties atleidimo, Jo Kūno ir 
Kraujo šeimininkas. Tie, kurie arti mirties, savo paskutinėje kovoje 
turi gauti kunigo pagalbą. 

Stojo tyla. Kokios mintys pralėkė Kruvinojo Fričo galvoje ir širdy- 
je? Ar jis neaiškiai įtarė, kad tai, kas nutiko, visiškai pranoksta jį, kad 
dangui jis reikalingas tam, kad į jį nueitų naujas kankinys? Jis neturėjo 
jėgų atsisakyti. 

"Tėvas Maksimilijonas laukė. Švariai nuskustas jo veidas atrodė 
Besileidžianti saulė apsiautė jį purpuru ir auksu ir atrodė, kad šioje di- 
dingoje ramybėje jis atlieka apeigas. Niekada iki šiol patikrinimo metu 
tyla neužsitęsė taip ilgai. 

Pagaliau Fričas šiurkščiu balsu prakalbo: „Gerai, Geb mit. Eik su 
jais“ 

Jis nepridėjo nei keiksmažodžio, nei įžeidimo. Nuo to laiko Fričas 
tylėjo. 

Tėvo Maksimilijono lūpos tyliai sujudėjo. Jis meldėsi. Nėra abe- 
jonės, kad Kruvinasis Fričas buvo tarp tų, už kuriuos jis ką tik labai 
paprastai paaukojo savo gyvybę. Paličas, komendanto padėjėjas, laukė 
sprendimo su pieštuku rankoje. Jis labai stropiai išbraukė vieną numerį 
iš sąrašo ir įrašė kitą - 16670. Formalumas buvo toks paprastas: vieną 
skaičių pakeisti kitu. Bet dar niekada žmogus, sumenkintas iki kiekybę 
išreiškiančio numerio, nėra pasiekęs tokio kokybės triumfo! 

Ugninis saulės kamuolys buvo pakibęs horizonte ir dangus spin- 
dėjo kaip didžiulė monstrancija. Liudininkai niekada nebuvo matę 
tokio didingo saulėlydžio. Tėvas Maksimilijonas ruošėsi aukoti savo 
paskutines Mišias, vilkėdamas raudonais liturginiais rūbais, kaip įpras- 
ta pagerbiant kankinius. 

Nuskambėjo kitas įsakymas: „Žygiuot!“ 

Basi, vienmarškiniai, pasmerktieji lėtai ėjo Mirties Bloko link. 
Visų akys buvo nukreiptos į juos. Tėvas Maksimilijonas ėjo eilutės gale, 
kaip piemuo paskui savo kaimenę. Jo galva buvo palenkta į vieną pusę, 
širdyje dangus. 

„Mano Karaliene ir Mylimoji, mano Motina. O brangioji Motina, 
ištesėk savo žodį! Šiai valandai aš gimiau!“ 

Jie ėjo, pamažu artinosi naktis. Pagaliau jie nusigręžė nuo saulės 
ir įėjo į naktį. Teisingai atvaizduoti šį reginį, nupiešti jį su visomis de- 
talėmis reikėtų Dantės plunksnos arba Rembranto ar Gojos teptuko. 
Kartais esama tokios tylos, kuri pravirkdo angelus. 

Gidai Osvencime niekada nepraleidžia progos parodyti smalsiems 
turistams gėdingą Mirties Bloką, kuriame tūkstančiai aukų kentėjo ne- 
apsakomas kančias. Siaubingi bado bunkeriai yra po žeme — drėgni, 
tamsūs rūsiai, daugelis iš jų — be langų. 

Kai pasmerktieji iš keturioliktojo bloko čia atėjo tą nepamirštamą 
liepos vakarą 1941-aisiais, daugiau nei dvidešimt kalinių gulėjo kan- 
kindamiesi gretimoje kameroje. Storos sienos negalėjo nuslopinti jų 
verksmo, dejonių ir riksmo. Naujai atvykusiems buvo įsakyta nusivilkti 
visus drabužius. Tarsi užhipnotizuoti, iš baimės jie pakluso kaip robo- 
tai. Tačiau tėvas Maksimilijonas tuo metu mąstė, kad Kristus mirė ant 
kryžiaus NUOGAS. Jis pakluso su visiška sąmone ir visa savo meile. 

Nuogumas buvo širdį draskantis pažeminimas. Tironai norė- 
jo sutriuškinti aukas prieš joms iškenčiant šitokią skausmingą mirtį. 
Kaliniai iki šiol galėjo išsaugoti žmogaus orumo likučius pridengdami 
kūną elgeriškais skarmalais, dažnai aptaškytais krauju. Dabar jie buvo 
visiškai sužlugdyti. Nors tai buvo apgailėtinos avelės, šautuvų buožė- 
mis daužomos ir varomos į belangį bunkerį be oro, be gultų, jos nebu- 
vo be piemens. Kunigas buvo čia ne tik tam, kad mirtų drauge, bet ir 
kad padėtų joms numirti. 

Sunkios durys, vedančios į šią juodą raudų duobę, užsidarė. Nuo 
tos akimirkos pasmerktieji nebegavo nei valgyti, nei gerti. Vienas iš 

prižiūrėtojų pasityčiodamas mestelėjo vokišką posakį: „Jūs išdžiūsite 
kaip tulpės: 

Tačiau netrukus sargai turėjo suprasti, kad šį kartą kažkas pasikei- 
tė. Iki šios dienos bado bunkeriai lyg miniatiūriniai pragarai aidėjo nuo 
pasmerktųjų riksmo. Nuo pat pirmos valandos, kai lemtingos durys 
būdavo uždaromos, iš nevilties juos apimdavo įtūžis ir tik lėta mirtis 
palengva nuramindavo. Bet šį kartą sargai stebėjosi, kad pasmerktieji 
nešaukė ir nesikeikė. Jie giedojo! Ir silpni balsai iš gretimos kameros, iš 
kur ką tik sklido tik riksmai ir dejonės, įsijungė į giesmę. Ši kankinimo 
vieta buvo perkeista į karštai besimeldžiančiųjų koplyčią ir iš vieno rū- 
sio į kitą buvo atsakinėjama maldomis ir himnais. 

Prižiūrėtojai žiūrėjo vienas į kitą su nuostaba ir kalbėjo: „Niekada 
neteko to matyti: 

Kai kurie rašytojai bandė šio uždaryto rūsio paslaptį paversti gro- 
žine literatūra. Jie prikūrė taurių dialogų, nepaprastų pasikalbėjimų ir 
stebuklingų darbų, ir tėvas Maksimilijonas čia buvo pagrindinis veikė- 
jas ir didvyris. Jie pavaizdavo jį kaip Sokratą, kuris paskutines dienas 
prieš mirtį panaudojo sieloms mokyti, joms apšviesti ir įvesti į aukš- 
čiausio laipsnio kontempliaciją. 

Tačiau mes gerbiame tylą. Šioje faktų knygoje nepacitavome nė 
vieno žodžio, kuris tikrai nebūtų tėvo Maksimilijono pasakytas ir liu- 
dytojų patvirtintas, nepateikėme nė vieno nepatikrinto fakto. Nesi- 
stenkime spėlioti, ką Dievas nori pasilaikyti Sau. Jis tai atskleis vieną 
dieną, Savo dieną, teismo dieną, kaip įspūdingiausią epinę poemą! Iš 
tiesų tikrovė buvo daug prakilnesnė ir gražesnė, nei mūsų ribota vaiz- 
duotė galėtų sukurti. Norint suprasti šventąjį, reikia būti šventuoju: 
Sancta sanctis. Yra akimirkų, kai mums belieka tik nutilti ir parklupti 
ant kelių. 

Tėvas Maksimilijonas nemirė kaip Sokratas, didžiausias iš žmo- 
nių. Kad numirtų taip, kaip numirė, šis kunigas turėjo būti daugiau nei 
žmogus, daugiau nei didis žmogus. Jam reikėjo susivienijimo su Dievu, 
kurio žmogaus prigimtis alksta ir trokšta daug stipriau negu duonos ir 

vandens. Tėvui Maksimilijonui pakako, kad jis mirė tiksliai taip, kaip 
Kristus ant Kryžiaus. 

Iššių kančios kambarių, paverstų koplyčia, sklido balsai, kurie kas- 
dien vis silpnėjo. Mus pasiekė tik skurdžios detalės to, kas vyko viduje. 
Kai kurias smulkmenas kaip brangų liudijimą pateikė buvęs kalinys 
Borgoviccas, kuris čia dirbo laidojimo tarnautoju, kadangi SS karinin- 
kai dėl bjauraus kvapo nedrįso kelti kojos į šiuos nevėdinamus rūsius, 
neturinčius kanalizacijos. Kiekvieną rytą Borgoviecas įeidavo išnešti 
lavonų. Jis visada rasdavo tėvą Maksimilijoną arbą klūpantį, arba sto- 
vintį kambario viduryje, garsiai besimeldžiantį, nors „kiti gulėjo kaip 
skarmalų krūvos“ 

SS karininkai, pastatyti prie durų, atidžiai stebėjo tarnautoją, 
todėl jis mažai tegalėjo kalbėti su pasmerktaisiais. Jis liudija, kad pir- 
momis dienomis kaliniai buvo taip giliai paskendę maldoje, kad net 
negirdėdavo, kaip atsidaro durys, ir tik esesininkų riaumojimas galė- 
davo patraukti jų dėmesį. Vėliau kai kurie verkė ir prašė nors trupučio 
vandens, bet tėvas Maksimilijonas buvo visiškai ramus, nieko neprašė 
ir žiūrėjo į savo budelius su gilia ramybe. Jie negalėjo pakelti jo žvilgs- 
nio ir reikalavo: „Nugręžk akis. Nežiūrėk į mus taip!“ Nueidami jie 
murmėjo: „Dar niekada nebuvome matę tokio žmogaus: 

Štai grubi detalė, kuri gal užgaus delikačias ausis. Tuo blogiau! Bū- 
kime pakankamai stiprūs, kad galėtume skairyti, ką kiti turėjo iškentėti. 
Borgoviecas liudija, kad nors jis turėjo išpilti tualeto kibirą kasdien, jam 
neteko to nemalonaus darbo atlikti, nes kibiras visada būdavo tuščias. 


Slinko dienos. Osvencimo kaliniai meldėsi už mirštančiuosius. Jie 
organizavo stebėjimo būrį, kad sužinotų kunigo mirties darą. Gal tai 
buvo tiesiog sutapimas, bet vienas iš liudytojų tvirtino, kad „tėvo Mak- 
similijono auka išgelbėjo daugybę jo bendrų gyvybių, nes kariškiai, su- 
jaudinti prieš savo valią, darbo metu nebemušė ir nebežudė tokios dau- 
gybės“. Buvę Osvencimo kaliniai labai gerai žino, kad nuo 1941 merų 
pavasario stovykloje gyvenimas kažkaip palengvėjo. Senieji kaliniai pa- 

sveikindavo naujai atvykusius, sakydami: „Jei būtum buvęs čia 1940-ai- 
siais!“ Tiesiog konstatuoju faktą, nesiimu spręsti. Palikime teismo dienai 
nustatyti ryšius tarp priežasties ir pasekmės. Šiame Mirties bunkeryje 
tėvas Maksimilijonas meldėsi ir už savo budelius. Nebus lengvabūdiška 
patikėti, kad kai kuriais atvejais maldos buvo išklausytos. 

Slinko dienos. Buvo Švč. Mergelės Marijos Ėmimo į dangų išva- 
karės. Tėvo Maksimilijono bunkeryje gyvi liko tik keturiese. Iš keturių 
tik jis vienas turėjo aiškią sąmonę. Jis nebestovėjo ir nebeklūpojo, liko 
sėdėti. Jis išlydėjo visas savo aveles po vieną. Likę trys paskutinieji, gu- 
lintys ant grindų be sąmonės, buvo pasiruošę pasirodyti Dievui. Ge- 
rasis ganytojas baigė darbą. Tėvas Maksimilijonas nusipelnė poilsio. 
Dabar, ir tik dabar, jis galėjo mirti. 

Tuo metu, kai sargai įėjo jo pribaigti, kunigas sėdėjo ant grindų 
kamputyje ir meldėsi. Matydamas švirkštą, jis pats ištiesė savo kaulėrą 
ranką mirtinai injekcijai. Borgoviecas, negalėdamas to pakelti, išbėgo. 

Truputį vėliau jam liepta išvalyti bunkerį. Įėjęs rado tėvą Maksi- 
milijoną tebesėdintį kampelyje, truputį į šoną palenkta galva, plačiai 
atmerktomis akims žiūrintį į vieną tašką. Tarsi ekstazėje jo veidas buvo 
ramus ir spindintis. Nors kiti lavonai buvo nešvarūs, iškreiptais ir su- 
bjaurotais veidais, jo kūnas buvo be dėmelės ir galima buvo sakyti, kad 
jis skleidė šviesą. 

„Niekada nepamiršiu įspūdžio, kurį jis man padarė“, - pasakoja 
Borgoviecas. 

Išgirdę apie kunigo mirtį, draugai verkė jo kaip tėvo. Jie veltui 
stengėsi, kad kunigo kūnui būtų padaryta išimtis. Jis buvo sudegintas 
kaip ir visi kiti viename iš krematoriumų, veikusių dieną ir naktį. 

„Dies Natalis Maximilini Kolbe: in Vigilia Assumprionis..“?> Iš- 
tikimoji Mergelė atėjo išsivesti jo vieną iš pačių gražiausių savo dienų, 
kai visa Bažnyčia ruošėsi švęsti Jos didžiausią išaukštinimą. Ar būrų 


“ „Maksimilijono Kolbės gimimo diena: Švč. M. Marijos Ėmimo į dangų vigilija..“ Taip jo 
priešmirtinė valia bus užrašyta oficialiojoje Romos martirologijoje. 

beprotiška tikėti, kad Ji laikė rankose dvi karūnas, į kurias seniai leido 
jam pažvelgti: baltą ir raudoną? 


Aš priėmiau iššūkį. Laikiau savo vaizduotę tvirtai pažabotą ir šio- 
je istorijoje, dažnai neįtikėtinoje, nėra nė vieno neteisingo žodžio ar 
fakto. 

O dabar, Pjerai, mano broli, ir nesuskaičiuojama daugybė kitų, ku- 
rie skendite tokioje pat neviltyje — ar tikite manimi? 

O dabar, mano broli Pjerai ir nesuskaičuojama daugybė kitų Pje- 
rų, kuriems mūsų Ponios beprotis suteikė viltį, atėjo jūsų eilė perduoti 
kitiems degantį žibintą! 

2. Maksimilijonas Kolbė — 
studentas Romoje 1917-aisiais, 
Milicia Immaculatae įsteigimo, 

metais 


1. Marija Kolbė (mergautinė 
pavardė Dabrovska), 
šv. Maksimilijono motina 

„Milicia Immaculatac Įstatų originalas lotynų kalba, Maksimilijono Kolbės rašytas 
rank; 


S. Nekaltosios statulos pašventinimas 1927 m. rudenį grafo Druckio-Lubeckio 
dovanotame sklype 


6. Nepokalianovo statybų pradžia 

7. Vienuoliai-statybininkai pietauja 


9. Bendra malda prie Nekaltosios 
statulos 

11. Antroji koplyčia Nepokalianove, pabaigta statyti 1936 metais, talpinusi apie 800 
vienuolių 

13. Tėvo Maksimilijono celė kartu ir Nepokalianovo vyresniojo biuras 

4. Iliustracija iš „Nekaltosios Ri- 
terio“ titulinio puslapio. Viduryje 
| stovi Inmaculata, triuškinanti po 
| kojomis gulinčios gyvatės galvą. Ją 

supa žodžiai: „Ji sutrins tau galvą“, 

„Tu viena nugalėjai visas erezijas vi- 

same pasaulyje“. Viršuje lenkiškas 
eidinio „Nekaltosios Riteris“ pa- 
| vadinimas, jungiantis du kalavijus, 
| persmeigusius gyvatės įsikūnijimus 
šiame pasaulyje. Nugalėti priešai 
vaizduojami kaip knygos; jos paro- 
do, kad mes kaunamės su klaidomis, 
et mylime klystančius. Tos klaidin- 
TN gos doktrinos yra erezijos ir laisvoji 
masonerija (joms šiandien galima 
priskirti ir modernizmą bei ekume- 
nizmą). 

15. Darbas dideliu vokišku roraciniu spausdinimo aparatu 

16. Nekaltosios miestas Mugenzai no Sono Nagasakyje 

18. Tėvas Maksimilijonas Kolbė 1941 m. 


prieš suėmimą 


19. Tėvas Maksimilijonas Kolbė koncentracijos stovykloje 


141 


Leidybinis projektas „Už Tradiciją“ 
VšĮ „Laetitia“, Birutės g. 1, LT-45320 Kaunas. 
Tiražas 400 egz. 
Spaustuvė „MORKŪNAS ir Ko“ 
Draugystės g. 17, LT-51229 Kaunas 


VšĮ „Laetitia“ leidybinio projekto „Už Tradiciją“ knygos: 


Šv. Liudvikas Marija Grinjonas de Morfosas. AUKSINĖ KNYGA 
AUKŠTYN ŠIRDIS. katalikų maldos ir giesmės. 
Serija „BAŽNYČIOS MOKYMAS“ 

I knyga. Apie Bažnyčią; 

II knyga. Bažnyčia ir liberalizmas; 


II knyga. Apie santuokos sakramentą ir auklėjimą. 


Prel. dr. Feliksas Bartkus, kan. dr. Pijus Aleksa. DIEVAS IR 
ŽMOGUS. Katalikų tikėjimo tiesos, dorovės reikalavimai ir 
priemonės sielai pašvęsti 


Marija Vinovska. MAKSIMILIJONO KOLBĖS PASLAPTIS 
ir kt. 

